## LOGO_RED-1920x1920.jpg

**ΣΧΕΔΙΟ ΘΕΣΕΩΝ ΓΙΑ ΤΟ 5o ΣΥΝΕΔΡΙΟ ΤΟΥ ΣΥΡΙΖΑ-ΠΣ**

**Όπως εγκρίθηκαν από την ΚΕ του ΣΥΡΙΖΑ-ΠΣ στις 11/5/2025**

**ΠΡΟΟΙΜΙΟ**

**Το Συνέδριο του ΣΥΡΙΖΑ-ΠΣ σηματοδοτεί, την επανεκκίνηση, την ανασυγκρότηση, την ανανέωση την εξωστρέφεια και την προοπτική.**

Όραμα και έμπνευση μας είναι ο σοσιαλισμός με Ελευθερία και Δημοκρατία. Οι αξίες και οι αρχές μας για Ειρήνη, Ισότητα, Δημοκρατία, Κοινωνική Δικαιοσύνη και προστασία του Περιβάλλοντος αποτελούν σταθερή μας πυξίδα σε έναν ραγδαία μεταβαλλόμενο κόσμο. Με βάση αυτές δίνουμε απαντήσεις στις νέες κοινωνικές ανάγκες και προκλήσεις για τον κοινωνικό και παραγωγικό μετασχηματισμό μπροστά στις νέες αβεβαιότητες και ανισότητες.

Στις σημερινές συνθήκες ο οραματικός μας στόχος συνοψίζεται στην ανάγκη Δημοκρατίας στην Ελλάδα και στην Ευρώπη. Οφείλουμε να υπερασπιστούμε την Δημοκρατία ως θεμελιώδες χαρακτηριστικό του πολιτισμού μας, ως στοιχείο που εντάσσει την Ελευθερία, την συμπερίληψη, τον πολιτικό και τον πολιτισμικό πλουραλισμό. Η άποψη μας για την Δημοκρατία είναι σε ευθεία σύγκρουση με την αντίληψη των συντηρητικών δυνάμεων που διαχειρίζονται την Δημοκρατία ως τεχνική της εξουσίας, με αποτέλεσμα να την απαξιώνουν στην συνείδηση των λαών και να αφήνουν χώρο στον αυταρχισμό και σε φασιστικές πρακτικές.

Ο ΣΥΡΙΖΑ-ΠΣ αγωνίζεται για τα συμφέροντα της μεγάλης κοινωνικής πλειοψηφίας μέσα και έξω από τη Βουλή Ασκεί συνολική, συγκεκριμένη και δυναμική αντιπολίτευση απέναντι στην αντιλαϊκή κυβέρνηση Μητσοτάκη. Καταθέτει προτάσεις και αναλαμβάνει πρωτοβουλίες για όλα τα μεγάλα ζητήματα που απασχολούν την κοινωνία. Αναδεικνύει ένα προοδευτικό σχέδιο για τη χώρα και την κοινωνία με δίκαιη και βιώσιμη ανάπτυξη, κοινωνική δικαιοσύνη, δημοκρατική συμμετοχή και συλλογική ευημερία. Είναι δύναμη ανατροπής συστημικών αντιλήψεων και συσχετισμών απέναντι σε διαχειριστικές λογικές. Δυναμώνει, ανασυγκροτείται και ενισχύει τους δεσμούς του με την κοινωνία και τα κινήματα. Ταυτόχρονα, αγωνίζεται για την ανασυγκρότηση του προοδευτικού χώρου, σύμφωνα με το αίτημα των προοδευτικών πολιτών για διάλογο και συνεργασία, με στόχο την ήττα της κυβέρνησης Μητσοτάκη και την πολιτική και κοινωνική αλλαγή σε προοδευτική κατεύθυνση.

Προχωράμε σε ένα, ανοιχτό στην κοινωνία, Συνέδριο επανεκκίνησης, αντάξιο της ιστορίας του κόμματος μας, αλλά και των μεγάλων αναγκών και προκλήσεων της εποχής. Με προσήλωση στο στόχο για ένα ισχυρό και ανανεωμένο κόμμα, φορέα της προοδευτικής αλλαγής. Με δημοκρατικό προσκλητήριο σε όλους τους αριστερούς και προοδευτικούς πολίτες, για έναν ισχυρό ΣΥΡΙΖΑ-ΠΣ για την προοδευτική προοπτική της κοινωνίας και της χώρας

**1ο ΚΕΦΑΛΑΙΟ: Ο ΚΟΣΜΟΣ ΣΗΜΕΡΑ**

**Ο σημερινός κόσμος χαρακτηρίζεται από κραυγαλέες αντιθέσεις και ισχυρές διεθνείς αλληλεξαρτήσεις. Οι κοινωνικές, οικονομικές, ψηφιακές ανισότητες συνεχώς διευρύνονται. Αναπτύσσονται έντονοι ανταγωνισμοί, παλιών και νέων μεγάλων δυνάμεων με παράλληλη αύξηση της στρατιωτικοποίησης, καθώς οι παγκόσμιες στρατιωτικές δαπάνες συνολικά να υπερβαίνουν τα 2,5 τρις δολάρια.**

Η ραγδαία επιστημονική και τεχνολογική πρόοδος δημιουργεί τεράστιες δυνατότητες και προκλήσεις για την ανθρωπότητα, ενώ Την ίδια στιγμή ο πλανήτης βιώνει υπαρξιακή κρίση ασφάλειας εξαιτίας της κλιματικής κρίσης και της ραγδαίας απώλειας της βιοποικιλότητας. Η τεχνολογική και παραγωγική έκρηξη που συνοδεύει την λεγόμενη 5η Βιομηχανική Επανάσταση και ιδιαίτερα η επιταχυνόμενη χρήση της Τεχνητής Νοημοσύνης σε όλους τους παραγωγικούς τομείς, γίνεται μέσα σε συνθήκες κρίσης και ανισοκατανομής που εντείνουν τις ανησυχίες και τους φόβους για την κακή χρήση τους.

Αυτή η πολλαπλή κρίση ασφάλειας του πλανήτη, με την πολυδιάστατη έννοια του όρου, αποτυπώνεται στην κρίση του συστήματος διεθνών σχέσεων και των θεσμών του, ιδίως του ΟΗΕ.

**Οι λαοί βιώνουν σήμερα μια εκτεταμένη κρίση υποβάθμισης αβεβαιότητας και ανασφάλειας, την καθολική υποχώρηση της Δημοκρατίας και της Ειρήνης, τον πολλαπλασιασμό και το βάθεμα των ανισοτήτων, την υπονόμευση του δικαιώματος αξιοπρεπούς ζωής σε έναν υγιή πλανήτη.** Ενδεικτική είναι η επανεκλογή Τραμπ και οι επιλογές του: οι αναθεωρητικές πολιτικές του, που παραβιάζουν κατάφωρα το Διεθνές Δίκαιο, απορρίπτοντας την πολυμερή διπλωματία και προωθώντας το δίκαιο του ισχυρού, οι παρεμβάσεις στα εσωτερικά άλλων χωρών για τη στήριξη ακροδεξιών κομμάτων, σε συνδυασμό με τις αποφάσεις του για απόσυρση των ΗΠΑ από τη συμφωνία του Παρισιού για το κλίμα, από τον Παγκόσμιο Οργανισμό Υγείας ή για τις απελάσεις όσων δικαιούνται ασύλου, για την αποδόμηση των κοινωνικών και εργασιακών δικαιωμάτων, τις επιθέσεις στους δημοσίους υπαλλήλους στη δημόσια διοίκηση και στους θεσμούς της πολιτείας, στα δικαιώματα των ΛΟΑΤΚΙ, κοκ, σκιαγραφούν νέα δεδομένα εντός κι εκτός ΗΠΑ. Συνιστούν νέο πρότυπο άσκησης εξουσίας και υπόδειγμα μίμησης και έμπνευσης για τους απανταχού εκφραστές της alt-right και της ακροδεξιάς από τον Αργεντινό Πρόεδρο Χαβιέ Μιλέι ως τον Ούγγρο Βίκτορ Όρμπαν ή την Ιταλίδα πρωθυπουργό Τζώρτζια Μελόνι. Η στήριξη της εξουσίας Τραμπ από την ελίτ των υπερπλουσίων (Μασκ, Μπέζος, Ζούκεμπεργκ, κα), που αντιμετωπίζουν τη διεθνή σκηνή ως πεδίο για την αύξηση του τζίρου και των κερδών τους, αποδεικνύει τον χωρίς προσχήματα στόχο τους: τα κέρδη των λίγων τίθενται πάνω από τις ζωές των πολλών. Δεν είναι μόνο το μέγεθος και η αξία των επιχειρήσεων που διαχειρίζονται και μετριέται πλέον στα πολλά τρισεκατομμύρια, αλλά η πλανητική τους ισχύς - που είναι ανυπολόγιστη- καθώς απλώνονται, επηρεάζουν ή και ελέγχουν κάθε παραγωγική, οικονομική και επικοινωνιακή δραστηριότητα σε ολόκληρο σχεδόν τον πλανήτη και επιδιώκουν κυριαρχικό ρόλο στην Τεχνητή Νοημοσύνη.

Αυτή η νέα πραγματικότητα επιβάλλει στην Ευρώπη να αναγνωρίσει τον επείγοντα χαρακτήρα κατοχύρωσης της ψηφιακής της κυριαρχίας που εκτείνεται πέρα από τις παραδοσιακές γεωπολιτικές και οικονομικές σφαίρες. Η Ευρώπη παραμένει σε μεγάλο βαθμό εξαρτημένη από ψηφιακές τεχνολογίες εκτός της ηπείρου, με πάνω από το 80% των ψηφιακών προϊόντων και υπηρεσιών της να εισάγονται - ιδιαίτερα αυτά που σχετίζονται με την Τεχνητή Νοημοσύνη (AI), το Υπολογιστικό νέφος (Cloud) την Υπερυψηλή Υπολογιστική Ισχύ (HPC) και την Κυβερνοασφάλεια. Αυτή η εξάρτηση απειλεί την αυτονομία, τη βιομηχανική ανθεκτικότητα και την οικονομική σταθερότητα της Ευρώπης, ειδικά καθώς οι ΗΠΑ και η Κίνα ενισχύουν την ψηφιακή τους ισχύ και εντείνουν τον ανταγωνισμό τους.

Αντίστοιχα μεγάλες προκλήσεις αλλά και ερωτήματα για την επάρκεια των ευρωπαϊκών πολιτικών αναγνωρίζονται και σε άλλους τομείς και τεχνολογίες, με κυρίαρχα τα μεγάλα ερωτήματα για τις κρίσιμες πρώτες ύλες, την ενέργεια και τα τρόφιμα.

Είναι μονόδρομος πλέον για την Ευρώπη και ακόμη περισσότερο για την Ελλάδα, η επένδυση στην ενδυνάμωση του ανθρώπινου δυναμικού της και της τεχνογνωσίας του, η αναγνώριση της σπουδαιότητας του κριτηρίου της εσωτερικής επάρκειας και στην ενίσχυση των συνεργειών ανάμεσα στην έρευνα, την βιομηχανία, το δημόσιο, το περιβάλλον και ευρύτερα την κοινωνία - την λεγόμενη «Πενταπλή Τετραπλή Έλικα» της καινοτομίας- για να εξισορροπήσει την παγκόσμια σκηνή..

**Απέναντι σε αυτή τη διεθνή δυστοπία οι δυνάμεις της Αριστεράς, της δημοκρατίας και της προόδου έχουν χρέος να διαμορφώσουν πολιτικές απαντήσεις με καθαρό δημοκρατικό, φιλειρηνικό, κοινωνικό πρόσημο**. Στην κατεύθυνση αυτή ο ΣΥΡΙΖΑ-ΠΣ, με πολύτιμη παρακαταθήκη την κυβερνητική του εμπειρία, καταθέτει τις προτάσεις του για διεθνείς σχέσεις στη βάση του διεθνούς δικαίου, της πολυμερούς διπλωματίας, της ανάγκης για ειρηνική συνύπαρξη, για την αντιμετώπιση της κλιματικής κρίσης, μέσα από την οικοδόμηση πολύμορφων μετώπων και δεσμών ειρήνης, δημοκρατίας και αλληλεγγύης.

**Το σημερινό μεταλλασσόμενο, ασταθές και αβέβαιο διεθνές περιβάλλον χαρακτηρίζεται από τέσσερα γεγονότα.** Πρώτον από την ανάδυση νέων, καθοριστικών, διεθνών δρώντων όπως του “Παγκόσμιου Νότου” και των “BRICS+” που αμφισβητούν ευθέως την πολιτική και οικονομική κυριαρχία της “Δύσης”. Δεύτερον από τις εντεινόμενες mega-κρίσεις που αποτελούν ανταγωνισμό για την διεκδίκηση θέσεων και αυξημένου ρόλου στο εξελισσόμενο φαινόμενο της παγκοσμιοποίησης - ενδεικτικός ο πόλεμος των δασμών μεταξύ Ουάσινγκτον και Πεκίνου. Τρίτον από ριζικές εξελίξεις που αλλάζουν τα δεδομένα πολλών δεκαετιών σε περιοχές – κλειδιά όπως τη Μέση Ανατολή με ανατροπή του καθεστώτος Άσαντ στη Συρία που διαμορφώνει νέες ισορροπίες στην περιοχή με κερδισμένες την Τουρκία και το Ισραήλ και χαμένους το Ιράν και τη Ρωσία. Και τέταρτον από τη δομική αδυναμία της Ευρωπαϊκής Ένωσης να λειτουργήσει με στρατηγική αυτονομία έναντι ΗΠΑ, ΝΑΤΟ, στη βάση ουσιαστικής κοινής εξωτερικής πολιτικής και πολιτικής άμυνας.

**Ανάγκη για σύστημα συλλογικής ασφάλειας:** Στη σημερινή διεθνή συγκυρία κατά την οποία ο ΟΗΕ, ένας θεσμός συλλογικής ασφάλειας, αποτροπής και επίλυσης κρίσεων και διεθνών συγκρούσεων, είναι πιο απαραίτητος από ποτέ (καθώς είναι σε εξέλιξη ο πόλεμος στην Ουκρανία, η εθνοκάθαρση στη Γάζα, οι διώξεις θρησκευτικών και εθνοτικών μειονοτήτων στη Συρία, κα), διαπιστώνεται η απαξίωση και η περιθωριοποίησή του. Αυτό οφείλεται κυρίως στις χώρες που μετέχουν ως Μόνιμα Μέλη με δικαίωμα βέτο στο Συμβούλιο Ασφαλείας του ΟΗΕ: τις ΗΠΑ, τη Ρωσία, την Κίνα, τη Γαλλία, τη Βρετανία.

Σε αντίθεση με τις επιδιώξεις ηγετών όπως ο Τραμπ και των δυνάμεων της alt-right, σήμερα, σε έναν ολοένα και πιο αλληλοεξαρτημένο και σύνθετο κόσμο, απαιτείται η ενίσχυση και η στήριξη του ΟΗΕ και των εξειδικευμένων οργανισμών του (UNESCO, UNICEF, Ύπατης Αρμοστείας για τους Πρόσφυγες, Παγκόσμιου Οργανισμού Υγείας, Προγράμματος για το Περιβάλλον, κα) με στόχο τη παγκόσμια και ισότιμη συνεργασία για τη Δημοκρατία, την Ειρήνη, το Περιβάλλον, την αντιμετώπιση των ανισοτήτων.

**Για ένα νέο κίνημα ειρήνης:** Μετά την αδρανοποίηση του Παγκόσμιου Κοινωνικού Φόρουμ, καθώς και του Ευρωπαϊκού, ανεστάλη και η ανάπτυξη αντιπολεμικού κινήματος που υπήρξε ιδίως κατά του πολέμου στο Ιράκ (2003). Οι διαφορές στον χώρο της ευρύτερης Αριστεράς, τόσο για τους πολέμους της Συρία όσο και της Ουκρανίας, δεν επέτρεψαν ενωτικές πρωτοβουλίες με προσέλκυση των συνδικάτων και άλλων μαζικών φορέων, ιδιαίτερα στην Ευρώπη. Ένα νέο κίνημα δεν μπορεί να είναι μόνο αντιπολεμικό- αντιπυρηνικό, αλλά και παρεμβατικό, με θέση ότι ειρήνη δεν είναι μόνο η απουσία του πολέμου, αλλά και η προστασία παγκοσμίως του περιβάλλοντος, καθώς και η δραστική μείωση των παγκόσμιων στρατιωτικών δαπανών που στερούν από τις οικονομικές και τις κοινωνίες κατά μέσο όρο 6,7 δισεκατομμύρια δολάρια την ημέρα. Σε ένα νέο πολυδιάστατο και πολυθεματικό κίνημα ειρήνης, οφείλει να πρωταγωνιστήσει η Αριστερά, όχι για να έχει κομματικό «παραμάγαζο», αλλά για ενωτικό και αδέσμευτο κίνημα, σαν το εκπληκτικό της δεκαετίας 1980 όταν και καθιερώθηκε ο όρος «διπλωματία των λαών».

Ο συνεχιζόμενος πόλεμος στην Ουκρανία, η εθνοκάθαρση των Παλαιστινίων στη Λωρίδα της Γάζας (όπου οι νεκροί, κυρίως γυναίκες και παιδιά, έχουν ξεπεράσει τις 50.000), η σφαγή αλεβιτών και χριστιανών στην Ταρσό και στη Λαττάκεια από ομάδες τζιχαντιστών και η στοχοποίηση εθνοτικών και θρησκευτικών μειονοτήτων, που αποκάλυψαν τα όρια της κυβέρνησης της Hayat Tahrir al Sham (της Ένωσης Απελευθέρωσης του Λεβάντε) του Αμπού Μοχάμεντ αλ Τζολάνι, υπαγορεύουν την ανάγκη για ένα νέο κίνημα ειρήνης με σαφές μέτωπο κατά της ακροδεξιάς σε όλες τις εκφάνσεις.

Τούτων δοθέντων, **ο ΣΥΡΙΖΑ – ΠΣ προτείνει Σχέδιο Ειρήνης και Ασφάλειας 7 Σημείων για Μέση Ανατολή – Μεσόγειο**, προκειμένου το Κόμμα Ευρωπαϊκής Αριστεράς να το προωθήσει στους ευρωπαϊκούς θεσμούς και στον ΟΗΕ. Το σχέδιο προτείνει:

1. Απαγόρευση εξαγωγών όπλων σε χώρες της Μ. Ανατολής, ιδιαίτερα τις εμπλεκόμενες σε τοπικές συγκρούσεις, από το Ισραήλ και την Σαουδική Αραβία, μέχρι την Τουρκία.

2. Επιστροφή στις διαπραγματεύσεις στη βάση των αποφάσεων του ΟΗΕ για τη δίκαιη επίλυση του Παλαιστινιακού, που είναι το κλειδί για την ειρήνη στη Μ. Ανατολή. Δύο λαοί – δύο κράτη, με ίδρυση Παλαιστινιακού, δίπλα στο κράτος του Ισραήλ, στα σύνορα του 1967, με πρωτεύουσα την Ανατολική Ιερουσαλήμ.

3. Επείγουσα προτεραιότητα η ανοικοδόμηση της Συρίας, μετά από 13 χρόνια εμφύλιου και πολέμων δι αντιπροσώπων. Ανοικοδόμηση, με δημοκρατία και ενότητα της χώρας, στο πλαίσιο νέου δημοκρατικού συντάγματος, κατοχύρωσης μειονοτικών εθνικών και θρησκευτικών δικαιωμάτων.

4. Εφαρμογή διαδοχικών αποφάσεων του ΟΗΕ για μετατροπή της Μ. Ανατολής σε ζώνη χωρίς πυρηνικά και άλλα όπλα μαζικής καταστροφής.

5. Ανάγκη επανέναρξης διακοινοτικών συνομιλιών για το Κυπριακό, για λύση διακοινοτικής ομοσπονδίας επανένωσης του νησιού, με πολιτική ισότητα, μία ιθαγένεια, μία κυριαρχία και διεθνή προσωπικότητα. Πρόκειται για κεντρικό πρόβλημα ειρήνης και ασφάλειας της Μεσογείου και πρόβλημα της ΕΕ - πρόβλημα κατοχής, εδώ και πάνω από μισό αιώνα.

6. Διεκδίκηση η ΕΕ να εργαστεί για την μετατροπή της Μεσογείου σε θάλασσα ειρήνης και ασφάλειας, τόσο με τη γεφύρωση του χάσματος Βορρά -Νότου εκατέρωθεν των ακτών της, όσο και τον τερματισμό μαζικών ναυαγίων μεταναστών και προσφύγων στα νερά της, από το Μαρόκο ως την Πύλο.

7. Ενίσχυση της οικολογικής ασφάλειας της Μεσογείου, με αναβάθμιση του Mediterranean Action Plan, του προγράμματος Περιβάλλοντος του ΟΗΕ.

**Για μία ενεργητική πολυδιάστατη φιλειρηνική εξωτερική πολιτική:** Σήμερα η χώρα μας βρίσκεται αντιμέτωπη με τις καταστροφικές συνέπειες τις ΙΧ εξωτερικής πολιτικής που εφαρμόζουν οι κυβερνήσεις Μητσοτάκη από το 2019, που έκοψε βίαια το νήμα της ενεργητικής πολυδιάστατης εξωτερικής πολιτικής της κυβέρνησης Τσίπρα, υιοθετώντας αποκλειστικά τον γνώμονα των εσωκομματικών, μικροπολιτικών της επιδιώξεων. Με συνεντεύξεις του Πρωθυπουργού σε ακροδεξιούς ιστότοπους όπως το Breitbart News, με επικοινωνιακά πυροτεχνήματα και επένδυση στον Μπ. Νετανιάχου που αντιμετωπίζει ένταλμα σύλληψης του ΔΠΔ για κατηγορίες για εγκλήματα πολέμου στη Γάζα, (ο οποίος όμως διαπραγματεύεται, καθ' υπόδειξη Τραμπ, με την Τουρκία, μηχανισμό αποτροπής κρίσεων στη Συρία), η κυβέρνηση προσπαθεί, ανεπιτυχώς να καλύψει το επικίνδυνο έλλειμμα συνεκτικής εθνικής στρατηγικής, με αρχή, μέση και τέλος. Ένα έλλειμμα που αφορά από την αργοπορημένη κατάθεση του Θαλάσσιου Χωρικού Σχεδιασμού ως τη χωρίς σχέδιο αντιμετώπιση των τουρκικών προκλήσεων, την αναιμική παρουσία της Ελλάδας στα Βαλκάνια και τις ανύπαρκτες παρεμβάσεις της κυβέρνησης στη Μέση Ανατολή. Το έλλειμμα αυτό που έχει οδηγήσει τη χώρα σε πρωτοφανή απομόνωση, μετά τους αποκλεισμούς της από τις Διασκέψεις σε Παρίσι και Λονδίνο για την Ουκρανία, καθώς η κυβέρνηση Μητσοτάκη επιμένει και στο ευρωπαϊκό επίπεδο να εφαρμόζει την πολιτική του παρακολουθήματος των επιδιώξεων των Βρυξελλών.

Συστατικά σύγχρονης εθνικής στρατηγικής της Ελλάδας, που δεν μπορεί να είναι άλλη από στρατηγική ειρήνης και συνεργασίας, αποτελούν τόσο μια πολιτική συνανάπτυξης και κοινής ασφάλειας στα Βαλκάνια, όσο και ασφάλειας της Μεσογείου, ιδιαίτερα της ανατολικής της λεκάνης, όπου κατά προτεραιότητα ζητούνται λύσεις του Κυπριακού και του Παλαιστινιακού, τώρα και ειρήνευσης στη Συρία με διατήρηση της ακεραιότητας και ενότητας της πολύπαθης αυτής χώρας.

Η χώρα μας χρειάζεται μια ενεργητική πολυδιάστατη φιλειρηνική εξωτερική πολιτική με πρωτοβουλίες σαν αυτή που οδήγησε στην εμβληματική Συμφωνία των Πρεσπών που αναβάθμισε τη θέση της Ελλάδας στα Βαλκάνια, έλυσε ένα πρόβλημα που χρόνιζε και προώθησε την ειρήνη και την συνανάπτυξη στην περιοχή.

Μια ενεργητική πολυδιάστατη φιλειρηνική εξωτερική πολιτική της χώρας μας δεν συμβιβάζεται με τον άκριτο ατλαντισμό, ιδιαίτερα στην κρίση της Ουκρανίας.

**Σε ό,τι αφορά στον πόλεμο στην Ουκρανία** όπως και σε κάθε άλλη σύγχρονη διαμάχη, ο ΣΥΡΙΖΑ-ΠΣ τάσσεται ανεπιφύλακτα υπέρ του διεθνούς δικαίου και την υπεράσπιση των εθνικών συνόρων απέναντι σε κάθε απόπειρα αμφισβήτησης και αναθεώρησης. Παράλληλα, ο ΣΥΡΙΖΑ – ΠΣ θεωρεί επιτακτική ανάγκη την άμεση ενημέρωση της Βουλής, για τους εξοπλισμούς που έχουν αποσταλεί στην Ουκρανία, είτε απευθείας είτε μέσω τρίτων χωρών και συγκεκριμένα για το ζήτημα της αποδυνάμωσης της αποτρεπτικής δυνατότητα της χώρας, ειδικά στα νησιά του Ανατολικού Αιγαίου.

**Λωρίδα της Γάζας:** Ο ΣΥΡΙΖΑ-ΠΣ καταδικάζει τη συνέχιση της γενοκτονίας των Παλαιστινίων στη Λωρίδα της Γάζας από τον ισραηλινό στρατό που παραβίασε την εκεχειρία. Η διεθνής κοινότητα, φέρει βαρύτατες ευθύνες για το γεγονός ότι δεν φρόντισε για την ουσιαστική επίβλεψη της

εκεχειρίας και την πιστή εφαρμογή των όρων τήρησης της, επιτρέποντας αντίθετα στον Πρωθυπουργό του Ισραήλ να υπονομεύει την ειρήνη για να επιβιώσει πολιτικά. Απαιτείται άμεσα να επιτευχθεί νέα εκεχειρία, με πραγματική επίβλεψη από την διεθνή κοινότητα για την εκπλήρωση των συμφωνηθέντων. Δηλαδή την πλήρη κατάπαυση του πυρός και την επιστροφή όλων των ομήρων, χωρίς τεχνητά προσκόμματα. Ο ΣΥΡΙΖΑ - ΠΣ, εκφράζει την αλληλεγγύη και την υποστήριξη του προς τον χειμαζόμενο παλαιστινιακό λαό και το δημοκρατικό, φιλειρηνικό κίνημα του Ισραήλ και καλεί για την υποστήριξη των προσπαθειών του ΟΗΕ, για την μία λύση δύο κρατών, με βάση τα σύνορα του

1967, με την Ανατολική Ιερουσαλήμ πρωτεύουσα του κράτους της Παλαιστίνης, προκειμένου να διαφυλαχθεί η ειρήνη και η σταθερότητα στη Μέση Ανατολή. Και καλεί ξανά την κυβέρνηση να συμβάλλει σε κάθε πρωτοβουλία στήριξης των ειρηνευτικών συνομιλιών μεταξύ Ισραηλινών και Παλαιστινίων, αλλά και να αναγνωρίσει το Παλαιστινιακό κράτος, υλοποιώντας την ομόφωνη απόφαση της Ολομέλειας της Βουλής του Δεκεμβρίου του 2015.

**Σχετικά με τις εξελίξεις στη Συρία,** ο ΣΥΡΙΖΑ - ΠΣ είχε υπογραμμίσει εγκαίρως ότι η ανάδειξη τζιχαντιστικών οργανώσεων στην εξουσία επιτείνει τα προβλήματα και δεν βοηθά ούτε στη μετάβαση στη δημοκρατική ομαλότητα που χρειάζεται η χώρα στη μετά – Άσαντ περίοδο, ούτε στην ειρήνη και σταθερότητα που έχει ανάγκη ολόκληρη η Μέση Ανατολή. Η ΕΕ, αλλά και η ελληνική κυβέρνηση, έσπευσαν να χαιρετήσουν την ανάδειξη των ισλαμιστών στην εξουσία, χωρίς να απαιτήσουν εχέγγυα για την δημοκρατική μετάβαση και ομαλότητα στη χώρα, αλλά και την προστασία των εθνικών μειονοτήτων και των θρησκευτικών κοινοτήτων. Η ελληνική κυβέρνηση συνεχίζει να αγνοεί την πρόταση του ΣΥΡΙΖΑ – ΠΣ να αναλάβει η Ελλάδα πρωτοβουλίες (στο πλαίσιο της ΕΕ αλλά και του ΣΑ ΟΗΕ, για την σύγκληση Πολυμερούς Διάσκεψης Αρχηγών ΕΕ – Κρατών Ανατολικής Μεσογείου για την Ειρήνη στη Μέση Ανατολή και την δημοκρατική μετάβαση στη Συρία.

**Ο ΣΥΡΙΖΑ-ΠΣ θεωρεί ότι η απάντηση απέναντι στον νέο-ιμπεριαλισμό των ΗΠΑ, δεν μπορεί να είναι η επανασύσταση των κλασσικών Μεγάλων Δυνάμεων, ούτε η επιστροφή σε έναν αγώνα δρόμου πυρηνικών εξοπλισμών στην Ευρώπη.** Θεωρεί επιτακτική ανάγκη την συμμόρφωση όλων των μελών της διεθνούς κοινότητας με την Συνθήκη Μη Διάδοσης Πυρηνικών Όπλων αλλά και την εντατικοποίηση των προσπαθειών των δημοκρατικών, προοδευτικών δυνάμεων για την αποπυρηνικοποίηση της Μέσης Ανατολής και συνολικά του πλανήτη.

**Ελληνοτουρκικές σχέσεις:**

Ο ΣΥΡΙΖΑ- ΠΣ ως σύγχρονη, αριστερή δύναμη πατριωτισμού και διεθνισμού, με αίσθημα ευθύνης απέναντι στους πολίτες, δεν πρόκειται να κάνει βήμα πίσω στην προάσπιση των εθνικών μας συμφερόντων. Τάσσεται υπέρ μιας ενεργητικής και πολυδιάστατης εξωτερικής πολιτικής για την υπεράσπιση των εθνικών συμφερόντων, ενισχύοντας τον ρόλο της χώρας ως πυλώνα ειρήνης και σταθερότητας και περιφερειακό αναπτυξιακό/ ενεργειακό κόμβο. Παράλληλα ο ΣΥΡΙΖΑ – ΠΣ υποστηρίζει την προωθητική συμβολή στις ελληνοτουρκικές σχέσεις, όπως έχει γίνει στο παρελθόν, της διπλωματίας των πολιτών, της διπλωματίας των πόλεων, της λαϊκής / κινηματικής διπλωματίας, που αναδεικνύουν τα κοινά συμφέροντα ως σταθερό θεμέλιο για την ειρήνη και τη συνεργασία.

Προτεραιότητα του ΣΥΡΙΖΑ- ΠΣ είναι η προάσπιση της κυριαρχίας και των κυριαρχικών δικαιωμάτων της Ελλάδας και η ειρηνική επίλυση διαφορών με τους γείτονές της, στη βάση του διεθνούς δικαίου και της πολυμερούς διπλωματίας. Λειτουργώντας ως γέφυρα στην ευρύτερη περιοχή της, αλλά και πέρα από αυτήν.

Η κυβέρνηση επαναπαύεται στην Διακήρυξη των Αθηνών και υποβαθμίζει διαρκώς τις κλιμακούμενες τουρκικές προκλήσεις, χάριν της πολιτικής των «ήρεμων νερών» στο Αιγαίο. Κάτι που διαπίστωσαν οι πολίτες τόσο με την de facto εγκατάλειψη από την κυβέρνηση, της ηλεκτρικής διασύνδεσης Ελλάδος – Κύπρου, όσο και με την αποκάλυψη από την Κομισιόν της νομιμοποίησης και του ρόλου της Τουρκίας στο διευρωπαϊκό έργο. Αλλά και με τις τουρκικές παραβατικές ενέργειες το καλοκαίρι, έξω από τα χωρικά ύδατα της Κάσου, χωρίς η ελληνική πλευρά να τονίζει ότι ο σεβασμός του διεθνούς δικαίου και η αποχή από προκλήσεις είναι ο μόνος δρόμος για την οικοδόμηση αμοιβαίου σεβασμού.

Απέναντι στον επικίνδυνο τουρκικό αναθεωρητισμό της “Γαλάζιας Πατρίδας” που αμφισβητεί συστηματικά την κυριαρχία και τα κυριαρχικά δικαιώματα της χώρας μας, ο ΣΥΡΙΖΑ-ΠΣ στηρίζει τον ευρωπαϊκό προσανατολισμό της Τουρκίας, ως μέσο εξομάλυνσης των διμερών σχέσεων και προς όφελος της δίκαιης επίλυσης του Κυπριακού. Στηρίζει τον ελληνοτουρκικό διάλογο στο πλαίσιο του διεθνούς δικαίου, με σαφείς κόκκινες γραμμές. Οι κόκκινες γραμμές αφορούν: Τη μη αποστρατιωτικοποίηση των νησιών, την κυριαρχία της χώρας και τον αποκλεισμό οποιασδήποτε συζήτησης επί συνεκμετάλλευσης ή απεμπόλησης του δικαιώματος επέκτασης των χωρικών υδάτων μέχρι τα 12 ναυτικά μίλια. Τη σαφή προοπτική της προσφυγής στο Διεθνές Δικαστήριο της Χάγης αποκλειστικά και μόνο για την οριοθέτηση της υφαλοκρηπίδας/ΑΟΖ. Τον σαφή καθορισμό των όρων υπό τους οποίους θα προχωρήσουν οι διερευνητικές συνομιλίες. Την αξιοποίηση, τέλος των συμμαχιών μας ώστε η Τουρκία να μην εργαλειοποιήσει την ύφεση στις σχέσεις μας προς όφελός της και να δεσμευτεί μακροπρόθεσμα στον ελληνοτουρκικό και ευρωτουρκικό διάλογο. Σε ευρωτουρκικό επίπεδο πρέπει να υπάρξει άμεση διασύνδεση της αναθεώρησης της Τελωνειακής Ένωσης ΕΕ- Τουρκίας με την κατάθεση συνυποσχετικού Ελλάδας-Τουρκίας στη Χάγη για την οριοθέτηση υφαλοκρηπίδας/ΑΟΖ με σεβασμό στο διεθνές δίκαιο. Και με διεκδίκηση επιβολής ευρωπαϊκών κυρώσεων στην Τουρκία εάν επιλέξει τον δρόμο των προκλήσεων.

**Ο ελληνοτουρκικός διάλογος πρέπει να υπηρετεί τα συμφέροντα της χώρας και την ειρήνη στην περιοχή,** μακριά από τις πατριδοκάπηλες λογικές του κ. Μητσοτάκη, της περιόδου 2019 – 2023, όταν εργαλειοποιούσε τις ελληνοτουρκικές θέσεις για μικροκομματικά οφέλη. Κάτι που προϋποθέτει σαφή, συνεκτική στρατηγική, που δεν διαθέτει η κυβέρνηση Μητσοτάκη.

**Στο Κυπριακό**, ο ΣΥΡΙΖΑ-ΠΣ τονίζει ότι θεωρεί απαραίτητη την επανεκκίνηση των συνομιλιών για δίκαιη και βιώσιμη λύση, από εκεί που διεκόπησαν στο Κραν-Μοντανά, στη βάση των Αποφάσεων του ΟΗΕ, προς όφελος του συνόλου του κυπριακού λαού, Ελληνοκυπρίων και Τουρκοκυπρίων. Λύση διζωνικής, δικοινοτικής ομοσπονδίας, με πολιτική ισότητα, με μία ιθαγένεια, μία κυριαρχία και μία διεθνή προσωπικότητα, χωρίς εγγυήσεις και κατοχικά στρατεύματα. Ο ΣΥΡΙΖΑ βλέπει με ιδιαίτερη ανησυχία τις εντεινόμενες ενέργειες και διακηρύξεις της κυβέρνησης της Τουρκίας υπέρ της διεθνούς αναγνώρισης του τουρκοκυπριακού ψευδοκράτους.

Οι περιφερειακές συνθήκες ασφαλείας αλλά και οι περιφερειακές συγκρούσεις βρίσκουν την Ελλάδα αντιμέτωπη με συμβατικές και μη συμβατικές απειλές, ενώ αμφισβητούνται τα κυριαρχικά της δικαιώματα που απορρέουν από το Διεθνές Δίκαιο.

Το είδος των απειλών στον σύγχρονο κόσμο, αλλά και η πολεμική σύγκρουση στην Ουκρανία δείχνει πως η αποτελεσματικότητα των στρατών δεν εξαρτάται μόνο από αριθμητικά μεγέθη, αλλά περισσότερο από ποιοτικούς δείκτες που αποτυπώνουν την κινητοποίηση όλων των διαθέσιμων πόρων, την ασφάλεια εφοδιασμού, την ορθολογική διαχείριση και εκμετάλλευση των δυνατοτήτων τους και της επιχειρησιακής τους ικανότητας.

**Αμυντική πολιτική**

Για τον ΣΥΡΙΖΑ-ΠΣ η προάσπιση της εδαφικής ακεραιότητας και της εθνικής ανεξαρτησίας της Ελλάδας είναι ο θεμέλιος λίθος της υπόστασης της χώρας. Συνδέεται άρρηκτα με την ειρήνη, την πρόοδο, την αξιοπρέπεια του λαού μας και την ασφάλεια των επόμενων γενεών.

O σχεδιασμός της αμυντικής πολιτικής της χώρας συναρτάται στενά με το συνολικό σχεδιασμό της εξωτερικής της πολιτικής και των ενεργειών σε διπλωματικό επίπεδο και εντάσσεται στο πλαίσιο που αυτή χαράσσει.

Ο ΣΥΡΙΖΑ – ΠΣ τάσσεται υπέρ ενός στρατηγικού σχεδιασμού τουλάχιστον 15ετίας, αποτέλεσμα των εισηγήσεων των επιτελείων σε συνεργασία με την πολιτική ηγεσία της χώρας και την μέγιστη και ουσιαστική συμμετοχή του Ελληνικού Κοινοβουλίου. Στο στρατηγικό σχεδιασμό θα συμπεριλαμβάνεται και η Αμυντική Βιομηχανία ως κρίσιμος κρίκος της αποτρεπτικής ισχύς της χώρας.

Το έμψυχο δυναμικό αποτελεί την ραχοκοκαλιά των Ενόπλων Δυνάμεων καθώς και τον πολύτιμο πολλαπλασιαστή ισχύος και πρέπει να τύχει ιδιαίτερης μέριμνας και σεβασμού.

Ο ΣΥΡΙΖΑ-Π.Σ στηρίζει μια ισχυρή και τεχνολογικά εξελισσόμενη, αναβαθμισμένη, στο πλαίσιο διεθνών αμυντικών και εξοπλιστικών συμφωνιών, εγχώρια αμυντική βιομηχανία, η οποία συμμετέχει ενεργά σε κάθε εξοπλιστικό πρόγραμμα, αναπτύσσεται διαρκώς με τη σύνδεσή της σε κάθε εξοπλιστικό πρόγραμμα, διαθέτει εξαγωγικό προσανατολισμό και εξασφαλίζει την απαραίτητη ασφάλεια εφοδιασμού.

**Ο ΣΥΡΙΖΑ ΠΣ θέτει τους εξής στόχους:**

-Συγκρότηση Συμβουλίου Εθνικής Ασφαλείας και κατοχύρωση του συμβουλευτικού του ρόλου προς το ΚΥΣΕΑ και τον Πρωθυπουργό, για θέματα μεσο-μακροπρόθεσμης στρατηγικής εθνικής ασφαλείας.

-Αναβάθμιση του ελεγκτικού ρόλου του Κοινοβουλίου σε σχέση με τις προμήθειες για την Άμυνα.

-Μείωση της διασποράς του προσωπικού και ανάπτυξη των δυνάμεων με γνώμονα τις επιχειρησιακές ανάγκες, τη μείωση του λειτουργικού κόστους και τη βέλτιστη διαχείριση προσωπικού. Συμμετοχή των ΕΔ στο εξωτερικό, μόνο σε ειρηνευτικές αποστολές διεθνών οργανισμών στους οποίους είναι μέλος η Ελλάδα, μετά από έγκριση της Ολομέλειας της Βουλής.

-Παραγωγική ανασυγκρότηση της αμυντικής βιομηχανίας με όραμα την σταδιακή κάλυψη των εξοπλιστικών αναγκών των ΕΔ και ενίσχυση της Έρευνας/Καινοτομίας, μέσω της δημιουργίας θέσης Υφυπουργού, αρμόδιου για τα θέματα αμυντικής βιομηχανίας, με ευεργετικές συνέπειες στην εθνική οικονομία. Αξιοποίηση των τεχνολογιών Διττής Χρήσης (Αμυνα-Πολιτική Προστασία κα)

-Διατήρηση του δημόσιου χαρακτήρα των Ελληνικών Αμυντικών Συστημάτων (ΕΑΣ) και της Ελληνικής Αεροπορικής Βιομηχανίας (ΕΑΒ). Αναβάθμιση του ρόλου της ελληνικής αμυντικής βιομηχανίας στο πλαίσιο διεθνών αμυντικών και εξοπλιστικών συμφωνιών, καθώς και της ευρωπαϊκής αμυντικής βιομηχανίας. Σύνδεση κάθε εξοπλιστικού προγράμματος με την εγχώρια αμυντική βιομηχανία.

-Σοβαρός και μακροπρόθεσμος σχεδιασμός της προμήθειας εξοπλιστικών προγραμμάτων που θα προέρχεται από τις εισηγήσεις των επιτελείων και θα ακολουθεί τις οικονομικές δυνατότητες της χώρας. Αρχικά συμπλήρωση και αναπλήρωση ελλειπόντων φόρτων (πυρομαχικών/όπλων). Ενεργοποίηση της εν συνεχεία υποστήριξης (FOS) για όλα τα οπλικά συστήματα και μέσα. Αναβάθμιση υφισταμένων οπλικών συστημάτων και προμήθεια νέων οπλικών συστημάτων με κριτήριο τις εισηγήσεις των επιτελείων και την αναβάθμιση των τεχνολογικών δυνατοτήτων. Ενίσχυση και αξιοποίηση των στρατιωτικών εργοστασίων.

-Κατάρτιση νέου νόμου περί αμυντικών προμηθειών σε ενιαίο νομικό πλαίσιο, με πρόβλεψη επείγουσας διαδικασίας (fast-track) και ειδικής ρήτρας για την κατά προτεραιότητα παροχή τεχνικής/εφοδιαστικής υποστήριξης σε περιόδους έντασης και κρίσης καθώς και διαδικασίας προμηθειών στο πλαίσιο του άρθρου 346 της Συνθήκης Λειτουργίας της ΕΕ.

-Καθιέρωση δυο νέων δεικτών στα προγράμματα συμμετοχής των αμυντικών εταιριών, (α) του «Δείκτη Εταιρικής Συμμετοχής», που θα αποτυπώνει την εταιρική συμμετοχή μια εγχώριας αμυντικής βιομηχανίας στην παραγόμενη αξία και θα έχει αναφορά στο κόστος του προϊόντος και όχι στην τιμή πώλησης, όπως η ΕΠΑ και (β) του «Δείκτη Μεταφοράς Τεχνογνωσίας» που θα αποτυπώνει την μεταφορά νέας τεχνογνωσίας στις συμβάσεις που αναλαμβάνουν εγχώριες αμυντικές εταιρίες με έμφαση στην υψηλή τεχνογνωσία.

-Αξιοποίηση του ανθρώπινου δυναμικού των ΕΔ με ενίσχυση των υπηρεσιών επιμόρφωσης και εκπαίδευσης και καθιέρωση αξιοκρατικού, διαφανούς και αδιάβλητου πλαισίου για τις προαγωγές, τις μεταθέσεις και τις τοποθετήσεις προσωπικού. Προσλήψεις πολιτικού προσωπικού.

-Θέσπιση νέου μισθολογίου/βαθμολογίου, επίλυση μισθολογικών ανισοτήτων και διαμόρφωση του προϋπολογισμού έτσι ώστε κλιμακωτά οι ΕΔ να αποκαταστήσουν τις οικονομικές βλάβες που υπέστησαν τα χρόνια της ύφεσης.

-Ποιοτική αναβάθμιση των υπηρεσιών υγείας και ενίσχυση της λειτουργίας των στρατιωτικών νοσοκομείων με στοχευμένες προσλήψεις.

-Αναβάθμιση του πλαισίου των Στρατιωτικών Σχολών και μέριμνα για τους σπουδαστές ώστε να σταματήσει το φαινόμενο των κενών θέσεων

-Θέσπιση νέου νόμου για τη μέριμνα προσωπικού με τον οποίο θα:

➢Επιλύονται χρονίζοντα προβλήματα στελεχών και πολιτικού προσωπικού, αξιοποιούνται εγκαταστάσεις που θα αποδεσμευτούν για τη χρηματοδότηση προγραμμάτων στέγασης

➢Θεσπίζονται κίνητρα για τα στελέχη που υπηρετούν σε προωθημένες επιχειρησιακές θέσεις με στόχο την ανάσχεση του φαινομένου των μαζικών παραιτήσεων που εμφανίζεται ιδιαίτερα τα τελευταία 2 χρόνια

➢ Λαμβάνονται μέτρα στήριξης οικογενειών που διαβιούν κάτω από ειδικές συνθήκες (μονογονεϊκές, πολύτεκνες, ανίατες ασθένειες, ΑμεΑ)

**Για τις ανάγκες της Ελληνικής Διασποράς**

Ο ΣΥΡΙΖΑ-ΠΣ ως πολιτικό κόμμα, οραματίζεται μία Ελλάδα αξιοκρατίας, ανθρωπισμού, δικαιοσύνης, πνευματικής και οικονομικής προόδου για τους Έλληνες και τις Ελληνίδες της χώρας και της Διασποράς.

Ο ΣΥΡΙΖΑ-ΠΣ σχεδιάζει ενέργειες για τη θεμελίωση μιας προοδευτικής σχέσης ανάμεσα στην χώρα και την Ελληνική Διασπορά και διατυπώνει θέσεις για όλα τα καίρια ζητήματα που απασχολούν τους απόδημους Έλληνες και Ελληνίδες σε διάλογο μαζί τους.

Ο ΣΥΡΙΖΑ-ΠΣ αναγνωρίζοντας ότι η ελληνική Διασπορά δεν αποτελεί μία ενιαία, ομοιογενή πολιτισμική οντότητα, απευθύνεται στους Έλληνες του εξωτερικού προτείνοντας στοχευμένες παρεμβάσεις για την αντιμετώπιση των αναγκών τους. Θεωρώντας ότι η ελληνική Διασπορά δεν συγκροτεί μία απλή προέκταση της Ελλάδας, ο ΣΥΡΙΖΑ-ΠΣ κατανοεί ότι οι Έλληνες του εξωτερικού αυτοπροσδιορίζονται δημιουργώντας δραστήριες και ενεργές παροικίες ανά τον κόσμο με αξιόλογη πορεία στο χρόνο και χώρο.

**1.Ενίσχυση Ελληνόγλωσσης Εκπαίδευσης:** Ίδρυση μεικτών δίγλωσσων σχολείων, ψηφιακή εκπαίδευση, ανασχεδιασμός υλικού και στήριξη των αποσπασμένων και των εκπαιδευτικών του εξωτερικού, στήριξη του έργου των Εδρών, των Τμημάτων και των Προγραμμάτων Νεοελληνικών Σπουδών στο εξωτερικό, ενίσχυση πρωτοβουλιών για την ενδυνάμωση των δεσμών μεταξύ νέων της ελληνικής Διασποράς και της ελληνικής επικράτειας με προγράμματα ανταλλαγής, κατασκηνώσεις κ.ά. Ενίσχυση και προώθηση της ελληνικής γλώσσας με την αξιοποίηση τόσο των τμημάτων των Πανεπιστημίων όσο και των Ινστιτούτων – Κέντρων Ελληνικής Γλώσσας στην Ελλάδα και στο εξωτερικό.

**2.Πολιτιστική Διπλωματία:** Ίδρυση Στεγών Πολιτισμού ανά χώρα/ήπειρο, ανάδειξη σύγχρονου ελληνικού πολιτισμού μέσω της ίδιας της Διασποράς, επαναφορά του Ελληνικού Ιδρύματος Ελληνισμού στο ΥΠΕΞ και επανίδρυση του ΕΚΕΒΙ στο Υπουργείο Πολιτισμού.

**3.Θεσμοθέτηση νέου πλαισίου κινήτρων επαναπατρισμού:** Φορολογικά και κοινωνικά κίνητρα για επαναπατρισμό νέων επιστημόνων και εργαζομένων, ρύθμιση θητείας, πρόσβαση στην εκπαίδευση. Επίσης η επιστημονική συνεργασία και η μετατροπή του «brain drain» σε «brain circulation» μεταξύ της διασποράς και της Ελλάδας μπορεί να επηρεάσει θετικά την κατάσταση των διακρατικών κοινοτήτων.

**4.Αναβάθμιση των παρεχομένων υπηρεσιών από τις Προξενικές αρχές,** με περαιτέρω ψηφιοποίηση των διαδικασιών.

**5.Δημόσιο Ψηφιακό Δίκτυο για τη Διασπορά:** Πλατφόρμα ενημέρωσης, σύνδεσης και υπηρεσιών για Έλληνες του εξωτερικού, διακομματικά εποπτευόμενη και πολύγλωσση.

**6.Υλοποίηση της Συνταγματικής πρόβλεψης λειτουργίας του ΣΑΕ** στη Θεσσαλονίκη σε νέα βάση, δίνοντας ιδιαίτερη έμφαση στην δημοκρατική αυτοοργάνωση του θεσμού, την ενίσχυση του κύρους του και της αποτελεσματικότητάς του εντός και εκτός συνόρων, θεσμοθέτηση αιρετού συμβουλευτικού οργάνου της ελληνικής Πολιτείας για θέματα που αφορούν τον παγκόσμιο Ελληνισμό, με εκπροσώπηση από όλες τις περιοχές της διασποράς. Επανίδρυση της Γενικής Γραμματείας Απόδημου Ελληνισμού.

**7.Εκπροσώπηση των Ελλήνων της Διασποράς στην ελληνική Βουλή** -δημιουργία 4 εκλογικών περιφερειών με εκλογή 8 βουλευτών εξωτερικού.

**8.Προσέλκυση επενδύσεων από ομογενείς στην Ελλάδα.**

**Ενίσχυση πρεσβυγενών Πατριαρχείων**. Λόγω της ιδιαίτερης ιστορικής και πολιτισμικής σχέσης του Ελληνισμού με την Ορθόδοξη Ανατολική Εκκλησία, η οποία διαμορφώθηκε από αιώνες και διατηρείται μέχρι σήμερα, η Ελληνική Δημοκρατία έχει την ιστορική ευθύνη της αρωγής των τεσσάρων πρεσβυγενών Πατριαρχείων Κωνσταντινουπόλεως, Αλεξανδρείας, Αντιοχείας και Ιεροσολύμων καθώς και της Αρχιεπισκοπής Σινά, που προσδιορίζονται ως ελληνορθόδοξα.

**2ο ΚΕΦΑΛΑΙΟ: Για μια Δημοκρατική Κοινωνική Πράσινη και Φεμινιστική Ευρώπη**

**Ο ΣΥΡΙΖΑ-ΠΣ αγωνίζεται για μία άλλη Ευρώπη δημοκρατική, κοινωνική, πράσινη, συμπεριληπτική και φεμινιστική.** Για την Ευρώπη της Ειρήνης, της συμπερίληψης και της ευημερίας. Απέναντι στις νεοφιλελεύθερες πολιτικές, στη λογική του διευθυντηρίου και στις επιλογές που διευρύνουν τις περιφερειακές και κοινωνικές ανισότητες, ενισχύουν το δημοκρατικό και κοινωνικό έλλειμμα στη λειτουργία της ΕΕ και βρίσκονται μακριά από τις ανάγκες και τις προσδοκίες των λαών της. Απέναντι στον σκοταδισμό της ακροδεξιάς απειλής που αμφισβητεί και υπονομεύει από τη Δημοκρατία και τα δικαιώματα.

**Για τον αριστερό ευρωπαϊσμό:** Σήμερα, 80 χρόνια μετά την αντιφασιστική νίκη στον Β΄ Παγκόσμιο Πόλεμο, οι λαοί της Ευρώπης βρίσκονται αντιμέτωποι με μια σκοταδιστική πολιτική και πολιτιστική αντεπανάσταση που εκπορεύεται από τη Δεξιά και την Ακροδεξιά, εντός κι εκτός Ευρώπης, και απειλεί την κληρονομιά του ευρωπαϊκού διαφωτισμού, τη δημοκρατία, τα ανθρώπινα δικαιώματα και πολιτικά κεκτημένα που κερδήθηκαν με σκληρούς αγώνες και επαναστάσεις. Αυτή η ζοφερή εξέλιξη έχει οδηγήσει την απαξίωση της δημοκρατίας, την ανάδειξη του επιθετικού εθνικισμού, την επιστροφή της ακροδεξιάς ατζέντας (από τη ξενοφοβία και τον ρατσισμό ως την αμφισβήτηση δικαιωμάτων των γυναικών, των ΛΟΑΤΚΙ+, κα), την υπονόμευση του ευρωπαϊκού, κοινωνικού μοντέλου, την άρνηση των ειρηνευτικών πρωτοβουλιών.

Ο ΣΥΡΙΖΑ- ΠΣ υποστηρίζει ότι σήμερα περισσότερο από ποτέ χρειάζεται η δημοκρατική επαναθεμελίωση της Ευρώπης, με συμμαχία όλων των δημοκρατικών, προοδευτικών, οικολογικών δυνάμεων, στη βάση ενός νέου κοινωνικού και περιβαλλοντικού συμβολαίου για ισότιμη συνανάπτυξη, με επίκεντρο την ιδέα του αριστερού ευρωπαϊσμού, συνυφασμένου με τον αντιφασισμό. Όπως τον είχε συλλάβει το 1944 ένας από τους πρωτεργάτες της ευρωπαϊκής ιδέας, ο αντιφασίστας Αλτιέρο Σπινέλι, στο “μανιφέστο του Βεντοτένε”, όπως έγινε γνωστό το “Μανιφέστο για μια Ελεύθερη και Ενωμένη Ευρώπη”.

Απέναντι στις επιθετικές πολιτικές Τραμπ, η ηγεσία της ΕΕ απαντά καταρχήν με δαιμονοποίηση της Ρωσίας, αγνοώντας ηθελημένα τα διδάγματα της Ιστορία καθώς και το γεγονός ότι ηγέτες, όπως ο ντε Γκολ και ο Μιτεράν χθες ως τη Μέρκελ σήμερα, αντιλαμβάνονταν τη Ρωσία ως μέρος της ενοποιημένης Ευρώπης. Απέναντι στον κατασκευασμένο “εχθρό” η ηγεσία της ΕΕ και το ευρωπαϊκό κεφάλαιο επενδύουν σε μιλιταριστικές λογικές, οικονομία πολέμου, δίνοντας “πράσινο φως” στην επαναστρατικοποίηση της Γερμανίας. Στο πλαίσιο αυτό είναι αποκαλυπτικό των προσθέσεων των ηγετικών κύκλων της ΕΕ, το κάλεσμα στους πολίτες να... προετοιμαστούν μόνοι τους για τον πόλεμο με το εγχειρίδιο επιβίωσης των 72 πρώτων ωρών!

**Ο ΣΥΡΙΖΑ-ΠΣ απορρίπτει αυτές τις επικίνδυνες για την ειρήνη λογικές για επανεξοπλισμό κόστους 800 δις, υπό τις ονομασίες “RearmEurope” ή “Readiness 2030”, με στόχο την ανάπτυξη της πολεμικής βιομηχανίας.** Λογικές που δεν προωθούν την προάσπιση της ευημερίας των πολιτών της ΕΕ, συρρικνώνουν ακόμη περισσότερο την κοινωνική Ευρώπη, πλήττοντας την κοινωνική πολιτική και την περιφερειακή συνοχή της και ανοίγοντας το δρόμο για επιστροφή στην λιτότητα, την οποία θα κληθούν να πληρώσουν, εκ νέου, οι λαοί και οι κοινωνίες. Λογικές προδιαγεγραμμένης χρεοκοπίας, που γίνονται μέρος του προβλήματος και όχι των λύσεων, επιτείνοντας τις διεθνείς κρίσεις, με μόνες κερδισμένες τις αμυντικές βιομηχανίες χωρών όπως η Γαλλία, η Γερμανία ή η Τουρκία. Λογικές που σε ό,τι αφορά στην Ελλάδα θα έχουν καταστροφικές συνέπειες στον προϋπολογισμό, στις κοινωνικές δαπάνες, στα μετοχικά ταμεία, αλλά και στην αμυντική βιομηχανία

**Η ευρωπαϊκή ηγεσία αλλά και η ελληνική ηγεσία πρέπει να αναλάβουν τις ευθύνες τους. Το πρόγραμμα επανεξοπλισμού REARM EU δεν μπορεί να νομιμοποιήσει τις αμφισβητήσεις του διεθνούς δικαίου από την Τουρκία που αμφισβητεί που κατέχει τμήμα ευρωπαϊκής χώρας, της Κυπριακής Δημοκρατίας.**

Η στρατιωτικοποίηση της ΕΕ μέσω του προγράμματος ReArm αποτελεί κίνδυνο για την ειρήνη και την κοινωνική συνοχή. Η ισχύς της Ευρώπης δεν βρίσκεται σε κούρσα εξοπλισμών και στα πυρηνικά όπλα, αλλά σε καθαρή πολιτική της ειρήνης, συνύπαρξης και συνανάπτυξης. Ο ΣΥΡΙΖΑ-Π.Σ προτείνει την αντικατάστασή του με το πρόγραμμα Safe Europe που να αφορά τόσο τον πυρηνικό όσο και τον συμβατικό αφοπλισμό.

Σε αντίθεση με την επικίνδυνη πολιτική του “δεδομένου και προβλέψιμου συμμάχου” και του “προκεχωρημένου φυλακίου της Δύσης” της κυβέρνησης Μητσοτάκη, η οποία σύρεται πίσω από τα κελεύσματα της Ουάσιγκτον και των Βρυξελλών, ο ΣΥΡΙΖΑ-ΠΣ θεωρεί επιτακτική την ανάγκη να γίνει η χώρα μας ισότιμος εταίρος και συνδημιουργός νέας Ευρώπης. Πρωτοστατώντας σε ένα νέο ενιαίο πανευρωπαϊκό σύστημα καθολικής ασφάλειας, ανεξάρτητο από το ΝΑΤΟ, που θα περιλαμβάνει - σε αντίθεση με την ψυχροπολεμική προσέγγιση της ευρωδεξιάς που θέλει την Ευρώπη αποκλειστικά Δυτική -, τόσο τα Δυτικά Βαλκάνια όσο και μια νέα σχέση με τη Ρωσία στη βάση μιας δίκαιης επίλυσης του Ουκρανικού.

Ο ΣΥΡΙΖΑ-ΠΣ θεωρεί αναγκαίο να πρωτοστατήσει η Ελλάδα σε ένα νέο, ολιστικό σχέδιο για την ευρωπαϊκή στρατηγική αυτονομία, που δεν περιορίζεται σε στρατιωτικό πλαίσιο, με κύριους άξονες την διασφάλιση της ειρήνης και την προάσπιση των εξωτερικών συνόρων της ΕΕ από κάθε απειλή, συμπεριλαμβανομένης και της Τουρκίας. Την οποία η Ευρωπαϊκή Ένωση, με αφορμή το Ουκρανικό, προσεταιρίζεται, καθιστώντας τη αναπόσπαστο τμήμα της αμυντικής της πολιτικής, παρότι εδώ και μισό αιώνα κατέχει εδάφη κράτους – μέλους της, της Κύπρου.

Ο ΣΥΡΙΖΑ-ΠΣ τάσσεται υπέρ ενός σχεδίου για ενιαία και μακρόπνοη Κοινή Εξωτερική Πολιτική και Κοινή Πολιτική Άμυνας και Ασφάλειας που θα καθορίζεται από τα δικά της συμφέροντα και θα διασφαλίζει την ειρήνη, την πολυμερή διπλωματία για μια δημοκρατική, κοινωνική και πράσινη Ευρώπη.

**Το μεταναστευτικό και το προσφυγικό αποτελούν μια από τις σημαντικότερες πολιτικές και ηθικές προκλήσεις της εποχής μας.** Ο ΣΥΡΙΖΑ-ΠΣ αρνείται να επικυρώσει τον ρόλο του φύλακα που πρωτοβούλως πια η Ελλάδα αποδέχεται, αναλαμβάνοντας όλες τις ευθύνες – νομικές, επιχειρησιακές, φιλοξενίας – των υπόλοιπων κρατών- μελών, με σοβαρότατες συνέπειες για τα συμφέροντα και τις αξίες της χώρας. Για αυτό και καταδίκασε από την πρώτη στιγμή το Νέο Σύμφωνο Μετανάστευσης και Ασύλου, το οποίο στήριξε η κυβέρνηση της Νέας Δημοκρατίας, που μετατρέπει τις χώρες πρώτης υποδοχής όπως η Ελλάδα σε - πλέον νόμιμες και χορηγούμενες - Ευρωπαϊκές φυλακές.

Ο ΣΥΡΙΖΑ – ΠΣ αγωνίζεται για μια ευρωπαϊκή πολιτική δίκαιης και αλληλέγγυας κατανομής μεταξύ των κρατών-μελών της ΕΕ των ευθυνών διαχείρισης του μεταναστευτικού - προσφυγικού ζητήματος, σε συνεργασία με τις χώρες προέλευσης και διέλευσης και με σεβασμό στο διεθνές και ευρωπαϊκό δίκαιο.

Θέση του ΣΥΡΙΖΑ-ΠΣ ήταν και είναι η υποχρεωτική, αναλογική και ισότιμη μετεγκατάσταση όλων των προσφύγων και αιτούντων άσυλο και στα 27 κράτη μέλη ανάλογα με τον πληθυσμό τους και επιμέρους κριτήρια, κυρώσεις σε όλα τα κράτη – μέλη που δεν τηρούν τις υποχρεώσεις αυτές, κοινή στρατηγική υποδοχής και επιστροφών, πλήρης σεβασμός του Διεθνούς Δικαίου και του Δικαίου της Θάλασσας και ουσιαστικές πολιτικές ένταξης στις τοπικές κοινωνίες. Καθώς και η δημιουργία νόμιμων, ελεγχόμενων και ασφαλών διόδων μετανάστευσης στο πρότυπο του κειμένου του ΟΗΕ του Μαρακές, που είναι και ο μόνος ρεαλιστικός τρόπος αντιμετώπισης των κυκλωμάτων διακινητών, σεβασμός των δικαιωμάτων των προσφύγων και αιτούντων άσυλο, με εστίαση στις πολιτικές ένταξης.

Σήμερα, περίοδο που, σύμφωνα με τον ΓΓ του ΟΗΕ, Α. Γκουτιέρες, “η κλιματική κρίση παραμένει η πρόκληση που καθορίζει την εποχή μας”, η εμβληματική Συμφωνία του Παρισιού για την υπερθέρμανση του πλανήτη του 2015 και “Ευρωπαϊκή Πράσινη Συμφωνία” του 2019 αποτελούν ορόσημα που πρέπει να γίνουν πράξη. Ωστόσο σήμερα, η δεξιά ηγεσία της ΕΕ, ευθυγραμμιζόμενη με τις σκοταδιστικές, αντιεπιστημονικές επιλογές της νέας κυβέρνησης στις ΗΠΑ καθώς και με τα συμφέροντα των πανίσχυρων λόμπι των ορυκτών καυσίμων αλλά και με την ανάπτυξη των ενεργοβόρων data centers, κα, επιλέγει την υποβάθμιση των πράσινων πολιτικών και στόχων, επενδύοντας σε ορυκτό αέριο και πυρηνική ενέργεια ως “καθαρές” λύσεις. Ο ΣΥΡΙΖΑ-ΠΣ, απορρίπτει δήθεν “καθαρές” λύσεις όπως η πυρηνική ενέργεια και τάσσεται υπέρ της κοινωνικά δίκαιης μετάβασης σε μια κλιματικά ουδέτερη, πράσινη Ευρώπη, με αποτελεσματική αντιμετώπιση της ενεργειακής φτώχειας και του αποκλεισμού των ευάλωτων κοινωνικών ομάδων, με διασφάλιση της ενεργειακής ανεξαρτησίας και επάρκειας της ΕΕ.

Στο πλαίσιο αυτό ο ΣΥΡΙΖΑ-ΠΣ τάσσεται σταθερά υπέρ της ευρωπαϊκής ολοκλήρωσης και της ενίσχυσης και διεύρυνσης των κοινών πολιτικών της Ε.Ε., υπέρ όλων των κανονιστικών θεσμών, που οδηγούν προς την κατεύθυνση αυτή. Σε αντίθεση με το σημερινό διακυβερνητικό μοντέλο λειτουργίας που έχει φθάσει στα όριά του. Τάσσεται υπέρ της αντικατάστασης της αρχής της ομοφωνίας από εκείνη της ειδικής πλειοψηφίας στους τομείς αρμοδιότητας της Ε.Ε. εκτός της εξωτερικής πολιτικής και άμυνας. Ο ΣΥΡΙΖΑ-ΠΣ έχει καταθέσει συγκεκριμένες προτάσεις για την αναθεώρηση του Συμφώνου Σταθερότητας και την μετατροπή του σε Σύμφωνο Βιώσιμη Ανάπτυξης και Οικονομικής Σύγκλισης.

**3ο ΚΕΦΑΛΑΙΟ: Κυβέρνηση ΝΔ - Πολιτικές Ανακατατάξεις – Κοινωνικές μεταβολές– Η απάντηση του ΣΥΡΙΖΑ-ΠΣ**

**Κατά τις τελευταίες δεκαετίες συντελέστηκαν βαθιές και σημαντικές μεταβολές στη χώρα μας, στην Ευρώπη και σε ολόκληρο τον κόσμο**. Η επικράτηση του νεοφιλελευθερισμού, της παγκοσμιοποίησης και του χρηματοπιστωτικού κεφαλαίου οδήγησε σε πολιτικές και αντιλήψεις που οδήγησαν στην ασυδοσία των αγορών, στην απαξίωση των δημόσιων και κοινωνικών αγαθών, στην διεύρυνση των ανισοτήτων, στην αύξηση της επιρροής εξωθεσμικών οικονομικών κέντρων στην διαμόρφωση των πολιτικών και στην αποδυνάμωση των δημοκρατικών θεσμών.

Η παγκοσμίων διαστάσεων χρηματοπιστωτική κρίση, οι πανδημίες, η ενεργειακή κρίση, η κλιματική κρίση και τα ακραία φαινόμενα, και οι πολεμικές αναμετρήσεις εντείνουν την απογοήτευση, στην παραίτηση και στην ανασφάλεια των πολιτών για το σήμερα και το αύριο και έχουν σημαντικές επιπτώσεις στις σύγχρονες κοινωνίες διαμορφώνοντας νέους τύπους σχέσεων, ατομικών στάσεων, αντιλήψεων τόσο σε συλλογικό όσο και σε ατομικό επίπεδο. Σ’ αυτά τα θεμελιώδη αίτια θα πρέπει να προσθέσουμε την εξέλιξη των νέων τεχνολογιών, των δικτύων πληροφόρησης και επικοινωνίας που αλλάζουν καθοριστικά τη σχέση Κεφαλαίου - Εργασίας, τις παραγωγικές και κοινωνικές σχέσεις και δημιουργούν νέους χαρακτηριστικούς τύπους ατομικής και κοινωνικής χειραγώγησης.

Η ελληνική κοινωνία αντιμετωπίσθηκε τόσο κατά την περίοδο 2010-2014 όσο και στα έξι χρόνια διακυβέρνησης από τη Ν.Δ. από το 2019 έως σήμερα ως κοινωνία της επισφάλειας και της διακινδύνευσης στην οποία οι κρίσεις αποτελούν εξωτερικές νομοτέλειες και η αντιμετώπισή τους γίνεται μέσω της ατομικής ευθύνης, οπότε και ο αγώνας της επιβίωσης είναι προσωπικός. Οι κοινωνικές αντιθέσεις οξύνθηκαν και διευρύνθηκε η ανισότητα μεταξύ μιας ελίτ συμφερόντων και της μεγάλης κοινωνικής πλειοψηφίας. Τμήματα της μεσαίας τάξης κατέρρευσαν και περιθωριοποιήθηκαν, ενώ την ίδια πορεία ακολούθησε η πλειονότητα των μικρομεσαίων επαγγελματικών τάξεων. Η διεύρυνση των ανισοτήτων (οικονομικών και κοινωνικών), η αποδυνάμωση και υποβάθμιση των θεσμών του κοινωνικού κράτους, η διάλυση των συλλογικών θεσμικών εκφράσεων της κοινωνίας, διαμόρφωσε νέες στάσεις, αντιλήψεις και ερμηνείες από την πλευρά των πολιτών, αλλά και των ευρύτερων κοινωνικών ρευμάτων. Ιδιαίτερα η νέα γενιά καταδικασμένη είτε στην ανεργία είτε στην ελαστική, επισφαλή και φθηνή εργασία, βιώνει ένα μίζερο παρόν χωρίς μέλλον, χωρίς προοπτική. Η μαζική φυγή ενός πολύτιμου επιστημονικού- πνευματικού δυναμικού στο εξωτερικό αποτελεί το μεγαλύτερο πλήγμα για το μέλλον της χώρας και επιτείνει το δημογραφικό πρόβλημα.

Η κοινωνική κρίση συνοδεύεται και ανατροφοδοτείται από την κρίση της Πολιτικής και των πολιτικών φορέων, μια κρίση ιστορικής μορφής που συνδέεται με την κυριαρχία του νεοφιλελεύθερου- χρηματοπιστωτικού προτύπου. Ο επηρεασμός πολλές φορές της εκτελεστικής εξουσίας στη λήψη κρίσιμων αποφάσεων με αδιαφανή μέσα από μεγάλα επιχειρηματικά συμφέροντα υπονομεύει την αξιοπιστία του πολιτικού συστήματος και πλήττει το λαϊκό συμφέρον και τη Δημοκρατία. Αυξήθηκε η δυσπιστία για την ικανότητα της πολιτικής να οδηγήσει σε λύσεις. Ενισχύθηκε το αίσθημα παραίτησης και η αναζήτηση ατομικών λύσεων επιβίωσης, στο βαθμό που οι συλλογικές κινήσεις και οι αντιπροσωπευτικοί θεσμοί αποδυναμώνονται με αποτέλεσμα τη συνεχή αύξηση της αποχής στις εκλογικές αναμετρήσεις και τη διεύρυνση της επιρροής ακροδεξιών και «αντισυστημικών» αντιλήψεων σε ευρύτερα στρώματα της κοινωνίας.

**Κυβέρνηση ΝΔ – οι συνέπειες των πολιτικών της**

Η κοινωνία σήμερα βιώνει τα αποτελέσματα των επιλογών της κυβέρνησης της ΝΔ μέσα σε ένα πλαίσιο μεγάλων, εγχώριων και διεθνών κινδύνων, προβλημάτων και προκλήσεων. Στον αντίποδα της επίπλαστης εικόνας που προσπαθεί επικοινωνιακά να χτίσει η κυβέρνηση Μητσοτάκη, στη χώρα μας διευρύνονται οι κοινωνικές και οικονομικές ανισότητες, απαξιώνονται και ιδιωτικοποιούνται τα δημόσια αγαθά, καταλύεται το κράτος δικαίου, στοχοποιείται η νέα γενιά και τα δικαιώματά της.

Ο δρόμος που έχει χαράξει και ακολουθεί η ΝΔ, αφήνει πίσω μεγάλα κομμάτια της κοινωνίας και της οικονομίας. Παρουσιάζει ως ανάπτυξη μια - μικρή για τα ευρωπαϊκά δεδομένα - μεγέθυνση του ΑΕΠ που αφορά λίγους, δεν είναι βιώσιμη και βάζει τα θεμέλια των επόμενων κρίσεων. Βαθαίνει και πολλαπλασιάζει τις ανισότητες και υποβαθμίζει το περιβάλλον. Ακυρώνει τις δυνατότητες ολοκλήρων περιοχών της χώρας, θέτει σε κίνδυνο τη λειτουργία των θεσμών. Υπηρετεί ένα μοντέλο βίαιης και απόλυτης συγκέντρωσης της οικονομικής δραστηριότητας σε λίγους. Απαξιώνει τη μικρομεσαία επιχειρηματικότητα. Δεν είναι συμβατή με την αντοχή και τη βιωσιμότητα των υποδομών και οικοσυστημάτων υπό το φως της κλιματικής κρίσης. Δεν απαντά στην επίμονη τάση μείωσης και γήρανσης του πληθυσμού, στα κύματα μετανάστευσης της νεολαίας στο εξωτερικό. Το καταρτισμένο επιστημονικό και τεχνικό δυναμικό της χώρας συνεχίζει να μεταναστεύει. Εργαλειοποιεί το Δημογραφικό και αντιμετωπίζει το θέμα με αποσπασματικά και αναποτελεσματικά μέτρα επιδοματικού χαρακτήρα με ορίζοντα εκλογικής θητείας. Υποθηκεύει το μέλλον. Απαξιώνει το Κοινωνικό Κράτος, το ΕΣΥ και την δημόσια Παιδεία.

Παραδίδει κρίσιμους τομείς της οικονομικής-παραγωγικής δραστηριότητας σε ομάδες συμφερόντων που κερδοσκοπούν ασύδοτα σε βάρος της ελληνικής οικονομίας και κοινωνίας. Οι σχέσεις διαπλοκής ισχυρών οικονομικών συμφερόντων, πολιτικής εξουσίας και μεγάλων Μέσων Ενημέρωσης απέκτησαν επί διακυβέρνησης Μητσοτάκη εντονότερα καθεστωτικά χαρακτηριστικά. Η διαπλοκή αποτελεί ένα από τα μεγάλα προβλήματα της χώρας, όχι μόνο για τη δημοκρατία και το πολιτικό σύστημα, αλλά και την ίδια την οικονομία. Έχοντας προνομιακές σχέσεις με το τραπεζικό σύστημα, και διανέμοντας τα «φιλέτα» σε συγκεκριμένα ισχυρά οικονομικά συμφέροντα, η διαπλοκή κρατά «κλειστή» την ελληνική οικονομία τόσο προς ξένους επενδυτές όσο και προς την εγχώρια υγιή επιχειρηματικότητα. Με τη φορολογική αντιμεταρρύθμιση και μέσα σε ένα ασφυκτικό χρηματοπιστωτικό περιβάλλον, η κυβέρνηση της ΝΔ ωθεί συνειδητά στο κλείσιμο τις μικρές και μεσαίες επιχειρήσεις και μεγάλο μέρος των ελεύθερων επαγγελματιών. Στην καρδιά αυτών των επιλογών βρίσκεται το λεγόμενο σχέδιο Πισσαρίδη, το οποίο διατυπώνει ευθέως το στόχο της συγκέντρωσης της οικονομικής δραστηριότητας, αλλά και η εγγενής όπως φαίνεται τάση της ΝΔ για υπερσυγκέντρωση εξουσιών, αδιαφάνεια, παραβίαση του Συντάγματος, κράτους δικαίου και καταστρατήγησης θεμελιωδών δικαιωμάτων.

Η ακρίβεια συνθλίβει τα εισοδήματα του 80% των νοικοκυριών και οι τιμές των αγαθών, της ενέργειας, των ενοικίων και των υπηρεσιών, σε συνδυασμό με τις ανεξέλεγκτες αυξήσεις στις τιμές των φαρμάκων και των τραπεζικών προμηθειών και επιτοκίων, καθιστούν αδύνατη την αξιοπρεπή διαβίωση, ανεξαρτήτως πηγής εισοδήματος και ηλικίας. Οι έμμεσοι και άμεσοι φόροι έχουν εκτοξευτεί και η απουσία πραγματικού μηχανισμού ρύθμισης του ιδιωτικού χρέους και προστασίας των ευάλωτων δανειοληπτών, έχει οδηγήσει σε αδιέξοδο εκατομμύρια Ελληνίδων και Ελλήνων. Η αγοραστική δύναμη των εργαζομένων συνεχώς μειώνεται, οι συνθήκες εργασίας επιδεινώνονται, τα εργασιακά δικαιώματα και οι Συλλογικές Συμβάσεις Εργασίας καταλύονται. Η στεγαστική κρίση αγκαλιάζει το σύνολο της κοινωνίας και τα μέτρα και τα προγράμματα που εξαγγέλλει η κυβέρνηση είναι αποσπασματικά και αναποτελεσματικά. Η Ελλάδα είναι στις τελευταίες θέσεις στην Ευρώπη στην αμοιβή της εργασίας, στην αγοραστική δύναμη, στις κοινωνικές παροχές, στην προστασία των ευάλωτων κοινωνικών ομάδων, στην ανεξαρτησία της δικαιοσύνης και στην αξιοπιστία της ενημέρωσης. Αλλά είναι στις πρώτες θέσεις στη φτώχεια, στην ακρίβεια, στα υπερκέρδη των καρτέλ, στη διαπλοκή και στη διαφθορά.

Το Ταμείο Ανάκαμψης και Ανθεκτικότητας αποτελεί άλλη μία χαμένη μεγάλη ευκαιρία για την χώρα μας, καθώς με τις κυβερνητικές επιλογές οι πόροι του έχουν κατευθυνθεί σε έναν κλειστό κύκλο ωφελουμένων με μεταπρατικές κυρίως επενδύσεις ελάχιστης ή μηδενικής εγχώριας προστιθέμενης αξίας ενισχύοντας το ανταγωνιστικό πλεονέκτημα ολιγοπωλίων και μεγάλων επιχειρήσεων. Η διαχείριση τους δεν αγνοεί μόνο τη μεγάλη ανάγκη ενίσχυσης της μικρομεσαίας επιχειρηματικότητας και της περιφερειακής ανάπτυξης, αλλά βλάπτει συνολικά την παραγωγικότητα της ελληνικής οικονομίας που παραμένει χαμηλή και αποτελεί σημαντικό παράγοντα οικονομικής και κοινωνικής καθυστέρησης και οπισθοπορείας.

**Οι πρωτόγνωρες μαζικές συγκεντρώσεις για το έγκλημα των Τεμπών και την απροκάλυπτη συγκάλυψη του από την κυβέρνηση Μητσοτάκη αποτέλεσαν τομή στις πολιτικές και κοινωνικές εξελίξεις με το παλλαϊκό αίτημα για Δικαιοσύνη και απόδοση ευθυνών.**

Είναι πλέον φανερή η δυσαρμονία ανάμεσα στην κυβέρνηση και την μεγάλη πλειοψηφία του ελληνικού λαού. Η κυβέρνηση Μητσοτάκη είναι πλήρως απονομιμοποιημένη από την κοινωνία και η φθορά της δεν ανακόπτεται από επικοινωνιακές κινήσεις και ανεπαρκείς κοινωνικές παροχές.

Η χώρα μας με ευθύνη του κ. Μητσοτάκη και της κυβέρνησης έχει περιέλθει σε μια πολύ επικίνδυνη περιδίνηση κρίσης αξιών, κρίσης θεσμών, κρίσης εμπιστοσύνης που εντείνεται από την αντισυνταγματική και κυνική απαξίωση των κοινοβουλευτικών διαδικασιών, με την προκλητική απαξίωση της προκαταρκτικής επιτροπής της Βουλής, την χειραγώγηση της Δικαιοσύνης και κρατικών φορέων όπως με το πόρισμα του ΕΟΔΑΣΑΑΜ, και την απαξίωση των Ανεξάρτητων Αρχών, όπως στην περίπτωση του μεγάλου σκανδάλου των υποκλοπών.

**Η ισχυρή λαϊκή αντίδραση και οι μεγάλες κινητοποιήσεις πυροδοτήθηκαν από την οργή και την αγανάκτηση για τις κυβερνητικές ευθύνες για το έγκλημα των Τεμπών και την συγκάλυψη του, αλλά υποκρύπτουν βαθύτερα αίτια**. Τη συσσωρευμένη απογοήτευση και αντίδραση της κοινωνικής πλειοψηφίας, την επισφάλεια, τα οικονομικά και κοινωνικά αδιέξοδα που αντιμετωπίζει. Μία αντίδραση που εκφράζεται πολλές φορές με ισοπεδωτικά χαρακτηριστικά στη λογική ότι «όλοι είναι ίδιοι».

**Η διάκριση όμως που καλλιεργείται σε δήθεν «συστημικές και αντισυστημικές» πολιτικές δυνάμεις σήμερα, στην πραγματικότητα διαμορφώνει μια θολή συνθήκη που ξεπλένει την ακροδεξιά και αποδυναμώνει την διάκριση Αριστεράς – Δεξιάς, προοδευτικής πρότασης και νεοφιλελεύθερης / συντηρητικής, αφήνοντας στο απυρόβλητο το κατεστημένο των οικονομικών συμφερόντων που θέλει να αποτρέψει μία προοδευτική πολιτική αλλαγή στη χώρα.** Πρόκειται για τη διαμόρφωση μίας συνθήκης που τελικά εξυπηρετεί την ΝΔ, προκειμένου να μην αποκτήσει πλειοψηφική δυναμική μία αξιόπιστη εναλλακτική προοδευτική κυβερνητική προοπτική. Γι’ αυτό εξάλλου επιστρατεύει την προπαγάνδα της επιχειρώντας με κάθε μέσο να αναβιώσει το αντι – ΣΥΡΙΖΑ μέτωπο στις νέες συνθήκες και την κινδυνολογία για την σταθερότητα της χώρας. Ματαιοπονεί, καθώς το ψευτοδίλημμα «Μητσοτάκης ή χάος» όχι μόνο δεν πείθει, αλλά εξοργίζει, προκαλεί και προσβάλλει με τον κυνισμό και την υποκρισία του το αίσθημα της κοινωνικής πλειοψηφίας που βιώνει με δραματικό τρόπο τις συνέπειες των κυβερνητικών πολιτικών.

**Η δική μας προτεραιότητα, απάντηση και δέσμευση είναι σε επίπεδο αξιών, προτάσεων, πρωτοβουλιών και δράσεων μαζί με κοινωνία και τα κινήματα για τις ανάγκες και τις προσδοκίες των ανθρώπων του μόχθου και των απόμαχων της δουλειάς, των μικρομεσαίων επιχειρηματιών, επαγγελματιών και αγροτών, του κόσμου της επιστήμης, της διανόησης και του πολιτισμού, των κοινωνικά αδύναμων και μη προνομιούχων, των νέων που αγωνίζονται για το δικαίωμα στη ζωή τους και στο μέλλον τους.**

Ο ΣΥΡΙΖΑ-ΠΣ δίνει δυναμικά και με συνέπεια τη μάχη στη Βουλή και από την πρώτη στιγμή, πήρε όλες τις αναγκαίες πρωτοβουλίες, ώστε να δοθούν απαντήσεις, να λάμψει η αλήθεια και να αποδοθεί Δικαιοσύνη, τόσο για το έγκλημα των Τεμπών, όσο και για αυτό της κυβερνητικής συγκάλυψής του. Βρίσκεται σε διαρκή μονομέτωπη σύγκρουση με τη νεοφιλελεύθερη αυταρχική, κουλτούρα της διακυβέρνησης Μητσοτάκη που περιφρονεί τη Δημοκρατία και τις κοινωνικές ανάγκες.

Δίνουμε μια σύνθετη μάχη στο πεδίο των θέσεων και των στρατηγικών μας επιλογών (οικονομικών – θεσμικών- κοινωνικών – πολιτισμικών - περιβαλλοντικών) για την αναστροφή αυτής της καθοδικής πορείας, με την εφαρμογή ενός προοδευτικού προγράμματος ολιστικής ανασυγκρότησης της οικονομίας και της κοινωνίας, μέσα από πολιτικές που θα δημιουργούν μια νέα σχέση εμπιστοσύνης Πολίτη-Κράτους. Μέσα από ένα πρόγραμμα που θα αλλάζει ριζικά τους συσχετισμούς υπέρ της κοινωνίας, μέσα από πολιτικές ανασύνταξης του Κράτους Δικαίου και, τελικά μέσα από μια καθοριστική αναβάθμιση του δείκτη επιστροφής των προϊόντων της φορολόγησης στην ίδια την κοινωνία με την μορφή ενός νέου κοινωνικού συμβολαίου ανταποδοτικότητας. Καλούμε όλες τις κοινωνικές, πολιτικές, προοδευτικές και δημοκρατικές δυνάμεις σε έναν αγώνα που θα κρίνει το ίδιο το παρόν και το μέλλον της Δημοκρατίας και την προοπτική της χώρας μας.

**Προοδευτική απάντηση στις νέα δεδομένα και τις προκλήσεις της ψηφιακής εποχής και της τεχνητής νοημοσύνης.**

Οφείλουμε να σταθούμε με σαφήνεια και ευθύνη απέναντι στις ραγδαίες τεχνολογικές μεταβολές που επηρεάζουν τη δημοκρατία, την εργασία, την οικονομία και τα δικαιώματα, διαμορφώνοντας πολιτικές που εντάσσουν την τεχνολογική πρόοδο σε ένα σχέδιο κοινωνικής δικαιοσύνης, θεσμικής διαφάνειας και δημοκρατικής λογοδοσίας.

Οι νέες ψηφιακές τεχνολογίες, ενσωματωμένες πλέον στην καθημερινότητά μας, ελέγχουν ολόκληρη την κοινωνική ζωή, τους χώρους εργασίας, τις σχέσεις, την κατανάλωση. Πλατφόρμες που πριν από λίγα χρόνια δεν υπήρχαν, συγκροτούν σήμερα μια πλανητική ψηφιακή ολιγαρχία. Οι χρήστες τους μετατρέπονται σε παραγωγούς αξίας χωρίς έλεγχο, χωρίς διαφάνεια, χωρίς δικαιώματα. Διοχετεύουν καθημερινά μηνύματα, εικόνες, επιθυμίες και δεδομένα, ενισχύοντας με τη συμμετοχή τους την κυριαρχία αυτών των μηχανισμών εξουσίας. Η Αριστερά οφείλει να κατανοήσει τους τρόπους με τους οποίους αυτή η νέα εξουσία αποικίζει το φαντασιακό και επιβάλλει νέες μορφές ψηφιακής υπακοής και συμμετοχής. Να διεκδικήσει όρους ελευθερίας, συλλογικής κυριαρχίας και πολιτικού ελέγχου στο ψηφιακό πεδίο. Χρειάζεται ένα πρόγραμμα μετασχηματισμού που συνδυάζει θεσμική εγγύηση με τεχνολογική και κοινωνική χειραφέτηση. Ένα πρόγραμμα που επανατοποθετεί την τεχνολογία στην υπηρεσία της δημοκρατίας, του δημόσιου συμφέροντος και του κοινωνικού ελέγχου.

Η εξάπλωση νέων τεχνολογιών, όπως η τεχνητή νοημοσύνη και οι αυτοματοποιημένες διαδικασίες, επιφέρουν μεταβολές που δεν είναι μόνο τεχνικές, αλλά βαθιά πολιτικές και κοινωνικές. Η προστασία της ιδιωτικότητας, η διαφάνεια στη λήψη αποφάσεων και η αποτροπή της ψηφιακής επιτήρησης είναι κρίσιμοι όροι για την υπεράσπιση των δημοκρατικών δικαιωμάτων. Με την είσοδο της Τεχνητής Νοημοσύνης (ΤΝ) στη ζωή μας και την προσπάθεια νομοθέτησής της, προωθούμε νέες παρεμβάσεις για τη βελτίωση της ευρωπαϊκής νομοθεσίας και του εθνικού θεσμικού πλαισίου με στόχο να καταστεί στον πυρήνα της ανθρωποκεντρική. Υποστηρίζουμε ότι στα συστήματα ΤΝ πρέπει να εξασφαλίζονται η ανθρώπινη αντιπροσώπευση και εποπτεία, η τεχνική ευρωστία και ασφάλεια, η προστασία της ιδιωτικής ζωής και εφαρμογή της πράξης για τη διακυβέρνηση δεδομένων, η διαφάνεια, η ποικιλομορφία, η μη διάκριση και δικαιοσύνη, και η κοινωνική και περιβαλλοντική ευημερία.

Ο ΣΥΡΙΖΑ-ΠΣ προτείνει ένα σύγχρονο θεσμικό πλαίσιο που θα εγγυάται τον έλεγχο των τεχνολογικών εργαλείων προς όφελος των πολιτών, και όχι την ανεξέλεγκτη χρήση τους από δημόσιες ή ιδιωτικές εξουσίες. Η κατοχύρωση του ανθρώπινου παράγοντα στη λήψη κρίσιμων αποφάσεων, η ενίσχυση της ανεξαρτησίας της Αρχής Προστασίας Δεδομένων, και η απαγόρευση λογισμικών παρακολούθησης, αποτελούν σημεία αιχμής αυτής της πολιτικής. Σε αυτήν την κατεύθυνση θεωρούμε αναγκαία την υιοθέτηση ενός θεσμικού μηχανισμού δημοκρατικού ελέγχου των αλγορίθμων που χρησιμοποιούνται σε κρίσιμους τομείς, όπως η απονομή επιδομάτων, η αξιολόγηση προσλήψεων ή η απονομή δικαιοσύνης. Τη δημιουργία Δημόσιου Μητρώου Αλγορίθμων, όπου θα καταγράφονται τα χρησιμοποιούμενα συστήματα, οι στόχοι τους και τα δεδομένα που αξιοποιούν, αποτελεί βασικό βήμα για τη διαφάνεια και την κοινωνική λογοδοσία.

Η κυριαρχία των μεγάλων τεχνολογικών εταιρειών καθιστά αναγκαίο ένα εθνικό ρυθμιστικό πλαίσιο για τη φορολόγησή τους, τον έλεγχο των αλγορίθμων και την απαγόρευση καταχρηστικών πρακτικών. Στόχος είναι η αναδιανομή των πόρων και των ευκαιριών της ψηφιακής οικονομίας προς τους εργαζόμενους, τις μικρές και μεσαίες επιχειρήσεις, την εκπαιδευτική κοινότητα και τις τοπικές κοινωνίες.

Με τις θέσεις μας επιδιώκουμε η προστιθέμενη αξία και τα κοινωνικά οφέλη από την αξιοποίηση της τεχνητής νοημοσύνης να μην καταλήγουν αποκλειστικά στα χέρια των επιχειρήσεων και των τεχνολογικών ομίλων, αλλά να επιστρέφουν στους εργαζόμενους και την κοινωνία. Στόχος μας είναι η προστασία του κόσμου της εργασίας από την αυθαίρετη υποκατάσταση μέσω αυτοματισμών, η διαμόρφωση όρων για τη δημιουργία νέων, ποιοτικών θέσεων εργασίας, η μείωση του χρόνου εργασίας με διατήρηση ή αύξηση των αποδοχών και η εγγύηση των εργασιακών και συνδικαλιστικών δικαιωμάτων στο ψηφιακό περιβάλλον. Διεκδικούμε δημόσιες πολιτικές επανεκπαίδευσης, δίκαιης μετάβασης και κοινωνικής λογοδοσίας για την εισαγωγή τεχνολογιών ΤΝ στους χώρους εργασίας. Η ανάπτυξη και η χρήση της τεχνητής νοημοσύνης πρέπει να εντάσσονται σε ένα σαφές πλαίσιο δημόσιου ελέγχου και κοινωνικής λογοδοσίας, ώστε να ενισχύουν την ισότητα, να προστατεύουν την εργασία και να υπηρετούν το συλλογικό συμφέρον. Η προσωπικότητα και η αξιοπρέπεια των εργαζομένων οφείλουν να γίνονται σεβαστές και να προστατεύονται, διασφαλίζοντας ότι δεν μετατρέπονται σε παθητικούς αποδέκτες αλγοριθμικών αποφάσεων, αλλά συμμετέχουν ουσιαστικά στη διαμόρφωση του εργασιακού τους περιβάλλοντος, με πλήρη σεβασμό στα δικαιώματά τους.

**4ο ΚΕΦΑΛΑΙΟ: Η ΠΟΡΕΙΑ ΤΟΥ ΣΥΡΙΖΑ ΠΣ – Απολογισμός – Παρακαταθήκες – Προοπτική**

**Οι Παρακαταθήκες μας, διακυβέρνηση, αγώνες και κατακτήσεις.**

**Στη σημερινή πολιτική συγκυρία, η συμπλήρωση δέκα χρόνων από την εκλογική νίκη του ΣΥΡΙΖΑ- ΠΣ το 2015 και τη συγκρότηση της πρώτης αριστερής κυβέρνησης στην Ελλάδα, με πρωθυπουργό τον Αλέξη Τσίπρα, δεν είναι μόνο μια επέτειος. Η παρακαταθήκη της είναι πολύτιμη και σήμερα.** Είναι η έμπρακτη απόδειξη ότι η Αριστερά, ακόμα και στις πιο δύσκολες στιγμές, δεν είναι μόνο μια δύναμη αγώνα και αντιπολίτευσης, αλλά και μια δύναμη διακυβέρνησης, που αναλαμβάνει την εξουσία, για να προασπιστεί τα δικαιώματα της μεγάλης κοινωνικής πλειοψηφίας και της χώρας.

Ο ΣΥΡΙΖΑ στις εκλογές του Γενάρη του 2015 αναδείχθηκε με τη λαϊκή και δημοκρατική ψήφο στην κυβέρνηση της χώρας επειδή κατόρθωσε σε μία περίοδο βαθιάς κρίσης να μετασχηματίσει την κοινωνική ριζοσπαστικοποίηση και δυναμική και το λαϊκό ξέσπασμα σε αίτημα για απελευθέρωση από την μέγγενη της λιτότητας και των μνημονίων και την συντεταγμένη προοδευτική πορεία της χώρας. Μετά τον επώδυνο αλλά αναγκαίο συμβιβασμό που αποτέλεσε η υπογραφή του 3ου μνημονίου και τη νέα νίκη του κόμματος τον Σεπτέμβριο του 2015 ανέλαβε τη μεγάλη, ιστορική ευθύνη της διακυβέρνησης μιας χώρας χρεοκοπημένης από τις πολιτικές των προηγούμενων κυβερνήσεων, με άδεια ταμεία, με την οικονομία και την κοινωνία κατεστραμμένη. Και μπορεί να μην κατάφερε να υλοποιήσει όλα όσα θα ήθελε, αλλά έδωσε έναν μεγάλο αγώνα, με πολύ σημαντικά επιτεύγματα, πάντα στο πλευρό του ελληνικού λαού, ιδιαίτερα των οικονομικά ασθενέστερων, εκείνων που το σύστημα τους είχε γυρίσει την πλάτη. Ενέπνευσε μια ευρύτερη κοινωνική, προοδευτική πλειοψηφία

Και γι’ αυτό, όσο κι αν πολεμήθηκε η κυβέρνηση του Αλέξη Τσίπρα, από συμφέροντα και ισχυρούς, μέσα κι έξω από τη χώρα, όσο κι αν συκοφαντήθηκε - και συνεχίζει να συκοφαντείται - με ψεύδη, fake news, από μια οργανωμένη πολιτική και επικοινωνιακή προπαγάνδα, όσα προσπάθησε, όσα έκανε, οι αγώνες που έδωσε, οι αρχές και οι αξίες πάνω στις οποίες στηρίχθηκε, έχουν αφήσει ανεξίτηλο ίχνος στη συνείδηση των αριστερών, προοδευτικών πολιτών, στην Ελλάδα και την Ευρώπη. Γιατί, παρά τον επώδυνο συμβιβασμό και τις δύσκολες μνημονιακές δεσμεύσεις, η κυβέρνηση του ΣΥΡΙΖΑ, με τις θυσίες του ελληνικού λαού, που βρήκαν όμως αντίκρισμα, έβγαλε τη χώρα από τα μνημόνια και την επιτροπεία, παραδίδοντας, για πρώτη φορά στη σύγχρονη πολιτική ιστορία ταμειακά διαθέσιμα. Παράλληλα, τόσο κατά τη διάρκεια του μνημονίου, όσο κυρίως μετά την ολοκλήρωσή του, πήρε μια σειρά από κοινωνικά δίκαια και επωφελή μέτρα, όπως η ρύθμιση των χρεών σε δημόσιο και ασφαλιστικά ταμεία, η δωρεάν ιατροφαρμακευτική περίθαλψη για τους ανασφάλιστους, η 13η σύνταξη, η μείωση του ΕΝΦΙΑ, η εφαρμογή του επιδόματος στέγης. Ολοκλήρωσε δημόσια έργα που λίμναζαν επί δεκαετίες, υλοποίησε μια σειρά σημαντικών προοδευτικών μεταρρυθμίσεων στη δημόσια Παιδεία και Υγεία, στο περιβάλλον, τις υποδομές και τη χωροταξία, στη νησιωτική πολιτική, στη δημόσια διοίκηση και το κράτος, στα ΜΜΕ. Ταυτόχρονα, μειώθηκαν οι ανισότητες και η φτώχεια. Αλλά και στο πεδίο των εργασιακών δικαιωμάτων, η κυβέρνηση ΣΥΡΙΖΑ μετά από πολλά χρόνια αύξησε τον κατώτατο μισθό, κατήργησε τον απαράδεκτο υποκατώτατο μισθό, και κατάφερε να επανεκκινήσει τη διαδικασία των συλλογικών διαπραγματεύσεων. Στο πεδίο της εξωτερικής πολιτικής, η κυβέρνηση ΣΥΡΙΖΑ ακολούθησε μια ενεργητική και πολυδιάστατη εξωτερική πολιτική, με κορυφαίο της επίτευγμα, την υπογραφή της ιστορικής συμφωνίας των Πρεσπών, συμβάλλοντας στην ειρήνη και τη σταθερότητα στα Βαλκάνια και προασπίζοντας τα συμφέροντα της χώρας.

**Παράγοντες και συνθήκες που επέδρασαν στο εκλογικό αποτέλεσμα του 2023**

**Η βαριά και οδυνηρή ήττα των δύο επάλληλων αναμετρήσεων του Μαΐου και του Ιουνίου του 2023 οφείλεται τόσο σε εξωτερικούς όσο και σε ενδογενείς, εσωτερικούς παράγοντες που λειτούργησαν πολλαπλασιαστικά.**

Ο Κυριάκος Μητσοτάκης, εκμεταλλευόμενος τη μεγάλης διάρκειας υγειονομική κρίση, την ενεργειακή κρίση και την χαλάρωση από την ΕΕ της δημοσιονομικής πειθαρχίας, προχώρησε σ’ ένα σύστημα έκτακτων οικονομικών ενισχύσεων. Η πανδημία από τις αρχές του 2020 αξιοποιήθηκε από την κυβέρνηση Μητσοτάκη και αποτέλεσε πολιτικό και κοινωνικό του «σύμμαχο» στις επιλογές της. Ο πολιτικός και κοινωνικός εγκλεισμός, η επιβολή της αντίληψης της «ατομικής ευθύνης». Η κυβέρνηση της ΝΔ κατά την περίοδο 2019-2023 διέθεσε δεκάδες δις ευρώ, ένα τεράστιο χρηματικό ποσόν από το οποίο επωφελήθηκαν πρωταρχικά τα συστημικά καρτέλ και οι φίλα προσκείμενοι επιχειρηματίες. Πέραν αυτών όμως επί μέρους ροή του χρήματος κατευθύνθηκε σε ενδιάμεσες επαγγελματικές κατηγορίες και εργασιακές δραστηριότητες με αποτέλεσμα να επωφεληθούν επάλληλοι κύκλοι συμφερόντων. Όλο αυτό το «πακέτο» το ενέταξε σ’ ένα «περιτύλιγμα εκσυγχρονισμού» ανάπτυξης και μεταρρυθμίσεων. Δηλαδή, σ’ ένα «μείγμα» νεοφιλελευθερισμού, συντηρητισμού και έκτακτων παροχών. Προτάσσοντας έναν δήθεν εκσυγχρονισμό με ανάπτυξη και την σταθερότητα, σε μια κοινωνία ταλαιπωρημένη και φοβισμένη μετά από 15 χρόνια περιπετειών. Έτσι, η ΝΔ διείσδυσε στον «κεντρώο χώρο». Διατηρώντας τον δεξιό συντηρητικό χαρακτήρα της, πέτυχε να επηρεάσει τις ενδιάμεσες κεντρώες ομάδες με επίχρισμα μεταρρυθμιστικού εκσυγχρονισμού. Η ΝΔ κατάφερε τελικά να επιβάλει την δική της ατζέντα στην προεκλογική αντιπαράθεση, την ατζέντα του φόβου και να υποστηρίξει με αυτό τον τρόπο στο δίπολο σταθερότητα, από τη μια, αλλαγή, από την άλλη, ως πλειοψηφικό το δικό της αφήγημα, αξιοποιώντας και δικά μας λάθη, αλλά και το ότι υποτιμήσαμε την επίδραση των αποσπασματικών αυτών παροχών σε μία κοινωνία επισφάλειας και χαμηλών προσδοκιών.

**Για τη διπλή εκλογική ήττα του ΣΥΡΙΖΑ-ΠΣ στις εθνικές εκλογές καθοριστικό ρόλο έπαιξαν δικές μας πολιτικές, οργανωτικές και επικοινωνιακές αδυναμίες.** Η έλλειψη αξιοπιστίας και εμπιστοσύνης του ΣΥΡΙΖΑ-ΠΣ, σε ένα μεγάλο τμήμα του εκλογικού σώματος, που συμπεριελάμβανε και ένα σημαντικό τμήμα πρώην ψηφοφόρων μας. Δεν προέβαλε όσο έπρεπε τα αδιαμφισβήτητα θετικά και επιτυχή στοιχεία της πολιτικής του, όπως, Συμφωνία Πρεσπών και έξοδο της χώρας από τα Μνημόνια, με ταυτόχρονη ενίσχυση των πιο κοινωνικά και οικονομικά ευάλωτων πολιτών. Δεν επιχείρησε έναν ουσιαστικό και πειστικό αναστοχασμό της κυβερνητικής θητείας του, με αυτοκριτικά στοιχεία τόσο μέσα στο κόμμα, όσο και σε επίπεδο κοινωνίας. Μετά τις εκλογές του 2019 και την επιστροφή της ΝΔ στην κυβέρνηση, ο ΣΥΡΙΖΑ από τη θέση της αξιωματικής αντιπολίτευσης δεν έπεισε τους πολίτες ότι είχε κατανοήσει το μήνυμα των εκλογών και ότι ήταν πλέον σε θέση να υπερβεί υποκειμενικές αγκυλώσεις για την άσκηση της αξιωματικής αντιπολίτευσης και την επιστροφή στην διακυβέρνηση της χώρας.

**Στη διάρκεια την τετραετίας 2019-2023, ο ΣΥΡΙΖΑ δεν διάβασε σωστά το μήνυμα των πολιτών που του έδωσαν τη θέση της αξιωματικής αντιπολίτευσης**. Αντί για άσκηση προγραμματικής αντιπολίτευσης, ο ΣΥΡΙΖΑ ανέπτυξε πολλές φορές μία καταγγελτική και αμυντική ρητορική. ενώ οι καιροί είχαν αλλάξει δραματικά και οι πολίτες ήθελαν μία αξιόπιστη εναλλακτική κυβερνητική πρόταση. Απέναντι στην πανδημία, την ενεργειακή κρίση, την κρίση ακρίβειας, την όξυνση στις ελληνοτουρκικές σχέσεων, το σκάνδαλο των υποκλοπών, τις πελατειακές σχέσεις και διαφθορά που εκτοξεύτηκαν, ο ΣΥΡΙΖΑ-ΠΣ δεν είχε πάντα συντεταγμένο, πειστικό πολιτικό λόγο και πολλές φορές έδινε θολό στίγμα με θέσεις ισορροπίας στον χαμηλότερο κοινό παρονομαστή. Ρόλο αρνητικό έπαιξαν και ορισμένες λανθασμένες ή αντιφατικές δημόσιες τοποθετήσεις στελεχών και το άστοχο ύφος κάποιων δηλώσεών τους, καθώς και η προεκλογική αρνητική καμπάνια.

**Αρνητικά στο εκλογικό αποτέλεσμα επίδρασε επίσης η ματαίωση σε μεγάλο βαθμό του αναγκαίου «μετασχηματισμού» του ΣΥΡΙΖΑ-ΠΣ**. Θεωρήσαμε το 32% του 2019 ως δεδομένο και όχι ως εντολή του λαού να προχωρήσει ο ΣΥΡΙΖΑ-Π.Σ. σε σημαντικές αλλαγές Ο μετασχηματισμός δεν προχώρησε αν και ήταν το «κλειδί» στην νέα περίοδο, για να σταθεροποιηθούμε ως κόμμα κυβερνητικής προοπτικής, με στόχο τη νίκη και την πολιτική αλλαγή στις επόμενες εκλογές. Η υλοποίηση της στρατηγικής της διεύρυνσης υπήρξε αποσπασματική. Χάθηκε το κρίσιμο διάστημα μετά τις εκλογές του 2019, λόγω, μεταξύ άλλων, των εσωκομματικών αντιδράσεων και της συμβιβαστικής αναποφασιστικότητας λόγω του εσωτερικού «πολιτικού κόστους». Η αναγκαία γείωση στην κοινωνία, η παρουσία μας σε όλους τους ενδιάμεσους θεσμούς (συνδικαλισμός, Τοπική Αυτοδιοίκηση κλπ) και κοινωνικούς χώρους (νεολαία, πολιτισμός, διανόηση κλπ) δεν προχώρησε. Ο ΣΥΡΙΖΑ ΠΣ παρέμεινε κυρίως «κόμμα ψηφοφόρων». Η «ταυτοτική» σύγχυση ανάμεσα σε ένα κόμμα «ιδεολογικής ταυτότητας της Αριστεράς» και σε ένα ανοιχτό, μαζικό, λαϊκό κόμμα «πολιτικής και προγραμματικής ενότητας» μιας σύγχρονης Αριστεράς που απευθύνεται σε ευρύτερα ακροατήρια, δεν δημιούργησε εμπιστοσύνη και αξιοπιστία κυβερνησιμότητας.

**Καθοριστική για το εκλογικό αποτέλεσμα ήταν, με την εφαρμογή της απλής αναλογικής, η εικόνα αδυναμίας συγκρότησης μιας αξιόπιστης προοδευτικής κυβερνητικής πλειοψηφίας μέσω μιας προγραμματικής συμφωνίας, δύο ή περισσοτέρων κομμάτων.** Δεν έφταιγε η απλή αναλογική από μόνη της, αλλά η αδυναμία του ΣΥΡΙΖΑ-ΠΣ από το 2019 και μετά, να δημιουργήσει τις πολιτικές προϋποθέσεις υλοποίησης της. Η προεκλογική στάση του ΠΑΣΟΚ διευκόλυνε την στρατηγική της αυτοδυναμίας της ΝΔ και ο ΣΥΡΙΖΑ-ΠΣ αυτοπαγιδεύτηκε, σε σημείο να διολισθήσει κατά την διάρκεια της προεκλογικής περιόδου, σε αδιέξοδες αντιφάσεις. Το εκλογικό αποτέλεσμα αποτέλεσε τελικά μια στρατηγική ήττα της απλής αναλογικής και ταυτόχρονα της στρατηγικής μας για την απλή αναλογικής.

**Διετία κρίσης και εσωστρέφειας 2023/2024 - Η τραυματική περίοδος Κασσελάκη**

Μετά τη διπλή εκλογική ήττα του ΣΥΡΙΖΑ, στις 29/06/2023, ο Αλέξης Τσίπρας ανακοίνωσε ότι δεν θα ήταν υποψήφιος για την Προεδρία του Κόμματος. Η Πολιτική Γραμματεία ενέκρινε, ένα σύντομο χρονοδιάγραμμα εκλογής νέας ηγεσίας που έγινε αποδεκτό κατά πλειοψηφία προκειμένου να μην μείνει ακέφαλο το κόμμα για μεγάλο διάστημα, ιδίως ενόψει της μάχης των αυτοδιοικητικών εκλογών. Ένα άλλο τμήμα του κόμματος υποστήριξε τη διεξαγωγή συνεδριακών διαδικασιών και την εκλογή νέας ηγεσίας, σε ευρύτερο χρόνο. Εκ του αποτελέσματος, η «επιτάχυνση» διευκόλυνε τον Κασσελάκη, γιατί ουδείς εγνώριζε μέχρι τότε τις ιδεολογικές, πολιτικές και οργανωτικές απόψεις του, επί της ουσίας. Η αποδοχή της υποψηφιότητάς του από τους συνυποψηφίους, υποδήλωνε εκ του αποτελέσματος υποτίμηση του νέου υποψήφιου. Από αυτήν την εξέλιξη αναδείχθηκαν πολιτικά προβλήματα και σοβαρές αδυναμίες στη λειτουργία του κόμματος που προϋπήρχαν, καθώς και η απουσία ασφαλιστικών δικλείδων στο καταστατικό του ΣΥΡΙΖΑ-ΠΣ σε σχέση με τα κριτήρια και τις προϋποθέσεις υποβολής υποψηφιότητας για τη προεδρία του κόμματος.

Η έκπληξη της εκλογής Κασσελάκη δεν ήταν κυρίως μια θετική επιλογή των ψηφοφόρων του κόμματος. Περισσότερο ήταν μία αντίδραση στις παραδοσιακές εσωκομματικές ηγετικές ομάδες και τους αντίστοιχους υποψηφίους για την ηγεσία του κόμματος που θεωρήθηκαν συνυπεύθυνοι καλώς ή κακώς για την εκλογική κατάρρευση του κόμματος. Ο Κασσελάκης, θεωρήθηκε από πολλούς συντρόφους ως πρόσωπο «εργαλείο» αντιμετώπισης μιας έκτακτης κατάστασης δεδομένου αρχικά την έλλειψη «σαφούς πολιτικού περιεχομένου». Τελικά όμως στην πορεία, μετατράπηκε σε «εργαλείο», υπονόμευσης του ΣΥΡΙΖΑ-ΠΣ, καθώς επιδίωκε ένα «ιδιόκτητο κομματικό σχήμα» με «δικές του επιτελικές ομάδες» και μέλη, όχι κόμματος, αλλά μιας «ψηφιακής πλατφόρμας», από την οποία θα «αντλούσε» και θα προέκρινε ιδέες.

Η πρώιμη αντίδραση και αποχώρηση μελών και ηγετικών στελεχών του κόμματος, (μετέπειτα ΝΕΑ ΑΡΙΣΤΕΡΑ) ήταν «λάθος» για τους αποχωρήσαντες και «πλήγμα» για τον ΣΥΡΙΖΑ-ΠΣ. Η διάσπαση έγινε χωρίς ουσιαστικά να αναδειχθεί πολιτικό διακύβευμα και αποδυνάμωσε σοβαρά τον εσωκομματικό συσχετισμό των μελών και των στελεχών του ΣΥΡΙΖΑ-ΠΣ, που είχαν εξ αρχής κριτική στάση, καθώς και στη συνέχεια την σταδιακά ενισχυόμενη αντιπαράθεση απέναντι στις επιλογές και τις πολιτικές Κασσελάκη. Βαρύ πλήγμα επίσης ήταν η απώλεια των Βουλευτών που προσχώρησαν στην ΝΕΑ ΑΡΙΣΤΕΡΑ και η απώλεια των βουλευτικών εδρών που απέκτησαν, ως υποψήφιοι Βουλευτές του ΣΥΡΙΖΑ-ΠΣ με την λαϊκή ψήφο. Ο λόγος της αποχώρησης τους έχει πλέον παρέλθει και υπάρχει η διαπίστωση και αναγνώριση των αιτιών και λαθών που οδήγησε στην εκλογή Κασσελάκη, όπως αναλύθηκε προηγουμένως. Το κρίσιμο ζήτημα στη σημερινή συγκυρία είναι η ανάγκη προοδευτικής συνεργασίας και συμπόρευσης για μια ισχυρή πλειοψηφική προοδευτική πρόταση και προοπτική. Και σε αυτήν την κατεύθυνση είναι και το ανοικτό προσκλητήριο που έχει απευθύνει ο ΣΥΡΙΖΑ-ΠΣ.

Η διαλυτική σταδιακά διαχείριση του ΣΥΡΙΖΑ-ΠΣ, από την ηγεσία Κασσελάκη είχε δύο βασικούς άξονες: μια συγκεχυμένη «πολιτική ταυτότητα» και μία πολιτική και διχαστική διαχειριστική λειτουργία, με απαξίωση της πορείας του ΣΥΡΙΖΑ-ΠΣ και της διακυβέρνησης του και «ιδιοκτησιακή» αντίληψη για το Κόμμα. Κοινός παρονομαστής «μια πορεία» γεμάτη αντιφάσεις, με πολλαπλασιαστική πολιτική φθορά για τον ΣΥΡΙΖΑ-ΠΣ, με αποτέλεσμα την μείωση της αξιοπιστίας του. Ενδεικτική προς αυτήν την κατεύθυνση η ρητορική του, ως προς τον πολιτικό ταυτοτικό χαρακτήρα του κόμματος. Άλλοτε πήγαινε «αριστερά» άλλοτε «κεντροαριστερά» και παράλληλα εκθείαζε το «Δημοκρατικό Κόμμα» των ΗΠΑ, ως ένα μοντέλο κόμματος, που θα ήθελε να μετασχηματιστεί ο ΣΥΡΙΖΑ-ΠΣ! Σήμερα το «Κίνημα Δημοκρατίας» «κολυμπάει» προς την κεντρώα ευρωομάδα του EDP. Ως προς τις πολιτικές συνεργασίες τη μία Κυριακή αρθρογραφώντας εγκωμίαζε την ανάγκη συνεργασίας με το ΠΑΣΟΚ και την άλλη Κυριακή συνεντευξιαζόμενος απέκλειε την συνεργασία! Την μία εισηγείτο προσωπικά, χωρίς ενημέρωση των οργάνων του κόμματος, την αλλαγή ονόματος του κόμματος, του λογότυπου και της δομής και λειτουργίας του κόμματος και μετά τις αντιδράσεις δεν το απέρριπτε αλλά το «κουκούλωνε». Επανήλθε όμως, με πιο συγκεκριμένες ιδέες για ένα νέο σχέδιο καταστατικού Κόμματος με χαρακτηριστικά ενός αρχηγοκεντρικού, συγκεντρωτικού συστήματος. Οι εύλογες αντιδράσεις, οδήγησαν στο τέλος να εγκαταλείψει και ο ίδιος τις προτάσεις του, αφού της είχε απορρίψει εν πολλοίς, και η Επιτροπή καταστατικού, που είχε συγκροτήσει. Ρόλο αρνητικό στην εικόνα του ΣΥΡΙΖΑ-ΠΣ, έπαιξαν και οι υπερβολικές δόσεις Lifestyle του κ. Κασσελάκη με αντιδημοφιλείς συνέπειες στην ευρύτερη κοινωνία, τους προοδευτικούς πολίτες και την Αριστερά.

Στις Ευρωεκλογές, ο ΣΥΡΙΖΑ-ΠΣ, έχασε περίπου 400 χιλιάδες ψήφους σε σχέση με τις Εθνικές Εκλογές του 2023. Ήταν μια «ισχυρή προειδοποίηση», παρ’ ό,τι «σταθήκαμε όρθιοι» κρατώντας την δεύτερη θέση, ως Αξιωματική Αντιπολίτευση. Στην συνέχεια όμως με τη διαλυτική πολιτική και συμπεριφορά της ηγεσίας Κασσελάκη, αγνοήθηκε στην πράξη η «προειδοποίηση» των Ευρωεκλογών, οδηγώντας το κόμμα, με αλλεπάλληλες κρίσεις σε μια εσωκομματική αναμέτρηση.

Η προσφυγή στη βάση του κόμματος, κατέστη αναγκαία. Ο Στ. Κασσελάκης την αρνήθηκε. Στην Κεντρική Επιτροπή, επέμεινε σε «πρόταση μομφής», η οποία κατατέθηκε και υπερψηφίστηκε από τα μέλη της ΚΕ, με αποτέλεσμα, να κηρυχθεί έκπτωτος. Η καθαίρεση του έγινε με την αυστηρή τήρηση του καταστατικού και με απολύτως δημοκρατικές διαδικασίες. Στην αρχή αποδέχθηκε το αποτέλεσμα. Στη συνέχεια, υποστήριξε, ότι εξακολουθεί να είναι Πρόεδρος και θα είναι και υποψήφιος στο Συνέδριο που είχε προκηρυχθεί, παρ’ ότι είχε παραβιάσει κάθε γράμμα του καταστατικού, φτάνοντας στο σημείο να αποστείλει εξώδικο στο κόμμα. Παράλληλα, ενώ «διεκδικούσε» τον ΣΥΡΙΖΑ-ΠΣ, συγκροτούσε εμφανώς, μια δομή νέου (ιδιοκτήτου) κόμματος. Αυτή η μακρόσυρτη διαδικασία, ήταν συνειδητή και απέβλεπε, είτε στην «κατάληψη» του ΣΥΡΙΖΑ-ΠΣ στο Συνέδριο, είτε στην διάλυσή του.

Τίποτα από τα δύο δε συνέβη. Ο Στ. Κασσελάκης και οπαδοί του, στην έναρξη του Συνεδρίου, παρά την οργανωμένη επιθετική συμπεριφορά τους, δεν κατόρθωσαν να το διαλύσουν. Όταν διαπίστωσε, ότι δεν είχε την πλειοψηφία των συνέδρων απέσυρε τους οπαδούς και απεσύρθει και ο ίδιος. Το αποτέλεσμα διέψευσε τους ισχυρισμούς του. Ψήφισαν 3.072 σύνεδροι, 2.781 ψήφισαν υπέρ, 276 κατά και 12 λευκά. Στη συνέχεια η αποχώρηση βουλευτών που είτε ακολούθησαν τον Στέφανο Κασσελάκη είτε δήλωσαν ανεξάρτητοι ήταν ένα ακόμη σοβαρό πλήγμα για τον ΣΥΡΙΖΑ-ΠΣ καθώς απώλεσε τη θέση της αξιωματικής αντιπολίτευσης στη Βουλή, προσβάλλοντας τη λαϊκή βούληση και τους ψηφοφόρους του ΣΥΡΙΖΑ-ΠΣ στις εκλογές του 2023.

Η περίοδος αυτή και όσα συνέβησαν από την ήττα των εκλογών του 2023 μέχρι την αποχώρηση Κασσελάκη, τραυμάτισαν τον ΣΥΡΙΖΑ-ΠΣ πολιτικά, κοινωνικά και οργανωτικά και έπληξαν σοβαρά την εικόνα και την αξιοπιστία του. Η ευθύνη βαραίνει αναλογικά τα στελέχη του κόμματος, στο βαθμό που δεν απετράπη γρηγορότερα και αποτελεσματικά η καταστροφική περίοδο της προεδρίας Κασσελάκη.

**Ο ΣΥΡΙΖΑ Προοδευτική Συμμαχία γύρισε σελίδα**

Με την αθρόα συμμετοχή 70.000 αριστερών, προοδευτικών πολιτών στις εκλογές της 24ης Νοεμβρίου 2024 για την ηγεσία του κόμματος, αναδείχτηκε πρόεδρος ο Σωκράτης Φάμελλος. Καθοριστική ήταν η συμβολή των υποψηφίων προέδρων με τον προεκλογικό τους αγώνα, την προσφορά και την ενωτική τους στάση. Με τη στήριξη και τη συμμετοχή τους τα παλιά και νέα μέλη του ΣΥΡΙΖΑ-ΠΣ απάντησαν στην εκτροπή, κράτησαν το κόμμα όρθιο παρά τις αποχωρήσεις και έδωσαν μια ισχυρή εντολή επανεκκίνησης και ανασυγκρότησης του Κόμματος, ακυρώνοντας παράλληλα και τα σχέδια περί ρευστοποίησης και «τέλους του ΣΥΡΙΖΑ».

Κοινή μας απόφαση και δέσμευση είναι ότι όλοι μαζί, συλλογικά, με ειλικρίνεια και αυτοκριτική, μαθαίνουμε από το παρελθόν και με σχέδιο, αισιοδοξία, δυναμισμό, κοιτάμε το μέλλον. Δεσμευόμαστε ότι θα προχωρήσουμε μπροστά με συντροφικότητα, ενιαίο και προγραμματικό λόγο, αξιοπιστία και υπευθυνότητα. Θέτοντας ως απόλυτη προτεραιότητα, τις ανάγκες της κοινωνίας και του κόσμου της εργασίας, των επαγγελματιών και μικρομεσαίων επιχειρηματιών, των αγροτών, των συνταξιούχων και των νέων ανθρώπων. Με αγώνες μέσα κι έξω από τη βουλή, για την προάσπιση των συμφερόντων της μεγάλης κοινωνικής πλειοψηφίας, του κράτους δικαίου, των κοινωνικών και ατομικών δικαιωμάτων για όλους και όλες με συγκεκριμένο σχέδιο και κυβερνητικό πρόγραμμα, για την προοδευτική αντεπίθεση, για την πολιτική και κοινωνική αλλαγή σε προοδευτική κατεύθυνση.

**5ο ΚΕΦΑΛΑΙΟ: ΔΥΝΑΜΙΚΗ ΑΝΤΙΠΟΛΙΤΕΥΣΗ ΣΤΗ ΒΟΥΛΗ ΚΑΙ ΣΤΗΝ ΚΟΙΝΩΝΙΑ**

**Ο ΣΥΡΙΖΑ - Προοδευτική Συμμαχία δίνει καθημερινά τη μάχη της αντιπολίτευσης με συνέπεια και αποφασιστικότητα, τόσο μέσα στη Βουλή, όσο και στους κοινωνικούς χώρους.** Απέναντι σε μια κυβέρνηση που συνεχίζει απτόητη την πολιτική της αποδόμησης του κοινωνικού κράτους, της δημοκρατικής οπισθοδρόμησης και της εξυπηρέτησης των λίγων και ισχυρών, ο ΣΥΡΙΖΑ αναλαμβάνει ενεργό ρόλο για τη Δημοκρατία και τη διαφάνεια και την υπεράσπιση των συμφερόντων της μεγάλης κοινωνικής πλειοψηφίας, όπως με την κατάθεση μηνυτήριας αναφοράς για την Ομάδα Αλήθειας

**Στο πεδίο του Κοινοβουλίου, η παρουσία μας είναι σταθερή και ουσιαστική.** Με παρεμβάσεις που δεν περιορίζονται στην καταγγελία, αλλά συγκροτούν προγραμματικό λόγο κι αξιόπιστη εναλλακτική κυβερνητική πρόταση. Συγκεκριμένα, κατά την τρέχουσα κοινοβουλευτική περίοδο, ο ΣΥΡΙΖΑ έχει καταθέσει πάνω από 180 επίκαιρες ερωτήσεις, 13 αιτήματα σύγκλισης επιτροπών της Βουλής και 5 αιτήματα για συζήτηση προ ημερησίας διάταξης. Κατέθεσε, επίσης, 5 Επίκαιρες Επερωτήσεις, σχετιζόμενες με την κυβερνητική αδιαφορία για τους πλημμυροπαθείς Θεσσαλία, Φθιώτιδα και Εύβοια, την απορρύθμιση της αγοράς εργασίας, την ανεξέλεγκτη ακρίβεια και τη διάλυση του Εθνικού Συστήματος Υγείας, αλλά και 8 επεξεργασμένες προτάσεις νόμου, μεταξύ άλλων, για την αντιμετώπιση της ακρίβειας και την πάταξη της κερδοσκοπίας, τη ρύθμιση της αγοράς ενέργειας, την προοδευτική και δίκαιη φορολογία και την ενίσχυση της αγοραστικής δύναμης των πολιτών, την αγροτική πολιτική, την προώθηση κι εμβάθυνση της Συμφωνίας των Πρεσπών, την προστασία της πολιτιστικής κληρονομιάς και τη στήριξη του σύγχρονου ελληνικού Πολιτισμού.

Έχει, επίσης, καταθέσει σημαντικές τροπολογίες, μεταξύ άλλων για την καθιέρωση της περιβαλλοντικής εισφοράς για την ενίσχυση δράσεων κυκλικής οικονομίας και την κατάργηση του τέλους ταφής απορριμμάτων, την επαναφορά του 13ου και 14ου μισθού, την καταπολέμηση της ακρίβειας και την προστασία των δανειοληπτών και τον νόμο περί ευθύνης υπουργών. Καθώς και 3 επίκαιρες ερωτήσεις προς τον Πρωθυπουργό, οι οποίες αφορούν στα αναποτελεσματικά και υποκριτικά κυβερνητικά μέτρα για την ακρίβεια, στα άδικα και οριζόντια φορολογικά μέτρα που εξοντώνουν τους ελεύθερους επαγγελματίες και στην επιτακτική ανάγκη φορολόγησης των υπερκερδών σε καύσιμα και ηλεκτρικό ρεύμα.

Δεν διστάσαμε, σε συνεργασία με προοδευτικά κόμματα, να καταθέσουμε δύο φορές πρόταση δυσπιστίας κατά της κυβέρνησης, αναδεικνύοντας την πρωτοφανή επιχείρηση συγκάλυψης των ευθυνών της για το έγκλημα των Τεμπών, το σκάνδαλο των υποκλοπών, αλλά και την εκτεταμένη και οριζόντια φτωχοποίηση του ελληνικού λαού και τη διαρκή υποβάθμιση του Κράτους Δικαίου και της Δημοκρατίας στη χώρα μας.

**Ξεχωριστή σημασία έχει η πρωτοβουλία μας για τη συγκρότηση προανακριτικής επιτροπής για το έγκλημα των Τεμπών**, για το οποίο απαιτούμε πλήρη διαλεύκανση κι απόδοση ευθυνών σε όλα τα επίπεδα. Με τεκμηριωμένη πρόταση και στοιχεία σταθήκαμε απέναντι στη συγκάλυψη και υπερασπιστήκαμε τη μνήμη των θυμάτων και το δικαίωμα της κοινωνίας στην Αλήθεια και τη Δικαιοσύνη.

**Η Ευρωομάδα του ΣΥΡΙΖΑ διαδραμάτισε επίσης καθοριστικό ρόλο στην ανάδειξη του ζητήματος αυτού,** δίνοντας βήμα στους συγγενείς των θυμάτων, κόντρα στο μέτωπο Δεξιάς – Ακροδεξιάς, το οποίο επιχειρεί τη συσκότιση. Προχωράμε επίσης σε θεσμικές παρεμβάσεις προς την Ευρωπαϊκή Επιτροπή, τον Ευρωπαϊκό Οργανισμό Σιδηροδρόμων ΕRA και τις αρμόδιες Επιτροπές του Ευρωπαϊκού Κοινοβουλίου για την ασφάλεια του σιδηροδρόμου.

**Παράλληλα, εργαζόμαστε για την οικοδόμηση ενός ευρύτερου μετώπου απέναντι στη Δεξιά. Πιστεύουμε στην ανάγκη πολιτικής αλλαγής κι επιδιώκουμε έμπρακτα, σε κοινοβουλευτικό επίπεδο, συντονισμό και συνεργασία με τις άλλες προοδευτικές δυνάμεις, όπου υπάρχουν σημεία σύγκλισης.** Σε ζητήματα, όπως η προστασία των δημοκρατικών θεσμών και του Κράτους Δικαίου, η διαφάνεια, τα κοινωνικά δικαιώματα, η στήριξη της εργασίας και της κοινωνίας, εργαζόμαστε για τη διαμόρφωση όρων προγραμματικής πλειοψηφίας.

Παρά την τεχνητή μεταβολή της κοινοβουλευτικής σειράς, η οποία προέκυψε από την κατάφωρη νόθευση της λαϊκής ετυμηγορίας, με ευθύνη βουλευτών που εξυπηρέτησαν αντίπαλα πολιτικά σχέδια, ο ΣΥΡΙΖΑ-ΠΣ παραμένει η κύρια πολιτική δύναμη της προοδευτικής αντιπολίτευσης. Με την εμπιστοσύνη της κοινωνικής πλειοψηφίας και με σταθερό μέτωπο απέναντι στη νεοφιλελεύθερη κι αυταρχική κυβέρνηση Μητσοτάκη, συνεχίζουμε να δίνουμε τη μάχη, εντός κι εκτός Βουλής, με βάση το πολιτικό μας σχέδιο, τις αξίες της Αριστεράς και κοινωνική αναφορά στις λαϊκές τάξεις. Αυτές που ανέθεσαν στον ΣΥΡΙΖΑ - ΠΣ τον ρόλο της αξιωματικής αντιπολίτευσης. Το αποδείξαμε με την πρόταση μας για την προεδρία της Δημοκρατίας με τη Λούκα Κατσέλη που συγκέντρωσε ευρύτατη κοινοβουλευτική στήριξη και κοινωνική αποδοχή. Το αποδεικνύουμε καθημερινά με την παρουσία και τις πρωτοβουλίες μας. Το αποδεικνύουμε με τις τακτικές συναντήσεις με τους κοινωνικούς και παραγωγικούς

**Ταυτόχρονα, η παρουσία και η δράση του ΣΥΡΙΖΑ – ΠΣ στους κοινωνικούς χώρους είναι ενεργή και πολύμορφη.** Βρισκόμαστε διαρκώς δίπλα στους εργαζόμενους, στους ανέργους, στους συνταξιούχους, στους νέους και τις νέες, στους ανθρώπους του πολιτισμού, της επιστήμης, της παραγωγής. Μετέχουμε στις απεργίες, στις διαδηλώσεις, στις τοπικές κινητοποιήσεις. Είμαστε παρόντες και παρούσες σε κάθε κοινωνικό μέτωπο, όπου δοκιμάζονται τα δικαιώματα, οι ελευθερίες

και η αξιοπρέπεια των πολιτών. Η σχέση μας με την κοινωνία είναι σχέση αγώνα, εμπιστοσύνης και κοινής προοπτικής.

**Ο ΣΥΡΙΖΑ-ΠΣ δεν είναι κόμμα διαμαρτυρίας, αλλά δύναμη προγραμματικής ευθύνης, ριζωμένη στον λαό.** Χτίζουμε καθημερινά, με πράξεις κι όχι με λόγια, την εναλλακτική ριζοσπαστική προοδευτική πρόταση για τη χώρα. Είμαστε η φωνή των πολλών, ο αντίπαλος του αυταρχισμού και της ανισότητας, ο φορέας μιας άλλης προοπτικής για την κοινωνία και τη Δημοκρατία.

**6ο ΚΕΦΑΛΑΙΟ: Το Όραμα μας για τη χώρα και την κοινωνία. Για ένα εναλλακτικό, προοδευτικό πρόγραμμα θέσεων και σχέδιο διακυβέρνησης.**

**Η Ελλάδα χρειάζεται μια προοδευτική αναπτυξιακή στροφή. Δεσμευόμαστε για βιώσιμη ανάπτυξη με κοινωνική δικαιοσύνη και δημοκρατική συμμετοχή, συλλογική ευημερία σε μια χώρα με κοινωνική κινητικότητα, όπου όλοι έχουν ίσα δικαιώματα και ευκαιρίες. Το κοινωνικοοικονομικό μοντέλο αφορά την λειτουργία μιας οικονομίας μεικτής και πλουραλιστικής, με δημόσιο τομέα αποτελεσματικό και αξιοκρατικό. Ιδιωτικές επιχειρήσεις που δε θα κάμπτουν τα συμφέροντα της κοινωνίας και διευρυνόμενες δομές κοινωνικής οικονομίας.**

**Η κυβέρνηση της ΝΔ βαθαίνει τις κρίσεις και τις ανισότητες, υποβαθμίζει το περιβάλλον, θέτει σε κίνδυνο τη λειτουργία των θεσμών**. Λειτουργεί με αδιαφάνεια, παραβιάζει το Σύνταγμα, πλήττει το κράτος δικαίου, καταστρατηγεί θεμελιώδη δικαιώματα. Συγκεντρώνει τον πλούτο σε λίγους και απαξιώνει τη μικρομεσαία επιχειρηματικότητα με την υλοποίηση του σχεδίου Πισσαρίδη, την εφαρμογή πολιτικών όπως το «χαράτσι» στους ελεύθερους επαγγελματίες, την εναπόθεση μεγάλων κρίσεων (πανδημική και την ενεργειακή) και αναταραχών (συνέπειες δασμών) στις πλάτες τους. Δεν είναι συμβατή με την αντοχή και τη βιωσιμότητα των υποδομών και οικοσυστημάτων υπό το φως της κλιματικής κρίσης. Δεν απαντά στην επίμονη τάση μείωσης και γήρανσης του πληθυσμού, στα κύματα μετανάστευσης της νεολαίας στο εξωτερικό. Παρουσιάζει ως ανάπτυξη μια μεγέθυνση του ΑΕΠ που αφορά λίγους, δεν είναι βιώσιμη και βάζει τα θεμέλια επόμενων κρίσεων.

Αντιτασσόμαστε στις επιλογές της Ν.Δ. και απαντάμε στις προκλήσεις της εποχής. Σε αυτό το πεδίο κρινόμαστε ως Σύγχρονη Αριστερά.

**Ως αριστερή και προοδευτική παράταξη εργαζόμαστε για την πολιτική αλλαγή και την προοδευτική διέξοδο.**

Έχουμε την εμπειρία της διακυβέρνησης 2015-2019, τις προγραμματικές επεξεργασίες της συνδιάσκεψης του 2021 και των συνεδρίων του 2022 και του 2024. Η πρότασή μας εκτείνεται πολύ πέρα από όσα καταφέραμε το 2015 - 2019 μέσα σε συνθήκες εξωτερικού καταναγκασμού και δημοσιονομικών περιορισμών. Δεν κινείται πάνω σε μνημονιακά απόνερα.

Οι προγραμματικές προτεραιότητές μας μπορούν να ανοίξουν αυτόν τον δρόμο στην οικονομία και την κοινωνία, στην αντιμετώπιση της κλιματικής κρίσης, στους θεσμούς και τη δημοκρατία. Είναι το σχέδιο μας που απαντά στη δημογραφική κατάρρευση.

**Α. Παραγωγική Ανασυγκρότηση**

**1.Ανάπτυξη της οικονομίας και της κοινωνίας**

**Αναπτυξιακή στρατηγική, με ισχυρή μεταποιητική/βιομηχανική πολιτική, με αξιοποίηση των εθνικών πόρων, του επιστημονικού και καινοτόμου δυναμικού και του περιβαλλοντικού πλεονεκτήματος της χώρας, η οποία θα έχει απόλυτη ενεργειακή ασφάλεια σε μία ομαλή διαδικασία απεξάρτησης από τα ορυκτά καύσιμα με στρατηγικό στόχο το 2045.**

Στρατηγική μας επιλογή η πραγματική οικονομία της Παραγωγής, η Οικονομία της Γνώσης και των προϊόντων υψηλής προστιθέμενης Αξίας, της νέας τεχνολογικής έκρηξης με την 4η και πλέον την 5η Βιομηχανική Επανάσταση. Μία αναπτυξιακή πολιτική που εξασφαλίζει ευημερία, καλές θέσεις εργασίας, υπεραξία, αντιστροφή του brain drain, γεωπολιτική ισχύ.

**-Ενίσχυση της Κοινωνικής Αλληλέγγυας Οικονομίας (ΚΑλΟ)** ως εργαλείο κοινωνικής καινοτομίας ενός οικονομικού προτύπου που δρα αντι-μονοπωλιακά και εμβαθύνει στον κοινωνικό μετασχηματισμό. Ενδυνάμωση των συνεταιριστικών θεσμών και ανάδειξη των συνεταιρικών αρχών σε όλες τις εκπαιδευτικές βαθμίδες. Ενίσχυση όλων των φορέων ΚΑλΟ μέσω Αναπτυξιακής Τράπεζας, Περιφερειακών και Κλαδικών Ταμείων και Κέντρων Στήριξης. Προτεραιότητα των Ενεργειακών Κοινοτήτων στην πρόσβαση στο Δίκτυο ενέργειας, ενισχύοντας όλες τις αντίστοιχες πρωτοβουλίες των ΟΤΑ. Ίδρυση Συνεταιριστικών Τραπεζών και θεσμοθέτηση της ίδρυσης Τοπικών Ταμιευτηρίων.

-**Άμεση αντιμετώπιση της ακρίβειας** με μείωση των έμμεσων φόρων, ενίσχυση του εισοδήματος, επαναφορά της ΔΕΗ υπό δημόσιο έλεγχο, έλεγχο και ρύθμιση της ενεργειακής και τραπεζικής αγοράς, πλαφόν στο ποσοστό κέρδους των καταναλωτικών αγαθών και φορολόγηση των υπερκερδών.

**-Σταθερό, απλό και σαφές φορολογικό σύστημα**, στο οποίο ο καθένας/καθεμία θα συμβάλλει σύμφωνα με τις δυνατότητές του/της, κατ’ εφαρμογή του Συντάγματος. Θεμέλιο του συστήματος θα αποτελέσει ένας προοδευτικός φόρος εισοδήματος, για φυσικά και νομικά πρόσωπα, αλλά και την περιουσία. Στην κατεύθυνση αυτή θα συμβάλλει η περαιτέρω βελτίωση των ηλεκτρονικών συναλλαγών με το δημόσιο.

**Κατάργηση της Ανεξάρτητης Αρχής Δημοσίων Εσόδων** και ένταξη των υπηρεσιών της στο Υπουργείο Οικονομικών για τον δημοκρατικό έλεγχο των δημοσίων εσόδων.

**-Γενναία ρύθμιση του ιδιωτικού χρέους.** Την περίοδο 2019-2025 έχουμε αύξηση του ιδιωτικού χρέους. Στόχος μας, η δημιουργία εντός της δημόσιας Αναπτυξιακής Τράπεζας δύο νέων επιχειρησιακών πυλώνων που θα εγγυώνται και θα επιδοτούν βιώσιμες επιχειρηματικές και στεγαστικές αναδιαρθρώσεις οφειλών. Αλλαγή του Πτωχευτικού Δικαίου με εξειδίκευση για ιδιώτες και επιχειρηματικές οντότητες προκειμένου να υπάρξει προστασία της πρώτης κατοικίας, επαγγελματικής στέγης, αγροτικής γης. Επικαιροποιημένος νόμος των βασικών κατευθύνσεων του ν.Κατσέλη που θα αντιστοιχίζεται με τα σημερινά πλαίσια πολιτικής.

**-Στήριξη των μικρών και μεσαίων επιχειρήσεων,** οι οποίες -σε ποσοστό άνω του 95%- δεν έχουν πρόσβαση στη χρηματοδότηση, κάτι που υπονομεύει τις αναπτυξιακές προοπτικές. Η πολύ μικρή και μικρομεσαία επιχειρηματικότητα, όλο και συχνότερα βρίσκεται μπροστά σε οικονομικά αδιέξοδα και απαξίωση. Ο ΣΥΡΙΖΑ μπροστά σε αυτήν την προοπτική, έχει την απόλυτη ευθύνη στις θέσεις του και στο Κυβερνητικό του πρόγραμμα, να βάλει ψηλά το ζήτημα των ΜΜΕ, στα πλαίσια της Παραγωγικής Ανασυγκρότησης και του νέου παραγωγικού μοντέλου. Οι πολιτικές για την πολύ μικρή και μικρομεσαία επιχειρηματικότητα, διαπερνούν κάθετα όλους τους άξονες της οικονομικής πολιτικής και γι’ αυτό αναδεικνύουμε προτάσεις που ενδιαφέρουν το σύνολο των ελευθέρων επαγγελματιών, αυτοαπασχολούμενων και μικρών Επιχειρήσεων. Να ανοίξουν οι πόρτες της χρηματοδότησης σε όλους τους τομείς της οικονομικής δραστηριότητας των ΜΜΕ, με ιδιαίτερη ένταση στον πρωτογενή και μεταποιητικό τομέα, διασφαλίζοντας ισχυρή στήριξη και ανάπτυξη. Να λειτουργήσει η Αναπτυξιακή Τράπεζα σαν πραγματική τράπεζα και όχι σαν φορέα διαχείρισης των Κυβερνητικών επιλογών.

**-Στήριξη της γυναικείας και νεανικής επιχειρηματικότητας**

**-Ολοκλήρωση του χωρικού σχεδιασμού που αποτελεί πυλώνα ασφάλειας δικαίου.**

**-Ολοκλήρωση της κτηματογράφησης.**

**-Τράπεζες**

Οι τράπεζες σήμερα αποτελούν βασικό μοχλό υπερσυγκέντρωσης της οικονομικής δραστηριότητας στην ελληνική οικονομία. Ταυτόχρονα λόγω του ακραία ολιγοπωλιακού χαρακτήρα της τραπεζικής αγοράς και την εξόφθαλμη λειτουργία καρτέλ στον κλάδο, εξασφαλίζουν επαναλαμβανόμενα υπέρογκα υπερκέρδη τα οποία δεν επιστρέφουν στην οικονομία και τη κοινωνία. Ο κλάδος των τραπεζών στην Ελλάδα είναι ο πιο συγκεντρωτικός στην Ευρώπη. Ο δημόσιος πυλώνας στον τραπεζικό τομέα στις μεγάλες ευρωπαϊκές οικονομίες παίζει κρίσιμο ρόλο στην υλοποίηση αναπτυξιακού σχεδιασμού όπως αυτός διαμορφώνεται από τη δημοκρατικά οργανωμένη πολιτεία. Ο ΣΥΡΙΖΑ-ΠΣ αναλαμβάνει πρωτοβουλία για την αλλαγή του ευρωπαϊκού κανονιστικού πλαισίου ώστε να μην τίθενται περιορισμοί στα κράτη μέλη στην ενίσχυση της συμμετοχής και ελέγχου.

Στη χώρα μας ο χρόνιος αποκλεισμός της συντριπτικής πλειοψηφίας των ελληνικών επιχειρήσεων από τον τραπεζικό δανεισμό έχει καταστεί μια θεμελιακά αντιαναπτυξιακή συνθήκη που πρέπει άμεσα να αρθεί.

**Οι μεγάλες προτεραιότητες είναι:**

-Σπάσιμο του τραπεζικού καρτέλ - πλουραλισμός στο τραπεζικό σύστημα.

-Λειτουργία συνεταιριστικών τραπεζών και εναλλακτικών χρηματοδοτικών εργαλείων.

-Εξυπηρέτηση του δημοσίου και κοινωνικού συμφέροντος έναντι της στρεβλωτικής λειτουργίας της σημερινής διάρθρωσης του τραπεζικού συστήματος.

**Η δημόσια παρέμβαση στον τραπεζικό τομέα που προτείνει ο ΣΥΡΙΖΑ-ΠΣ:**

Α) Ενίσχυση της συμμετοχής και του ρόλου του Δημοσίου στην Εθνική, ώστε να έχει στρατηγικό ποσοστό μετοχικής ιδιοκτησίας.

Β) Ισχυρή δημόσια αναπτυξιακή τράπεζα που θα εξυπηρετεί τον πλουραλισμό της οικονομίας, το στρατηγικό αναπτυξιακό σχέδιο της χώρας με ειδικά χρηματοδοτικά εργαλεία για τους κλάδους προτεραιότητας της οικονομίας.

Γ) Ενίσχυση της εποπτείας της Πολιτείας και της διαφάνειας στον χρηματοπιστωτικό/τραπεζικό τομέα και ενίσχυση των κανονιστικών αποφάσεων και παρεμβάσεων της Επιτροπής Ανταγωνισμού σε Ελλάδα και Ευρώπη.

Στόχος και δέσμευση μίας πραγματικά προοδευτικής πολιτικής του ΣΥΡΙΖΑ ΠΣ στον τραπεζικό τομέα είναι η άρση των αποκλεισμών από τον δανεισμό, η μείωση των επιτοκιακών διαφορών και των τραπεζικών προμηθειών, η ομαλότερη διαχείριση του ιδιωτικού χρέους. Όπως και η συγκρότηση ενός ειδικού χρηματοπιστωτικού ταμείου/φορέα για τους αγρότες, τα συνεργατικά σχήματα και την αγροτική παραγωγή.

**-Ανακατανομή και ανακατεύθυνση των πόρων του Ταμείου Ανάκαμψης και των συγχρηματοδοτούμενων προγραμμάτων.**

**-Θέσπιση ειδικών χρηματοδοτήσεων για την άρση ανισοτήτων και την εκμετάλλευση δυναμικών στοιχείων περιοχών, οι οποίες παραμένουν υποβαθμισμένες/αποκλεισμένες (Δυτική Μακεδονία, νησιά).** Για τη Δυτική Μακεδονία προτείνεται ο επανασχεδιασμός της δίκαιης ενεργειακής μετάβασης, με διαφάνεια και συμμετοχή της τοπικής κοινωνίας, με έμφαση στην απασχόληση και στην ανάπτυξη νέων δραστηριοτήτων, η ολοκλήρωση του χωροταξικού σχεδιασμού και η άμεση εκκίνηση των αποκαταστάσεων ανάλογα με τη χρήση, η επαναπόδοση των εδαφών στις τοπικές κοινωνίες, η έμφαση στον πρωτογενή τομέα, κ.ά. Για τα νησιά, κρίσιμη είναι η διασφάλιση της ισότιμης πρόσβασης των νησιωτών στα δημόσια αγαθά και στο κοινωνικό κράτος, το «νησιωτικό ισοδύναμο», η προστασία και ανάδειξη των ευαίσθητων οικοσυστημάτων και του πλούσιου πολιτισμικού κεφαλαίου των νησιών, η δημιουργία ευκαιριών για βιώσιμη πολύπλευρη ανάπτυξη. Στις προτεραιότητές μας είναι πολιτικές για τη στήριξη και ενίσχυση του μόνιμου ενεργού πληθυσμού ειδικά στα μικρά νησιά, για την ενεργειακή αυτονομία των νησιών, για την ενίσχυση του πρωτογενούς τομέα που απειλείται με εξαφάνιση από τη μονοκαλλιέργεια του τουρισμού, αλλά και το υψηλό κόστος εφοδίων, ενέργειας και καυσίμων, της έλλειψης εργατικών χεριών, κ.ά.

**-Ενίσχυση της ελληνικής ναυτιλίας για τη μεγιστοποίηση των πολλαπλασιαστικών επιδράσεων και ωφελειών στην οικονομία και την κοινωνία (επενδύσεις στον ευρύτερο κλάδο, απασχόληση, κ.ά.).**

Επιδιώκουμε την ενίσχυση της βιώσιμης ανταγωνιστικότητας της ελληνικής ποντοπόρου ναυτιλίας και του πλεονεκτήματος που συνδέεται με το ανθρώπινο δυναμικό της με την ανάπτυξη του ελληνικού νηολογίου και τη μετατροπή της χώρας από κέντρο διαχείρισης πλοίων σε παγκόσμιο ναυτιλιακού κέντρο.

**Ο ΣΥΡΙΖΑ – ΠΣ δεσμεύεται για:**

• Απεμπλοκή από την πολιτική της πώλησης των μετοχών των περιφερειακών λιμανιών σε ιδιώτες και ανάπτυξη τους μέσω της εκμετάλλευσης δραστηριοτήτων αξιοποιώντας την Ευρωπαϊκή και διεθνή εμπειρία.

• Επαναφορά της ισχύος των θεσμών δημοσίου ελέγχου στις ιδιωτικές επενδύσεις στα λιμάνια καθώς και της Επιτροπής Σχεδιασμού και Ανάπτυξης Λιμένων ως θεσμό λιμενικού σχεδιασμού αποφασιστικού χαρακτήρα που η λειτουργία του δεν θα υπόκειται σε κομματικές σκοπιμότητες.

• Αναδιοργάνωση του συστήματος λιμενικής διακυβέρνησης σε ότι αφορά στα

Λιμενικά και Δημοτικά Λιμενικά Ταμεία.

• Ενίσχυση της λιμενικής βιομηχανίας με την ανάπτυξης νέων δραστηριοτήτων (πχ logistics, συναρμολόγηση) και των συνδυασμένων μεταφορών καθώς και ενίσχυση της περιβαλλοντικής διάστασης της λιμενικής λειτουργίας σε επίπεδο σχεδιασμού και υιοθέτησης νέων τεχνολογιών.

• Ανάπτυξη του κλάδου της ναυπηγικής και ναυπηγοεπισκευαστικής βιομηχανίας και τη διεκδίκηση μεγαλύτερου μεριδίου της αγοράς με σεβασμό στο περιβάλλον, την πολιτιστική κληρονομιά και τα ιδιαίτερα χαρακτηριστικά κάθε περιοχής.

• Ενίσχυση των κλάδων παραγωγής ναυτιλιακού εξοπλισμού και σκαφών αναψυχής

• Αναβάθμιση και ενίσχυση της ναυτικής εκπαίδευσης με διατήρηση του δημόσιου χαρακτήρα της, με συμπερίληψη νέων ειδικοτήτων και ένταξή των Ακαδημιών Εμπορικού Ναυτικού στην ανώτατη εκπαίδευση.

• Έλεγχος και κατάργηση των καρτέλ στην ακτοπλοΐα, αξιοποίηση των δυνατοτήτων της Ευρωπαϊκής και εθνικής νομοθεσίας για τον έλεγχο των τιμών των εισιτηρίων και τον καθορισμό των δρομολογίων προς όφελος των κατοίκων των νησιών, στήριξη της αυτοδιοίκησης στην παροχή ακτοπλοϊκών υπηρεσιών στις ενδονησιωτικές μεταφορές

• Έμπρακτη αναγνώριση της ναυτεργασίας ως πυλώνα της ναυτιλίας με πολιτικές για την προσέλκυση νέων στο ναυτικό επάγγελμα, επαναφορά των προστατευτικών διατάξεων για τη ναυτική εργασία που θεσπίστηκαν από την κυβέρνηση ΣΥΡΙΖΑ και κατάργηση των αντεργατικών διατάξεων των κυβερνήσεων της Νέας Δημοκρατίας σε όλους τους κλάδους

• Ενίσχυση του Λιμενικού Σώματος με μέσα και προσωπικό καθώς και θεσμική κατοχύρωση των στελεχών με ένα δίκαιο σύστημα μεταθέσεων και εξέλιξης ώστε το Σώμα να ανταποκρίνεται στο ρόλο του με βάση τα όσα ορίζει η αποστολή του και το εθνικό και διεθνές νομοθετικό πλαίσιο

• Αναδιοργάνωση του Υπουργείου Ναυτιλίας και Νησιωτικής Πολιτικής ώστε να ανταποκρίνεται στις σύγχρονες κοινωνικές και οικονομικές ανάγκες της χώρας με αξιοποίηση και ενίσχυση του πολιτικού προσωπικού αλλά και του ένστολου

• Αύξηση των ωφελειών για την κοινωνία και την οικονομία σε τοπικό, περιφερειακό και διεθνές επίπεδο από την ανάπτυξη του θαλάσσιου τουρισμού.

**-Επαναφορά της ΔΕΗ υπό δημόσιο έλεγχο, κατοχύρωση και του νερού ως δημόσιου αγαθού, κατοχύρωση του δημόσιου χαρακτήρα των ΕΥΔΑΠ - ΕΥΑΘ, στήριξη των ΔΕΥΑ, κατάργηση της ΡΑΑΕΥ και ανασύσταση μία ισχυρής ρυθμιστικής ΡΑΕ και του νερού ως δημόσιου αγαθού.**

**-Ριζικός ανασχεδιασμός της πολιτικής μεταφορών, με κυρίαρχη προτεραιότητα στον σιδηρόδρομο ως βασικό, βιώσιμο και ασφαλές μέσο.** Επενδύσεις σε υποδομές, ψηφιοποίηση και διασύνδεση με άλλες μεταφορές θα ενισχύσουν την προσβασιμότητα, την εμπορευματική αποδοτικότητα και πλήρη διασύνδεση με τα ευρωπαϊκά δίκτυα προωθώντας την περιφερειακή συνοχή και την πράσινη μετάβαση. Αυτό επιτυγχάνεται με ασφαλείς υποδομές στο δίκτυο μεταφορών με γνώμονα την κοινωνία και όχι το κέρδος των παραχωρησιούχων.

**Σε αυτήν τη κατεύθυνση στόχοι μα ς είναι:**

-Σύγχρονα Λιμάνια –Ενίσχυση της νησιωτικότητας και των μετακινήσεων μεταξύ των νησιών

-Εθνικό σύγχρονο οδικό δίκτυο και επανεξέταση των παραχωρήσεων και της πολιτικής διοδίων για δίκαιη χρήση του οδικού δικτύου

-Ισχυρός, σύγχρονος δημόσιος ΟΣΕ, με

-Ολοκληρωμένο, σύγχρονο και αποτελεσματικό δημόσιο σύστημα ασφαλείας σιδηροδρόμων

-Αυστηρός έλεγχος υποχρεώσεων της Hellenic Train και επανεξέταση της σύμβασης της, ώστε να καλυφθούν οι επενδύσεις 650 εκατομμυρίων που προβλέπονταν από την συμφωνία της κυβέρνησης ΣΥΡΙΖΑ και εξαφανίστηκαν από την κυβέρνηση Μητσοτάκη.

-Στρατηγικό σχέδιο ανάπτυξης του σιδηροδρομικού δικτύου με ριζικό ανασχεδιασμό του σιδηροδρομικού δικτύου με πυρήνα τον άξονα Πάτρα – Αθήνα – Θεσσαλονίκη – Ειδομένη και επέκταση προς τα μεγάλα λιμάνια και διασυνοριακούς κόμβους και ανάπτυξη των κάθετων αξόνων στα Βαλκάνια, στο πλαίσιο των ευρωπαϊκών δικτύων μεταφορών. Προτεραιότητα δίνεται στον δυτικό σιδηροδρομικό άξονα Αντίρριο – Ιωάννινα – Ηγουμενίτσα, με προέκταση προς Καλαμάτα, Φλώρινα και Καστοριά, καθώς και στη “Σιδηροδρομική Εγνατία“ (Ηγουμενίτσα – Ιωάννινα – Καβάλα – Αλεξανδρούπολη) ως οριζόντιο διάδρομο.

**Πρωτογενής παραγωγή**

Η διαμόρφωση ενός Νέου Παραγωγικού Μοντέλου για την Αγροτική Παραγωγή, μπροστά στη σημερινή κατακρήμνιση της παραγωγικής του βάσης, τον αποκλεισμό του από σημαντικές αγορές , την εγκατάλειψη και αλλαγή χρήσεων σε πολλές περιπτώσεις γης, τη ραγδαία μείωση του πληθυσμού

- ιδιαίτερα αυτού της κτηνοτροφίας -,συνδυασμένου με πολιτικές για την ανάπτυξη της Περιφέρειας και της Υπαίθρου καθίσταται ΑΜΕΣΗ ΕΠΙΤΑΚΤΙΚΗ ΑΝΑΓΚΗ.

**ΣΤΟΧΟΣ, ένα νέο Εθνικό Στρατηγικό Σχέδιο που θα διασφαλίζει:**

-διατροφική ασφάλεια της χώρας

-βελτίωση του εμπορικού Ισοζύγιου των Αγροτικών Προϊόντων βιώσιμης γεωργίας, βελτίωση του βιοτικού επιπέδου των παραγωγών

-ολιστική προσέγγιση ανάπτυξης της υπαίθρου

**ΒΑΣΙΚΑ ΠΡΟΑΠΑΙΤΟΥΜΕΝΑ, η αντιμετώπιση των χρόνιων και νεοεμφανιζόμενων διαρθρωτικών προβλημάτων, αδυναμιών και ανισορροπιών που εμφανίζει ο κλάδος:**

**Μικρός και πολυδιασπασμένος γεωργικός κλήρος** συνδυασμένα με την ανυπαρξία ενός σχεδιασμού κλαδικών υποστηρικτικών πολιτικών σε προϊόντα υψηλής προστιθέμενης αξίας και εξαγωγικού προσανατολισμού που αξιοποιούν τα συγκριτικά πλεονεκτήματα της χώρας.

**ΒΑΣΙΚΗ ΔΕΣΜΕΥΣΗ ΜΑΣ.**

-Εθνικό Συμβούλιο Αγροτικής Πολιτικής, Εθνικές κλαδικές στρατηγικές σε γεωργία, κτηνοτροφία, μελισσοκομία και αλιεία.

-Νέο εθνικό πρόγραμμα αναδασμών, τράπεζα γης αλλαγή του κληρονομικού δικαίου για βιώσιμες εκμεταλλεύσεις.

-Υλοποίηση αναγκαίων σχεδιασμένων έργων άρδευσης, αντιπλημμυρικής και αντιδιαβρωτικής προστασίας.

**Μείωση και γήρανση ανεπαρκώς εκπαιδευμένου αγροτικού πληθυσμού. ΔΕΣΜΕΥΣΗ ΜΑΣ.**

-Η Προσέλκυση νέου παραγωγικού δυναμικού με κίνητρα αποκέντρωσης (στέγη, μεταφορές, υγεία, παιδεία)

-Ο εκσυγχρονισμός των γεωργικών σχολών μαθητείας του ΥΠΑΑΤ

-Η πιστοποίηση του αγροτικού επαγγέλματος και η ανάπτυξη Αγροτικών Επιμελητηρίων

-Η εισαγωγή τεχνολογιών αιχμής και της καινοτομίας με τη διάθεση δωρεάν Δημόσιων Υποδομών

-Η ενίσχυση της αυτόνομης Αγροτικής Έρευνας και η αδιαμεσολάβητη διάθεση και διάχυση των επιτευγμάτων της στους παραγωγούς

**Καρτέλ και στρεβλώσεις**

**ΔΕΣΜΕΥΣΗ ΜΑΣ.**

-Πάταξη των ελληνοποιήσεων και της αισχροκέρδειας μέσω συστημάτων ιχνηλασιμότητας και Ενιαίας Αρχής Ελέγχων

-Θέσπιση μηχανισμού ελέγχου των τιμών των αγροτικών προϊόντων, σε όλα τα στάδια παραγωγή, αποθήκευση, διάθεση, μεταποίηση και τελική πώληση

-Ενίσχυση δημιουργίας agrologistics και Περιφερειακών Αγορών

-Νέο πλαίσιο για τις λαϊκές αγορές ενίσχυσης των πραγματικών παραγωγών και ωφέλειας των καταναλωτών

-Η συγκρότηση Κρατικού Φορέα Εξαγωγικού Εμπορίου Αγροτικών Προϊόντων, σε λειτουργική συνεργασία με τις πρεσβείες μας

**Κουλτούρα φοβικής παραδοσιακής αντιμετώπισης του «καινούργιου» σε μέρος του παραγωγικού μας δυναμικού**

**ΒΑΣΙΚΗ ΔΕΣΜΕΥΣΗ ΜΑΣ.**

-Η προώθηση της συνεταιριστικής ιδέας μέσω της δημιουργίας πρότυπων συνεργατικών σχημάτων σε προϊόντα αιχμής

-Η δημιουργία Αγροτικών Κέντρων Εξυπηρέτησης Αγροτών με Γεωτεχνικούς που πέρα από τη βοήθεια της καθημερινής σχέσης με το Δημόσιο θα εξυπηρετούν θέματα Οργάνωσης και Διοίκησης των Γεωργικών εκμεταλλεύσεων

**Ταυτόχρονα επείγει η ΑΝΤΙΜΕΤΩΠΙΣΗ ΤΩΝ ΑΜΕΣΩΝ ΚΑΙ ΟΞΥΜΕΝΩΝ ΠΡΟΒΛΗΜΑΤΩΝ**

Μείωση του Κόστους Παραγωγής με:

-Άμεση κατάργηση του ΕΦΚ στα καύσιμα για το αγροτικό πετρέλαιο. Επιστροφή ποσού, που αντιστοιχεί με την καθιέρωση υπερμειωμένου συντελεστή 6% ΦΠΑ από 24%. Θεσμοθέτηση κάρτας πετρελαίου αγρότη “ΑΓΡΟΚΙΝΗΣΗΣ”.

-Πλαφόν στα 0,07ευρώ / KWh για το αγροτικό ρεύμα. Ιδιοπαραγωγή ηλεκτρικής ενέργειας μέσω αγροτικών φωτοβολταϊκών, όταν αυτή γίνεται ταυτόχρονα με την άσκηση της γεωργικής δραστηριότητας

-Επιδότηση ζωοτροφών και λιπασμάτων.

-Πλαφόν στην κερδοφορία των εταιρειών εισαγωγής και εμπορίας εφοδίων.

-Ανώτατο περιθώριο μεικτού κέρδους στους τομείς εισαγωγής/παραγωγής και εμπορίας τροφίμων- βιομηχανικών αγαθών-αγροτικών εφοδίων

Αγροτικά χρέη, Ρευστότητα με:

-Δίκαιη ρύθμιση διαχείρισης αγροτικών χρεών

-Χρηματοδοτικά εργαλεία

-Ελληνική Τράπεζα Αγροτικών Πιστώσεων για χαμηλότοκο δανεισμό.

-Μικροπιστώσεις μέσω Ταμείου Εγγυήσεων Αγροτικής Ανάπτυξης χρηματοδοτούμενο από Ευρωπαϊκούς Πόρους.

Κλιματική κρίση και ασφάλιση με:

-Νέο ταμείο Προσαρμογής στην Κλιματική Κρίση, με Ευρωπαϊκούς πόρους προερχόμενους εκτός ΚΑΠ

-Νέο θεσμικό πλαίσιο για τον Δημόσιο ΕΛΓΑ. Διαχωρισμός Φυτικής – Ζωικής Παραγωγής/Μελισσοκομίας. Πλαίσιο εθελοντικής αυτασφάλισης της παραγωγής. Διμερής χρηματοδότηση με ισόποση συμμετοχή κρατικού προϋπολογισμού. Αποζημιώσεις 100% για θεομηνίες. Συμψηφισμός εισφορών – αποζημιώσεων, με βάση τη ρήτρα μηδενικού ελλείμματος. Εισαγωγή προκαταβολών αποζημιώσεων για μεγάλες καταστροφές.

**ΚΑΠ**

-Αύξηση πόρων και διατήρηση του αναπτυξιακού πυλώνα. Ενίσχυση μικρών, μεσαίων και οικογενειακών εκμεταλλεύσεων.

-Ουσιαστική τροποποίηση του Εθνικού Στρατηγικού Σχεδίου για την ΚΑΠ 2023-2027 σε συνεργασία με τους θεσμικούς φορείς των Αγροτών, με στόχο την παραγωγική ανασυγκρότηση του αγροτικού τομέα.

-Αποκατάσταση και ενίσχυση της λειτουργίας του ΟΠΕΚΕΠΕ. Αποφασιστική αντιμετώπιση των φαινομένων παραβατικότητας που υπήρξαν.

**Ευζωία Ζώων.**

Η κλιμακούμενη κακοποίηση ζώων δεν γίνεται ανεκτή. Η ευζωία των ζώων συντροφιάς, η ανάπτυξη υγιούς ζωοφιλίας απαιτεί συστηματική επιμόρφωση και νομοθετικές ρυθμίσεις. Η ευζωία των παραγωγικών ζώων είναι τμήμα της ασφάλειας και ποιότητας των κτηνοτροφικών προϊόντων.

**-Προώθηση ενός νέου τουριστικού μοντέλου.** Στόχος ο βιώσιμος τουρισμός, ο σεβασμός στο περιβάλλον, έλεγχος της φέρουσας ικανότητας κάθε περιοχής με γνώμονα την ευημερία και ποιότητα ζωής των εργαζομένων σε αυτόν και των τοπικών κοινωνιών. Ο τουρισμός αποτελεί μία από τις σημαντικότερες κινητήριες δυνάμεις για την οικονομία της χώρας. Για να συνεχίσει να είναι, θα πρέπει να αντιμετωπισθούν βασικές παθογένειες και αδυναμίες.

**Το νέο τουριστικό μοντέλο οφείλει να καλύπτει τους παρακάτω στόχους:**

• Ικανοποίηση των καταναλωτών-τουριστών

• Βιώσιμες και πράσινες επιχειρήσεις

• Ικανοποιητικά εισοδήματα και Συλλογικές Συμβάσεις Εργασίας

• Ευημερία και ποιότητα ζωής στις τοπικές κοινωνίες

• Προστασία και διατήρηση του φυσικού και πολιτιστικού κεφαλαίου της χώρας για τις μελλοντικές γενιές

Για την ανάπτυξη του τουρισμού απαιτείται σήμερα ένα νέο, βιώσιμο, διαφοροποιημένο και ποιοτικά ανώτερο τουριστικό μοντέλο, που θα βασίζεται και θα αναδεικνύει τα συγκριτικά πλεονεκτήματα της χώρας, με ουσιαστική ανάδειξη και ενίσχυση ειδικών μορφών τουρισμού. Ως δράσεις υψηλής προτεραιότητας ανά βασικό άξονα προτείνουμε:

• Θεματικές μορφές τουρισμού

• Ολοκλήρωση του Ειδικού Χωροταξικού Πλαισίου για τον Τουρισμό

• Περιορισμό της δραστηριότητας της βραχυχρόνιας μίσθωσης

• Ανασχεδιασμός των χρηματοδοτικών εργαλείων, με προτεραιοποίηση των καινοτόμων επενδύσεων σε νέες μορφές τουρισμού και επενδύσεις σε νέες κλίνες μόνο σε μη κορεσμένες περιοχές

• Στήριξη υφιστάμενων ειδικά των μικρών και μικρομεσαίων επιχειρήσεων

• Υποστήριξη της δημιουργίας συνεργατικών και πολυμετοχικών σχημάτων,

• Τουριστική Κατάρτιση και Απασχόληση, Ανασύσταση Φορέα Αρχικής και Διά Βίου

Επαγγελματικής Κατάρτισης.

• Τουριστική Διακυβέρνηση

• Αναβάθμιση τουριστικής εκπαίδευσης.

-Το κεντρικό κράτος επικεντρώνεται στον στρατηγικό του ρόλο: την εκπόνηση και τεκμηρίωση της στρατηγικής για τον τουρισμό

-Η αυτοδιοίκηση (περιφέρειες και δήμοι) αναλαμβάνει την επεξεργασία ολοκληρωμένων επιχειρησιακών σχεδίων δράσης

**Νησιωτική Πολιτική**

**Οι πολιτικές μας στηρίζονται σε τρεις πυλώνες:**

-Στην ανάπτυξη ποιοτικών και υψηλής προστιθέμενης αξίας προϊόντων και υπηρεσιών που να αξιοποιούν το φυσικό, πολιτιστικό και παραγωγικό κεφάλαιο των νησιών με χρήση εκπαιδευμένου ανθρώπινου δυναμικού (brain gain)

-Στην εφαρμογή πρακτικών και τεχνολογιών που να περιορίζουν τη κατανάλωση πόρων και να βελτιώνουν τη διαχείριση των αποβλήτων να προστατεύουν τους περιορισμένους και εύθραυστους φυσικούς πόρους των νησιών όπως το έδαφος, το νερό, η βλάστηση, το τοπίο

-Στην ενίσχυση των Υπηρεσιών Δημοσίου Συμφέροντος (υγεία, παιδεία, μεταφορές, επικοινωνία, ενέργεια, κοινωνικές υπηρεσίες κλπ) ώστε οι κάτοικοι των νησιών να απολαμβάνουν υπηρεσίες ανάλογες με αυτές των υπολοίπων περιοχών της χώρας (νησιωτικό ισοδύναμο)

**Οι προτάσεις μας:**

**-Επαναφορά της κανονικότητας των πληρωμών του Μεταφορικού Ισοδυνάμου** για τα εισιτήρια.

**-Επαναφορά της εφαρμογής του σκέλους των καυσίμων,** με επιδότηση στην αντλία, έτσι ώστε να αντιμετωπιστεί το υπέρογκο κόστος που βαραίνει τα νησιά.

**-Ειδικός σχεδιασμός για τα νησιά στα πλαίσια του της εξαγγελίας του Νέου ΕΣΥ από τον ΣΥΡΙΖΑ ΠΣ**

**-Ειδικός σχεδιασμός πολιτικής προστασίας** των μικρών νησιών χώρας

**-Αναβάθμιση υδατικών υποδομών άνυδρων νησιών,** με τη χρήση εναλλακτικών μορφών ενέργειας και την αντικατάσταση των δικτύων ύδρευσης για τη μείωση της χρήσης πλαστικών

**-Δημιουργία ψηφιακών Booth για την εξ αποστάσεως εξυπηρέτηση των πολιτών για θέματα ΑΑΔΑΕ, ΟΑΕΔ, ΕΦΚΑ.**

**-Αναβάθμιση και επικαιροποίηση Μεταφορικού Ισοδυνάμου:**

**Α)** Για το σκέλος της **επιδότησης των εμπορευμάτων**, μετά την εφαρμογή της ηλεκτρονικής τιμολόγησης είναι πλέον εφικτό να γίνει ηλεκτρονική διασύνδεση και άμεση απόδοση του Μ.Ι. στις επιχειρήσεις,

**Β**) Επέκταση του μέτρου **της επιδότησης των εισιτηρίων** η στους σπουδαστές σχολών με έδρα τα νησιά, καθώς και σε όλους τους υπηρετούντες των σχολών με έδρα τα νησιά,

**Γ) Επέκταση του σε όλα τα μη νησιωτικά ΑΦΜ** για την τόνωση του εσωτερικού τουρισμού με 4 εισιτήρια (2 αλερετούρ)/ έτος.

**Δ)** Επέκταση και στους **νησιώτες που για διαφόρους λόγους υποβάλλουν φορολογική δήλωση σε μη νησιωτική Δ.Ο.Υ**, αλλά διατηρούν στενή σχέση και στηρίζουν τα νησιά. με 8 εισιτήρια/έτος.

**-Για την αντιμετώπιση του προβλήματος στελέχωσης των υπηρεσιών Υγείας, Εκπαίδευσης και άλλων απαιτείται η λήψη άμεσων μέτρων όπως** παροχή βαθμολογικών και οικονομικών κινήτρων στους δημοσίους υπαλλήλους, επιδότηση του ενοικίου για το νεοδιοριζόμενο γιατρό και εκπαιδευτικό στις δυσπρόσιτες περιοχές, αλλά και στα νησιά με τουριστική ανάπτυξη (π.χ. Μύκονος, Πάρος, Σαντορίνη, Σύρος, Νάξος κ.ά.), κίνητρα για ιδιοκτήτες στα νησιά, που νοικιάζουν ακίνητά τους σε δημοσίους υπαλλήλους και τέλος, επίλυση του προβλήματος στέγης σπουδαστών, γιατρών, εκπαιδευτικών, με τη δημιουργία φοιτητικών εστιών στα νησιά που δεν υπάρχουν (Σύρος) και την κατασκευή κατοικιών, από την Αυτοδιοίκηση και την Πολιτεία,

**-Πραγματικά χρηματοδοτικά εργαλεία και ένα συγκεκριμένο πλέγμα στοχευμένων πολιτικών** για την τόνωση του πρωτογενούς τομέα και της νησιωτικής επιχειρηματικότητας.

**2. Προστασία Περιβάλλοντος – Ενεργειακή ασφάλεια, ομαλή απεξάρτηση από τα ορυκτά καύσιμα**

**- Ανθεκτικότητα στην κλιματική κρίση και κλιματική ουδετερότητα, ψηφιακή - τεχνολογική μετάβαση.**

Η διαφύλαξη και προστασία του Περιβάλλοντος είναι συνταγματική επιταγή, θεμελιώδες δικαίωμα κατά τον ΟΗΕ, βασική μας προτεραιότητα και δέσμευση για την ευημερία των πολιτών και της κοινωνίας μας. Χρειαζόμαστε και δεσμευόμαστε για συμμετοχική και δημοκρατική εφαρμογή της πολιτικής για το περιβάλλον με ισονομία, διαφάνεια και λογοδοσία.

Προστασία του περιβάλλοντος σημαίνει διασφάλιση βιοποικιλότητας, δασικού πλούτου, βελτίωση της ποιότητας της ατμόσφαιρας, και ποιοτικά οικολογικού αέρα, διαχείριση των παράκτιων ζωνών, κυκλικής οικονομία, ορθολογική διαχείριση απορριμμάτων και, βέβαια, απόλυτη προστασία του δημόσιου αγαθού του νερού. και της πρόσβασης σε αυτό.

Ο σχεδιασμός του Χώρου αποτελεί τη βασική συνθήκη και «ομπρέλα». Θέτουμε σε στρατηγική προτεραιότητα την ολοκλήρωση του σχεδιασμού σε τοπικό επίπεδο (Τοπικά Πολεοδομικά σχέδια) με συμμετοχή και ενεργοποίηση των τοπικών κοινωνιών και την ψηφιοποίηση και ενοποίηση των δεδομένων της γεω-χωρικής πληροφορίας σε εθνικό επίπεδο, χωρίς αποκλεισμούς και ιδιωτικοποίηση στη χρήση τους. Παράλληλα, προχωράμε στην άμεση ολοκλήρωση των Ειδικών Χωροταξικών Σχεδίων (ΑΠΕ, Τουρισμός, Ορυκτοί Πόροι) με ταυτόχρονη επαναφορά των Περιφερειακών Χωροταξικών Πλαισίων ως υπερκείμενου σχεδιασμού.

Επαναφορά του φορέα Ελληνικού Κτηματολογίου στο Υπουργείο Περιβάλλοντος. Ολοκλήρωση της μετάβασης των υποθηκοφυλακείων στα κτηματολογικά γραφεία. Ενίσχυση όλων των δομών τόσο με ανθρώπινο δυναμικό, όσο και με κατάλληλες υποδομές. Έλεγχος και διαφάνεια στο ταμείο του κτηματολογίου που σήμερα εισπράττει και συρρέει τα χρήματα των μεταβιβάσεων ακινήτων. Ουσιαστική ολοκλήρωση της κτηματογράφησης, χωρίς μεταφορά στις «καλένδες». Τα δεδομένα του κτηματολογίου υπό δημόσιο έλεγχο.

**Πράσινη Ενέργεια.** Προβλέπουμε μια δίκαιη, ομαλή και συμπεριληπτική πράσινη μετάβαση, που δεν θα αφήσει πίσω της χιλιάδες αβοήθητους και άνεργους πολίτες, αβοήθητους απέναντι στις τεχνολογικές προκλήσεις και το κόστος της μετάβασης. Το σχέδιο περιλαμβάνει αναθεώρηση του Στρατηγικού Σχεδίου για την Ενέργεια και το Κλίμα με στρατηγικό στόχο το μηδενισμό των εκπομπών αερίων του θερμοκηπίου έως το 2045, με φιλόδοξους στόχους στο πλαίσιο της Πράσινης Κοινωνικής Συμφωνίας, επαναφορά της ΔΕΗ υπό δημόσιο έλεγχο, διατήρηση του δημόσιου ελέγχου των δικτύων μεταφοράς και διανομής ηλεκτρισμού και φυσικού αερίου, ως φυσικών μονοπωλίων - στρατηγικών υποδομών, διαφύλαξη του δημοσίου ελέγχου στα ΕΛΠΕ, ολοκλήρωση της αναθεώρησης του Ειδικού Χωρικού Πλαισίου για τις ΑΠΕ και των Προεδρικών Διαταγμάτων για τις περιοχές Natura 2000, δραστήριο σημαντικό ρόλο των ενεργειακών κοινοτήτων στην αποκεντρωμένη παραγωγή καθαρής ενέργειας αλλά και στην ενεργειακή αποδοτικότητα, προγράμματα ενίσχυσης της ενεργειακής αναβάθμισης και εξοικονόμησης ενέργειας για τα νοικοκυριά, τις επιχειρήσεις και το δημόσιο, δημοκρατικό σχεδιασμό και για τα έργα αποθήκευσης ενέργειας θεσμοθέτηση κανονιστικού πλαισίου για την αποθήκευση ενέργειας, την παραγωγή ενέργειας από άλλες πηγές (πχ. Υδρογόνο).

**Η ενεργειακή μετάβαση πρέπει να είναι δίκαιη, να γίνει ομαλά και να μην υπονομεύσει τις δυνατότητες αγροτικής παραγωγής.**

**Σε αυτήν την κατεύθυνση:**

-Αυξημένη προτεραιότητα Αποκατάσταση προτεραιοτήτων και νέα κίνητρα για τις ενεργειακές κοινότητες (με στόχο να συμμετέχουν στην παραγωγή ενέργειας της χώρας τουλάχιστον κατά 50%.)

-Απαγόρευση ΑΠΕ/ΦΩΤΟΒΟΛΤΑΪΚΏΝ σε αγροτική γη υψηλής παραγωγικότητας

-1.Πάγωμα έκδοσης νέων αδειών ΑΠΕ (βεβαίωση παραγωγού) μέχρι την υιοθέτηση νέου χωροταξικού σχεδίου για τις ΑΠΕ με αυστηρά κριτήρια, ιδίως όσον αφορά τον γεωγραφικό κορεσμό και την πρόβλεψη συμμετοχής της Περιφερειακής Αυτοδιοίκησης στην χορήγηση αδειών.

2.Αναστολή και βεβαιώσεων παραγωγού που έχουν δοθεί (πρώτη άδεια) σε περιοχές του δικτύου Natura 2000 περιβαλλοντικής κατηγορίας κατάταξης Α1 και Α2, μέχρι την ολοκλήρωση των ΠΔ προστασίας.

3.Προϋπόθεση χορήγησης άδειας όρων σύνδεσης μόνο στα σε έργα ΑΠΕ που είναι σε διαδικασία αδειοδότησης αποτελεί η σύνδεση με έργο αποθήκευσης ενέργειας. Ενισχυμένα κίνητρα για την ενσωμάτωση έργων αποθήκευσης ενέργειας σε μικρά έργα ΑΠΕ για να υπάρχει πλουραλισμός και στα έργα αποθήκευσης

Απαγόρευση κάθε νέας παραχώρησης χερσαίων και θαλάσσιων εκτάσεων για έρευνα και εξόρυξη υδρογονανθράκων και χρυσού στην ελληνική επικράτεια και αυστηρή παρακολούθηση των συμβάσεων υδρογονανθράκων που είναι σε εξέλιξη και έχουν αδειοδοτηθεί. Απαγόρευση του fracking.

Επανεξέταση και αναθεώρηση των αποικιοκρατικών όρων της σύμβασης με Ελληνικό Χρυσό στη Χαλκιδική, στη βάση του ευρωπαϊκού περιβαλλοντικού κεκτημένου, του εργασιακού δικαίου και του δικαίου ανταγωνισμού και απόρριψη νέας επένδυσης χρυσού στη Θράκη λόγω των αρνητικών περιβαλλοντικών και χωροταξικών επιπτώσεων και την ασυμβατότητα με το μοντέλο ανάπτυξης της περιοχής.

Ο ορυκτός πλούτος της χώρας πρέπει να αξιοποιείται με περιβαλλοντικούς όρους και κλιματικούς όρους με βάση το Ειδικό Χωροταξικό για τους ορυκτούς πόρους σε διαβούλευση με τις τοπικές κοινωνίες και ενίσχυση του δημόσιου ελέγχου, ιδιαίτερα σε θέματα σπάνιων γαιών.

Ταυτόχρονα πρέπει να ενισχύσουμε τα καλώδια ηλεκτρικής διασύνδεσης της Ελλάδας με την Αφρική και ,με τη Μέση Ανατολή και να υποστηρίξουμε ενεργά την υλοποίησή τους.

**Κλιματική κρίση και προσαρμογή.**

Προσαρμογή της κοινωνίας στην κλιματική κρίση δεν νοείται χωρίς πρόληψη των καταστροφών (πυρκαγιών, πλημμυρών). Αναθεώρηση του Κλιματικού νόμου. Προστασία και διαχείριση οικοσυστημάτων και φυσικού περιβαλλοντικού κεφαλαίου με αποκεντρωμένες συμμετοχικές δομές.

Αποκατάσταση βιοτόπων/οικοσυστημάτων σε κρίση, προστασία αιγιαλού, δασών και υδατορευμάτων. Επένδυση σε «φυσικές» λύσεις ως ασπίδα στην κλιματική κρίση και προαγωγή νέων προτύπων με βάση την ευρωπαϊκή εμπειρία. Παράλληλα, η προσαρμογή περιλαμβάνει και την αναδιάρθρωση των οικονομικών παραγωγικών λειτουργιών για την αντιμετώπιση της έλλειψης πόρων λόγω κλιματικής κρίσης (πχ. αναδιάρθρωση καλλιεργειών και εγγειοβελτιωτικών έργων για τη λειψυδρία). Κατάργηση του ΟΔΥΘ ΑΕ και συγκρότηση οργανισμών υδάτων ανά περιφέρεια με κανόνες δημοσίου δικαίου.

Οι υποδομές πρέπει να είναι ανθεκτικές στις επιπτώσεις της κλιματικής κρίσης και τα ακραία φαινόμενα. Είναι απαραίτητη μια «νέα διαύγεια» για τα δημόσια έργα και τα έργα υποδομών, που θα επιτευχθεί με την λειτουργία υλοποίηση:

-ψηφιακού κεντρικού συστήματος αδειοδοτήσεων, με διασύνδεση όλων των αρμόδιων φορέων που εμπλέκονται στην αδειοδότηση.

-ψηφιακού κεντρικού συστήματος παρακολούθησης της πορείας υλοποίησης των τεχνικών έργων.

-συστήματος καταγραφής λειτουργίας και κρίσιμων παραμέτρων συντήρησης δημόσιων και ιδιωτικών έργων.

**Πολιτική Προστασία** Απαραίτητη η ανάπτυξη ενός σύγχρονου και αποτελεσματικού συστήματος Πολιτικής Προστασίας με διακριτούς και ενισχυμένους ρόλους της επιστημονικής Κοινότητας και των επιχειρησιακών δομών. Με σαφή καταγραφή αρμοδιοτήτων των εμπλεκόμενων φορέων, με αξιοποίηση νέων, σύγχρονων τεχνολογιών στην πρόληψη, αλλά και στην αντιμετώπιση των καταστροφών σε στενή συνεργασία συναρμόδιων φορέων, όπως του Πυροσβεστικού Σώματος και των Δασικών Υπηρεσιών, με ταυτόχρονη ενίσχυση και αναβάθμιση των δομών Πολιτικής Προστασίας στην πρωτοβάθμια και δευτεροβάθμια Τοπική Αυτοδιοίκηση.

Η κλιματική κρίση είναι εδώ. Σήμερα μιλάμε για φυσικές καταστροφές πέρα από πυρκαγιές και σεισμούς. Έχουμε φαινόμενα όπως πλημμύρες ανεμοστρόβιλους κλπ. Αυτό απαιτεί νέα καινοτόμα μορφή του υπουργείου. Υπάρχει η αναγκαιότητα η πρόληψη των φαινομένων να είναι εμπροσθοβαρής. Απαιτείται συνεχής εκπαίδευση σ όλες τις ομάδες του πληθυσμού και αυτό μπορεί να γίνει με στελέχωση του υπουργείου με εξειδικευμένο προσωπικό. Απαιτούνται διακρατικές συνεργασίες και ανταλλαγή τεχνογνωσίας.

**Δεσμεύσεις / Προτεραιότητες:**

-Προσωπικό του Πυροσβεστικού Σώματος. Ανάγκη να καλυφθούν τα σημαντικά κενά προσωπικού στο Πυροσβεστικό Σώμα, τα οποία υπολογίζονται σε περίπου 3.500 θέσεις -Αξιοποίηση έμπειρων συμβασιούχων και εποχικών πυροσβεστών για την κάλυψη αυτών των κενών, με 12μηνες συμβάσεις και με μόνιμες θέσεις μετά από προκήρυξη και δίκαιη μοριοδότηση της προϋπηρεσίας τους. Ένταξη του επαγγέλματος των πυροσβεστών στα επικίνδυνα και ανθυγιεινά επαγγέλματα.

-Επίγεια και Εναέρια Μέσα Πυρόσβεσης. Ανάγκη άμεσης αναβάθμισης του εξοπλισμού του Πυροσβεστικού Σώματος.

-Πρόληψη των Δασικών Πυρκαγιών. Η δασική υπηρεσία πρέπει να ενισχυθεί και να χρηματοδοτηθεί επαρκώς. Η κυβέρνηση του ΣΥΡΙΖΑ είχε προκηρύξει μόνιμες θέσεις στις υπηρεσίες και υλοποιήσει πρόγραμμα 5.500 δασεργατών που δεν ανανέωσε η κυβέρνηση Μητσοτάκη. Υιοθέτηση ενός μακροπρόθεσμου στρατηγικού σχεδίου, τον συντονισμό με τους αρμόδιους φορείς και την εφαρμογή μέτρων για την απομάκρυνση της καύσιμης ύλης και τη δημιουργία αντιπυρικών ζωνών. Ανάγκη για την έγκαιρη απορρόφηση ευρωπαϊκών κονδυλίων για έργα δασοπροστασίας, καθώς και την πλήρη εφαρμογή των κανονισμών χρήσης γης. Ενεργοποίηση των «Υποστηρικτικών Ομάδων Διαχείρισης Δασικών Πυρκαγιών μεγάλης έκτασης», που αποτελούνται από εξειδικευμένο προσωπικό των Δασικών Υπηρεσιών.

-Καταστολή των Δασικών Πυρκαγιών. Αξιολόγηση της αποτελεσματικότητας και βελτίωση της «αεροδασοπυρόσβεσης».

- Στελέχωση του υπουργείου με προσωπικό ειδικευμένο σε θέματα αντιμετώπισης Φυσικών Καταστροφών

- Συνεχής εκσυγχρονισμός τόσο των υποδομών όσο και τον μεθόδων αντιμετώπισης φυσικών καταστροφών με σύγχρονα πρωτόκολλα.

-Επαναφορά της διεύθυνσης φυσικών καταστροφών στο Υπουργείο Υποδομών με αναβάθμιση του ρόλου της όχι σαν ταμείο πληρωμών, αλλά αξιοποιώντας την εμπειρία των μηχανικών που την απαρτίζουν

ώστε να μπορεί να δίνει γρήγορες λύσεις, σε όλο το εύρος των υποδομών και όχι μόνο στις κατοικίες κατά την εκδήλωση της φυσικής καταστροφής.

-Αποτελεσματική αξιοποίηση του Ταμείου Ανάκαμψης και Ανθεκτικότητας. Τα κονδύλια που διατίθενται στο Υπουργείο Κλιματικής Κρίσης και Πολιτικής Προστασίας μέσω του Ταμείου Ανάκαμψης και Ανθεκτικότητας δεν απορροφώνται αποτελεσματικά, με μόνο το 1% των πληρωμών να έχουν πραγματοποιηθεί σε σχέση με τον διατεθειμένο προϋπολογισμό.

**Ψηφιακή μετάβαση**

Σήμερα, έχοντας διανύσει το πρώτο τέταρτο του 21ου αιώνα, στην εποχή που η Τεχνητή νοημοσύνη αλλάζει τα δεδομένα σε όλους τους τομείς, απαιτείται μια ανανεωμένη Εθνική Ψηφιακή Στρατηγική που να είναι μέρος μιας συνεκτικής και δημοκρατικής πρότασης παραγωγικής ανασυγκρότησης. Να συνδυάζει τον Ψηφιακό Μετασχηματισμό του δημοσίου, τον Τεχνολογικό Εκσυγχρονισμό των παραγωγικών κλάδων και την επιμόρφωση και προετοιμασία για το μέλλον. Η ψηφιακή πολιτική πρέπει να είναι μέρος μιας συνεκτικής και δημοκρατικής πρότασης παραγωγικής ανασυγκρότησης. Απαιτείται εθνικός σχεδιασμός με έμφαση στον δημόσιο έλεγχο των κρίσιμων υποδομών, τη διασφάλιση της πρόσβασης όλων των πολιτών και την αξιοποίηση της τεχνολογίας και του επιστημονικού δυναμικού, για την ενίσχυση της κοινωνικής συνοχής και της περιφερειακής ανάπτυξης. Ο μετασχηματισμός αυτός πρέπει να είναι αποτελεσματικός και κυρίως συμπεριληπτικός. Η μείωση του ψηφιακού αναλφαβητισμού, η ανάπτυξη των ψηφιακών δεξιοτήτων και η συνεχής επιμόρφωση είναι θεμελιώδη στοιχεία αυτής της της στρατηγικής.

Η Εθνική ψηφιακή στρατηγική της κυβέρνησης ΣΥΡΙΖΑ- ΠΣ, έβαλε τα θεμέλια ενός ψηφιακού μετασχηματισμού ο οποίος είναι απαραίτητος για την κοινωνία και την οικονομία. Ο μετασχηματισμός αυτός πρέπει να είναι αποτελεσματικός και κυρίως συμπεριληπτικός. Η μείωση του ψηφιακού αναλφαβητισμού, η ανάπτυξη των ψηφιακών δεξιοτήτων και η συνεχής επιμόρφωση είναι θεμελιώδη στοιχεία αυτής της της στρατηγικής.

Η υποστήριξη των ανοιχτών τεχνολογιών, η διεύρυνση της χρήσης του ανοιχτού λογισμικού, η προσβασιμότητα στα δημόσια δεδομένα με θεσμικές εγγυήσεις και η δια λειτουργικότητα των συστημάτων του Δημοσίου είναι απαραίτητοι πυλώνες μιας δίκαιης και αποτελεσματικής ψηφιακής διοίκησης. Η δημιουργία Εθνικού Προγράμματος Ανοικτής Καινοτομίας που θα επιταχύνει την αξιοποίηση του Ελεύθερου Λογισμικού και ευρύτερα των ανοικτών τεχνολογιών, μπορεί να διασφαλίσει δημόσιο έλεγχο και ψηφιακή ανεξαρτησία.

Ο ΣΥΡΙΖΑ-ΠΣ προτείνει τη συγκρότηση Εθνικού Δικτύου Ψηφιακής Παραγωγής, με στόχο την ενίσχυση ελληνικών καινοτόμων επιχειρήσεων (λογισμικού κα), και την αξιοποίηση της τεχνολογίας σε κρίσιμους τομείς όπως η αγροδιατροφή, η μεταποίηση, η κυκλική οικονομία και η πράσινη μετάβαση.

Βασικό πυλώνα αποτελεί η συνεργασία δημόσιων φορέων, πανεπιστημίων -και ερευνητικών ιδρυμάτων και επιχειρήσεων, μέσω κόμβων ψηφιακής καινοτομίας, με κοινωνικά προσανατολισμένα τεχνολογικά, εγχειρήματα. Στο πλαίσιο αυτό, προτείνεται η δημιουργία Ταμείου Ψηφιακής Παραγωγικής Μετάβασης, που θα στηρίζει την τεχνολογική αναβάθμιση των μικρομεσαίων επιχειρήσεων, την ανάπτυξη συνεργατικών και συνεταιριστικών λύσεων ανοιχτής τεχνολογίας, την ενίσχυση των ψηφιακών υποδομών στην περιφέρεια και την συνεργασία των δημόσιων οργανισμών με τους σε κόμβους καινοτομίας με υιοθέτηση σύγχρονων, διαφανών μεθόδων προμήθειας καινοτόμων λύσεων από το δημόσιο, που θα επιτρέπουν τη δημιουργία νέων ψηφιακών υπηρεσιών και αξιοποίηση των ερευνητικών αποτελεσμάτων, με κοινωνικό αποτύπωμα.

**Β. ΕΡΓΑΣΙΑ, ΚΟΙΝΩΝΙΚΟ ΚΡΑΤΟΣ – ΥΓΕΙΑ – ΠΑΙΔΕΙΑ – ΠΟΛΙΤΙΣΜΟΣ**

**Δεσμευόμαστε για την κατάργηση όλων των αντιδημοκρατικών και αντικοινωνικών νόμων της κυβέρνησης Μητσοτάκη**, όπως των αντεργατικών νόμων Χατζηδάκη – Γεωργιάδη - Κεραμέως, το νόμο για τα ιδιωτικά πανεπιστήμια, τον πτωχευτικό κώδικα, τους νόμους που υπονομεύουν το ΕΣΥ και εμπορευματοποιούν υπηρεσίες του, τα φορολογικά τεκμήρια για τους ελεύθερους επαγγελματίες.

**1.Εργασία**

**Αναδιανομή υπέρ της εργασίας - Αύξησή Μισθών - Συλλογικές Συμβάσεις – Συνδικαλιστικά**

**Δικαιώματα.**

Η παραγωγική ανασυγκρότηση, η στήριξη της οικονομίας και της κοινωνίας πάνε μαζί. Ανασυγκρότηση που στηρίζεται σε ένα αξιακό σύστημα σεβασμού της ανθρώπινης εργασίας, ως μοχλού και στυλοβάτη για την αξιοποίηση του οικονομικού και ανθρώπινου κεφαλαίου στο κοινωνικό και επιχειρηματικό επίπεδο, με όρους ασφάλειας και αξιοπρέπειας, γνωρίζοντας ότι η επισφάλεια στην αγορά εργασίας αποδυναμώνει την διαπραγματευτική θέση των εργαζομένων, οδηγώντας σε στάσιμους μισθούς, εργασιακή ανασφάλεια και εκτίναξη των κοινωνικών ανισοτήτων, οδηγώντας τελικά σε μία κοινωνία χαμηλών προσδοκιών.

Σε έναν κόσμο που εξελίσσεται ταχύτατα με κινητήρια δύναμη την γνώση, η εμμονή στην ανασφάλεια συνιστά συνταγή περιθωριοποίησης. Για εμάς η εργασία είναι στο επίκεντρο της οικονομικής και κοινωνικής πολιτικής με στόχο την εξασφάλιση αξιοπρεπών συνθηκών εργασίας, βιώσιμη και δίκαιη ανάπτυξη, μείωση των εισοδηματικών ανισοτήτων, αναδιανομή πλούτου και ισχύος υπέρ των εργαζομένων. Η αύξηση των μισθών δεν είναι μόνο αποτέλεσμα της ανάπτυξης αλλά και προϋπόθεση της.

**Δεσμευόμαστε για:**

-Πραγματική αύξηση μισθών, ουσιαστική αύξηση του κατώτατου μισθού και επαναφορά του καθορισμού του με συλλογική διαπραγμάτευση μέσω της Εθνικής Συλλογικής Σύμβασης Εργασίας και ουσιαστικό ξεπάγωμα των τριετιών. Προσαύξηση του νόμιμου ωρομίσθιου για την μερική απασχόληση (20%) και μείωση του νόμιμου ορίου των υπερωριών.

-Επαναφορά του 13ου και 14ου μισθού στο Δημόσιο.

-Επαναφορά και διεύρυνση των βασικών αρχών των ΣΣΕ, της ευνοϊκότερης ρύθμισης και της επεκτασιμότητας, καθώς και αποκατάσταση του συνταγματικού δικαιώματος της μονομερούς προσφυγής στη διαιτησία. Κατάργηση της ικανότητας των ενώσεων προσώπων να συνάπτουν επιχειρησιακές συλλογικές συμβάσεις εργασίας. Προτεραιότητα μας η επίτευξη του ευρωπαϊκού στόχου κάλυψης 80% των εργαζομένων με ΣΣΕ.

-Ενίσχυση του ΣΕΠΕ με αναβάθμιση του σε αυτοτελή Γενική Γραμματεία και του ελεγκτικού μηχανισμού ασφάλισης του ΕΦΚΑ με ενισχυμένο ρόλο και ενίσχυση σε προσωπικό και υλικοτεχνική υποδομή και θέσπιση αποτελεσματικών κυρώσεων για εργοδοτικές παραβάσεις.

-Κατοχύρωση και ενίσχυση της συλλογικής αυτονομίας και της συνδικαλιστικής λειτουργίας και δράσης και κατοχύρωση του συνταγματικού δικαιώματος της απεργίας.

-Επαναφορά του βάσιμου λόγου απόλυσης και κατοχύρωση της προστασίας από τις ομαδικές απολύσεις και κατάργηση του συνολικού πλαισίου των σχετικών μνημονιακών ρυθμίσεων.

-Αποτελεσματική αντιμετώπιση των φαινομένων βίας και παρενόχλησης στον κόσμο της εργασίας, σε κάθε χώρο ή περίσταση που σχετίζεται με την εργασία.

-Διασφάλιση της Υγείας και Ασφάλειας στην εργασία. Ριζικός ανασχεδιασμός του θεσμικού πλαισίου με έμφαση στην πρόληψη και την ενίσχυση της προστασίας των εργαζομένων. Καθιέρωση Εθνικού Συστήματος Υγείας και Ασφάλειας στην Εργασία (ΥΑΕ) και δημιουργία ειδικού φορέα για την ασφάλιση του επαγγελματικού κινδύνου. Εφαρμογή των αρχών ΥΑΕ στο Δημόσιο και την τοπική αυτοδιοίκηση. Διεύρυνση και ισοτιμία δημοσίου και ιδιωτικού τομέα στα Βαρέα και Ανθυγιεινά Επαγγέλματα.

-Καταπολέμηση των ελαστικών εργασιακών σχέσεων και κατάργηση της εικονικής εργολαβίας, ώστε να κατοχυρώνονται τόσο τα εργασιακά δικαιώματά όσο και η βασική αρχή της ίσης αμοιβής για ίσης αξίας εργασία.

-Ένταξη όλων όσοι εργάζονται, με όποια σχέση και μορφή εργασίας σε έναν κλάδο, στις πρόνοιες της οικείας κλαδικής σύμβασης. Ρύθμιση και προάσπιση των εργασιακών δικαιωμάτων όσων εργάζονται σε αποσχίσεις κλάδων, διατήρηση της αρχικής εργασιακής τους ιδιότητας και διασφάλιση της συνταξιοδότησης τους με την αρχική ιδιότητα. Μετατροπή σε αορίστου χρόνου των συμβάσεων όσων εργάζονται με μπλοκάκια και διαρκώς ανανεούμενες συμβάσεις ορισμένου χρόνου.

- Αναγνώριση των εργαζομένων σε πλατφόρμες ως μισθωτών, με θέσπιση τεκμηρίου υπέρ του χαρακτήρα της εργασίας τους ως εξαρτημένης και υπαγωγή τους στην εργατική νομοθεσία και τις συλλογικές συμβάσεις εργασίας. Ρύθμιση της τηλεργασίας με την κατοχύρωση και ενίσχυση του θεσμικού πλαισίου που τη ρυθμίζει ως μισθωτή εργασία από απόσταση. (Εργασία και τεχνητή νοημοσύνη θα συμπληρωθεί)

-Σταδιακή εφαρμογή του 35ωρου χωρίς μείωση των αποδοχών

-Αποτελεσματική αντιμετώπιση της ανεργίας και εργασιακή ένταξη των προσφύγων.

**2.Στήριξη συνταξιούχων – Ασφαλιστικό Σύστημα**

**Δεσμευόμαστε για:**

-Επαναφορά της 13ης σύνταξης (Δώρου Χριστουγέννων), κατάργηση/ενσωμάτωση της προσωπικής διαφοράς και αυξήσεις για όλους τους συνταξιούχους, κατάργηση της εισφοράς αλληλεγγύης των συνταξιούχων. Απόδοση αναδρομικών συνταξιούχων.

-Ρύθμιση χρεών ΕΦΚΑ με διαγραφή μέρους βασικής οφειλής, για χρέη που δημιουργήθηκαν μετά το ξέσπασμα της υγειονομικής κρίσης και 120 δόσεις για την αποπληρωμή του υπολοίπου.

**Ένα Ισχυρό και βιώσιμο ασφαλιστικό σύστημα προϋποθέτει:**

**-Μια οικονομία σε πραγματική και δίκαια κατανεμημένη ανάπτυξη, με ισχυρούς πόρους και έσοδα που μπορεί να στηρίξει το σύστημα ασφάλισης και να εξασφαλίσει επαρκείς συντάξεις.**

**-Μία Αγορά εργασίας ρυθμισμένη, με ισχυρούς ελεγκτικούς μηχανισμούς,** καταπολέμηση της εισφοροδιαφυγής, περιορισμό των ευέλικτων μορφών απασχόλησης και της ατυπίας στην εργασία, με συλλογικές συμβάσεις εργασίας, με συνδικαλιστικές ελευθερίες, η οποία εξασφαλίζει σημαντικά έσοδα που μπορούν να εξασφαλίσουν καλές συντάξεις στους πολίτες.

**-Αντιμετώπιση του δημογραφικού κινδύνου,** καθώς η αλλαγή του λόγου εργαζομένων - ασφαλισμένων προς συνταξιούχους αποτελεί βασική μεταβλητή βιωσιμότητας του συστήματος, που εξαρτάται και από την αναπτυξιακή προοπτική της χώρας, την κατάσταση της οικονομίας και της αγοράς εργασίας που να μπορεί να κρατήσει τους νέους επιστήμονες στη χώρα, να δίνει κίνητρα επιστροφής στους 400.000 νέους που έφυγαν στο εξωτερικό τη μνημονιακή περίοδο, προοπτική και ελπίδα στους νέους εργαζόμενους.

**-Στήριξη του δημόσιου και διανεμητικού ασφαλιστικού συστήματος με νέους πόρους και περιουσία, καθώς και η πάταξη της εισφοροδιαφυγής και της εισφοροαπαλλαγής, αποτελούν αναγκαιότητα που ταυτόχρονα ενισχύει τις αναπτυξιακές προοπτικές.** Σε αυτήν την κατεύθυνση, και με δεδομένο ότι ο ασφαλιστικός νόμος 4387/2016 δεν ανταποκρίνεται πλέον στα σύγχρονα δεδομένα και στις νέες ανάγκες, ο ΣΥΡΙΖΑ-ΠΣ έχει ξεκινήσει την επεξεργασία μίας νέας, σύγχρονης και ολοκληρωμένης ασφαλιστικής πρότασης με προτεραιότητα τη διασφάλιση της επάρκειας και της βιωσιμότητας του δημόσιου ασφαλιστικού συστήματος, με όρους κοινωνικής δικαιοσύνης και διαγενεακής αλληλεγγύης.

**3.Κοινωνικό Κράτος**

Οικοδόμηση ενός ισχυρού, σύγχρονου και αποτελεσματικού κοινωνικού κράτους, που ανταποκρίνεται στις κοινωνικές ανάγκες, χρηματοδοτείται και στελεχώνεται επαρκώς με μόνιμο προσωπικό και αξιοπρεπείς μισθούς, λειτουργεί με όρους διαφάνειας και διασφαλίζει την ανεμπόδιστη πρόσβαση όλων στα δημόσια αγαθά της Υγείας και της Παιδείας. Όχι κράτος φιλανθρωπίας, αλλά Κοινωνικό Κράτος δίπλα στον πολίτη, βασικό πυλώνα ενός νέου κοινωνικού συμβολαίου, που αποτελεί ταυτόχρονα κοινωνικό δικαίωμα και προϋπόθεση για δίκαιη και βιώσιμη οικονομική ανάπτυξη, συλλογική ευημερία και ουσιαστική Δημοκρατία.

-Αξιοπρεπής διαβίωση όλων σε κάθε φάση της ζωής τους με την εξασφάλιση στέγης και Κοινωνικού Μισθού.

**Δεσμευόμαστε για:**

**-Ένα νέο Κοινωνικό Εισόδημα** που δίδεται σε όσους το επίπεδο αξιοπρεπούς διαβίωσής τους τίθεται σε κίνδυνο. Συνδέεται με την καθολική πρόσβαση σε βασικά κοινά αγαθά (στέγη, ηλεκτρικό ρεύμα, νερό, internet).

**-Ειδικά επιδόματα και παροχές για τη μητέρα, για το παιδί, τα άτομα με αναπηρία, τον ηλικιωμένο και τον άπορο με βάση και ανάλογα με τις συγκεκριμένες κάθε φορά ανάγκες.**

**-Δημόσιες δωρεάν υπηρεσίες πρόνοιας υψηλού επιπέδου.**

**-Δίκτυο Ολοκληρωμένης Υγειονομικής και Ψυχοκοινωνικής Φροντίδας με επίκεντρο την**

**«Κοινότητα»:** στόχος ένα δημόσιο δίκτυο ολοκληρωμένης φροντίδας στο τοπικό επίπεδο που θα συντονίζει και θα ελέγχει τις υψηλού επιπέδου δωρεάν δημόσιες υπηρεσίες υγείας πρόνοιας και κοινωνικής αλληλεγγύης που παρέχονται από το Κράτος, τις Περιφέρειες και τους Δήμους, αλλά και τις αντίστοιχες του ιδιωτικού τομέα, υπό ενιαίο πλαίσιο λειτουργίας.

**-Ψηφιακό Προνοιακό Κράτος με ψηφιακό Μητρώο Κοινωνικών Παροχών και Υπηρεσιών.**

Η ισότιμη πρόσβαση στη γνώση και τα μέσα της ψηφιακής εποχής είναι προϋπόθεση για μια κοινωνία χωρίς αποκλεισμούς. Η αναβάθμιση της Πληροφορικής σε βασικό μορφωτικό αντικείμενο και η ανάπτυξη δεξιοτήτων σε όλες τις ηλικίες, πρέπει να ενταχθούν στις προτεραιότητες ενός σύγχρονου και καθολικού κοινωνικού κράτους. Αξιοποίηση της Εθνικής Ακαδημίας Ψηφιακών Ικανοτήτων για τη συνεχή επιμόρφωση των πολιτών και των δημόσιων λειτουργών και για τη διαμόρφωση ενός δημόσιου πόλου τεκμηρίωσης, εκπαίδευσης και πολιτικού στοχασμού γύρω από την τεχνολογία και τη θέση της στη σύγχρονη ζωή. Στοχευμένα δημόσια προγράμματα ψηφιακής ένταξης, που αντιμετωπίζουν ανισότητες και φραγμούς, με έμφαση σε ηλικιωμένους, ΑμεΑ, ανέργους και μαθητές σε περιοχές με ελλείψεις υποδομών.

**-Προστασία του παιδιού,** που συνδέεται με τη στήριξη της μητρότητας, την άρση των ανισοτήτων και με πολιτικές καταπολέμησης της φτώχειας και των κοινωνικών αποκλεισμών σε οικονομικό, κοινωνικό, εκπαιδευτικό και πολιτιστικό επίπεδο. Επιτάχυνση της εξόδου των παιδιών από ιδρύματα κλειστής περίθαλψης με τον νόμο για την αναδοχή και υιοθεσία και ενίσχυση των κοινωνικών υπηρεσιών στην κοινότητα.

**-Δημιουργία Στεγών Υποστηριζόμενης και Αυτόνομης Διαβίωσης (ΣΥΔ και ΣΑΔ) για παιδιά και ενήλικες με αναπηρία, ηλικιωμένους και χρόνιους ασθενείς.**

**-Σχέδιο Δράσης για τα άτομα με αναπηρία** που εξειδικεύεται σε 9 στρατηγικούς άξονες, που αφορούν την προσβασιμότητα στο δομημένο, φυσικό και ψηφιακό περιβάλλον, την έμφυλη διάσταση της αναπηρίας, το δικαίωμα στην υγεία, την παιδεία, την εργασία, την ανεξάρτητη διαβίωση/αυτοδιάθεση και τη δικαιοπρακτική αυτονομία, τον πολιτισμό-αθλητισμό-αναψυχή και τέλος την κοινωνική ενεργοποίηση και ενημέρωση.

**-Ανάπτυξη των υπηρεσιών φροντίδας υγείας – πρόνοιας,** με τις οποίες απασχολούνται κυρίως γυναίκες μέσα και έξω από το σπίτι – Μοβ οικονομία.

**Στεγαστική Πολιτική**

Η στεγαστική κρίση έχει εξελιχθεί σε μείζον κοινωνικό ζήτημα. Η χώρα μας καταγράφει το μεγαλύτερο ποσοστό στην ΕΕ πολιτών που δαπανά περισσότερο από το 40% του διαθέσιμου εισοδήματός του για έξοδα στέγασης και είναι πρώτη στην ΕΕ σε ληξιπρόθεσμες οφειλές νοικοκυριών σε στεγαστικά δάνεια, λογαριασμούς κοινής ωφελείας & ενοίκια.

Η πρόσβαση σε αξιοπρεπή και οικονομικά προσιτή στέγη αποτελεί βασικό κοινωνικό δικαίωμα (στόχος 11 ΟΗΕ), το οποίο δεν πρέπει να επαφίεται στην αυτορρύθμιση της αγοράς ή να αντιμετωπίζεται ως ένα «ατομικό ζήτημα».

**Δημόσια πολιτική στέγης.** Το κράτος οφείλει να το διασφαλίζει μέσα από την άσκηση στεγαστικής πολιτικής. Σήμερα απαιτείται εθνική στρατηγική, μεταρρύθμιση και πολιτικές συνολική στήριξης του δικαιώματος στη στέγη και άμβλυνσης των στεγαστικών ανισοτήτων.

**Δεσμευόμαστε για:**

-Την ίδρυση των απαραίτητων διοικητικών δομών και εργαλείων για τη χάραξη και υλοποίηση της στεγαστικής πολιτικής και την προστασία της πρώτης κατοικίας.

-Τον έλεγχο και τη ρύθμιση της αγοράς στέγης και του ύψους των μισθωμάτων.

-Τη δημιουργία άμεσα ικανού αποθέματος κοινωνικής κατοικίας σε όλη τη χώρα, την αποτελεσματική αξιοποίηση της ακίνητης περιουσίας του Δημοσίου, προγράμματα για την κάλυψη των στεγαστικών αναγκών φοιτητών και δημόσιων λειτουργών που υπηρετούν μακριά από τον τόπο κατοικίας τους, την αποτελεσματική ρύθμιση και έλεγχο της βραχυχρόνιας μίσθωσης.

-Καινοτόμα εργαλεία όπως τα ψηφιακά παρατηρητήρια και την τράπεζα στέγης, προγράμματα που βασίζονται στην εμπειρία και τις καλές πρακτικές άλλων ευρωπαϊκών χωρών, την ουσιαστική συνεργασία κεντρικής διοίκησης και ΟΤΑ, και σύσταση στεγαστικών συνεταιρισμών.

-Μείωση των επιτοκίων στεγαστικών δανείων, ανακατεύθυνση πόρων από το Ταμείο Ανάκαμψης και χρήση άλλων κονδυλίων της Ε.Ε., ρύθμιση της αγοράς των βραχυχρόνιων μισθώσεων (πχ του Airbnb), δημιουργία Υφυπουργείου Στεγαστικής Πολιτικής, αύξηση της επιδότησης ενοικίου, προγράμματα για τη δημιουργία δημόσιας κοινωνικής στέγης, εξάλειψης της αστεγίας, κάλυψης των στεγαστικών αναγκών των φοιτητών. Ολοκλήρωση του έργου της κυβέρνησης του ΣΥΡΙΖΑ για την απόδοση των οριστικών παραχωρητηρίων στους οικιστές των εργατικών κατοικιών του τ. ΟΕΚ και για την ρύθμιση των δανείων εξ ιδίων κεφαλαίων του τ.ΟΕΚ και λοιπών τραπεζικών δανείων των οποίων το επιτόκιο επιδοτούσε ο τ.ΟΕΚ, που διέκοψε η κυβέρνηση της ΝΔ μετά το 2019.

--Προσφορά τουλάχιστον 10.000 κατοικιών τον χρόνο για δημόσια κοινωνική στέγη και εξάλειψη αστεγίας.

**4.Υγεία**

**Καθολική και ισότιμη κάλυψη των υγειονομικών αναγκών από ένα σύγχρονο, αναβαθμισμένο και αξιόπιστο δημόσιο ΕΣΥ**. Η υγεία είναι δικαίωμα και όχι εμπόρευμα. Κάθε άνθρωπος πρέπει να έχει τη φροντίδα που χρειάζεται, τη στιγμή που την χρειάζεται, χωρίς ταλαιπωρία, αναμονές και οικονομικές επιβαρύνσεις, σε αξιοπρεπείς συνθήκες με σεβασμό στα δικαιώματα του

**Στόχοι του ΣΥΡΙΖΑ-ΠΣ:** Να αντιστρέψει την πλήρη απαξίωση, εμπορευματοποίηση και ιδιωτικοποίηση του Εθνικού Συστήματος Υγείας. Να ακυρώσει όλους τους αντιδραστικούς νόμους της ΝΔ. Να εφαρμόσει μια νέα πολιτική υγείας, στο επίκεντρο της οποίας θα είναι ένα ΕΣΥ ανοιχτό σε όλους, χωρίς διακρίσεις, καινοτόμο, πρωτοποριακό, οραματικό, φιλικό στον ασθενή. Άρση των ανισοτήτων στην υγεία (κοινωνικών, οικονομικών, γεωγραφικών, φυλετικών). Ο πολίτης να μην χρειάζεται να ξαναπληρώσει για παροχές υγείας (θεραπείας και πρόληψης) για τις οποίες έχει ήδη πληρώσει με άμεσους και έμμεσους φόρους και με τις ασφαλιστικές εισφορές του. Στρατηγική υγείας και σαφές σχέδιο με κύριο στόχο την προαγωγή της υγείας, την πρόληψη και την αξιοποίηση των υφιστάμενων δομών, που προτάσσει την ολοκληρωμένη και εστιασμένη στον ασθενή φροντίδα, τη λειτουργική διασύνδεση και τον συντονισμό των τοπικών δικτύων ΠΦΥ με τη συμμετοχή της Τοπικής Αυτοδιοίκησης και της κοινωνίας των πολιτών.

**Δεσμευόμαστε για:**

-Αύξηση της χρηματοδότησης με στόχο τον ευρωπαϊκό μέσο όρο 7,5% του ΑΕΠ. Ανακατεύθυνση πόρων για την βελτίωση του ιατροτεχνολογικού εξοπλισμού, δημιουργία και συμπλήρωση νέων υποδομών και υπηρεσιών του συστήματος, καθώς και προγραμμάτων πρόληψης και Οδοντιατρικής φροντίδας.

-Μείωση της ιδιωτικής δαπάνης υγείας με τη μείωση της συμμετοχής στο κόστος των φαρμάκων, αποζημίωση μέσω του ΕΟΠΥΥ προληπτικών και θεραπευτικών οδοντιατρικών πράξεων.

-Καθιέρωση του Υγειονομικού Ισοδυνάμου για τα νησιά, για την αποζημίωση των πολιτών για υπηρεσίες που χρειάζεται να μετακινηθούν εκτός τόπου κατοικίας για να έχουν πρόσβαση σ’ αυτές. Ειδικά κίνητρα (οικονομικά – επιστημονικά- διοικητικά) για προσέλκυση και παραμονή ιατρών σε άγονες- δυσπρόσιτες-νησιωτικές περιοχές.

-Ο ρόλος του ιδιωτικού τομέα πρέπει να είναι συμπληρωματικός / επικουρικός εκεί που ο δημόσιος τομέας αδυνατεί να καλύψει καθολικά τις ανάγκες. Το πλαίσιο των συμβάσεων του ΕΟΠΥΥ με τους κλινικούς και εργαστηριακούς παρόχους επικαιροποιείται και αναθεωρούνται οι ρυθμίσεις που ευνοούν την ολιγοπωλιακή αναδιάρθρωση του ιδιωτικού τομέα σε βάρος των μικρομεσαίων κλινικών και εργαστηριακών παρόχων.

-Αναμόρφωση με βάση τις ανάγκες του υγειονομικού χάρτη σε συνεχή διαβούλευση ανά περιοχή με τους επαγγελματίες υγείας και τους τοπικούς αιρετούς εκπροσώπους.

**-Πρωτοβάθμια Φροντίδα Υγείας** με δίκτυο ολοκληρωμένων πρωτοβάθμιων υπηρεσιών με 6000 οικογενειακούς γιατρούς -4500 γενικοί γιατροί ή παθολόγοι και 1500 παιδίατροι- κατανεμημένοι αναλογικά σε όλες τις γεωγραφικές περιοχές. Δημιουργία 380 ΤοΜΥ σε πλήρη λειτουργία σε όλες τις αστικές περιοχές της χώρας, με πόρους από το ΕΣΠΑ. Όλοι οι κάτοικοι της χώρας, κάθε ηλικίας, θα είναι εγγεγραμμένοι σε οικογενειακό γιατρό. Κινητές Μονάδες Υγείας στις δυσπρόσιτες περιοχές.

**- Αξιοποίηση των σύγχρονων τεχνολογιών για την Υγεία,** με έμφαση στη χρήση ανοικτών τεχνολογιών και λογισμικών, ανάπτυξη και ασφαλής εφαρμογή της τηλεϊατρικής ως επικουρικό βοηθητικό μέσο και επέκταση της ψηφιοποίησης των υπηρεσιών υγείας, ε αξιοποίηση του ερευνητικού δυναμικού και των κόμβων καινοτομίας (με στόχο τη χρήση ανοικτών τεχνολογιών και λογισμικών στα πλαίσια ανεξάρτητης ψηφιακής παραγωγής).

-Συνέργειες με τις κοινωνικές δομές της αυτοδιοίκησης και τις υπηρεσίες Ψυχικής Υγείας για δράσεις ολοκληρωμένης κατ’ οίκον φροντίδας στη κοινότητα.

**-Αναβάθμιση της Δημόσιας Υγείας σε θεσμικό, οργανωτικό, επιχειρησιακό και ερευνητικό** επίπεδο με στρατηγικές και δράσεις που υπηρετούν στοχευμένα την πρόληψη, την προστασία και την προαγωγή της Υγείας. Με ουσιαστική αναδιοργάνωση, επαρκή χρηματοδότηση, και πλήρη στελέχωση των υπηρεσιών δημόσιας Υγείας σε κεντρικό και Αυτοδιοικητικό επίπεδο, ώστε να ανταποκρίνονται άμεσα και αποτελεσματικά τόσο στις μόνιμες όσο και σε απειλές δημόσιας υγείας εξαιτίας πανδημιών και των συνεπειών της κλιματικής κρίσης

**-Αναβάθμιση των νοσοκομείων σε στελέχωση και εξοπλισμό**. Εξασφάλιση της επάρκειας Δευτεροβάθμιων νοσοκομειακών υπηρεσιών σε κάθε περιφερειακή ενότητα της χώρας και Τριτοβάθμιων σε κάθε Γεωγραφική / Υγειονομική Περιφέρεια της χώρας. Προτεραιότητα στην επείγουσα περίθαλψη, με ενίσχυση των αυτοτελών ΤΕΠ και της επιχειρησιακής επάρκειας του ΕΚΑΒ.

**-Επανεκκίνηση της ψυχιατρικής μεταρρύθμισης.** Ενισχύονται οι δημόσιες υπηρεσίες, με στελέχωση των ήδη υφιστάμενων δομών και με τη δημιουργία νέων.

**-Ανάταξη της υποστελέχωσης του Δημόσιου Συστήματος Υγείας**, με ένα πλέγμα μέτρων που εξασφαλίζει την αξιοπρέπεια και την προοπτική όσων ήδη εργάζονται σε αυτό και ταυτόχρονα θα καθιστά το ΕΣΥ ελκυστικό για τους νέους επιστήμονες, αναστρέφοντας το κύμα φυγής και εγκατάλειψης. Στόχος η βελτίωση της ποιότητας ζωής του υγειονομικού προσωπικού και η αύξηση της ποιότητας παροχής υπηρεσιών υγείας.

-Διπλασιασμός των καθαρών αποδοχών των γιατρών ΕΣΥ.

-Προκήρυξη 15.000 νέων μόνιμων θέσεων όλων των ειδικοτήτων πέραν των συνταξιοδοτήσεων και μονιμοποίηση των συμβασιούχων.

-Κατοχύρωση της πλήρους & αποκλειστικής Απασχόλησης στο ΕΣΥ.

-Επαναφορά των ατομικών Συμβάσεων Ορισμένου Χρόνου για το προσωπικό καθαριότητας, φύλαξης και σίτισης και απομάκρυνση των εργολάβων.

-Σημαντική αναβάθμιση των αποδοχών του μη ιατρικού υγειονομικού προσωπικού, με στόχο τον διπλασιασμό των συνολικών μηνιαίων αποδοχών τους.

-Ένταξη όλων των υγειονομικών στα ΒΑΕ

-Αναβάθμιση του κλάδου των Νοσηλευτών και δημιουργία Ενιαίου Νοσηλευτικού Κλάδου με όλες τις διακριτές κατηγορίες. Καταστατικές αλλαγές εκδημοκρατισμού και διεύρυνσης στο Νομικό Πρόσωπο των Νοσηλευτών (ΕΝΕ) και Κίνητρα προσέλκυσης και παραμονής στο επάγγελμα.

**-Αναβάθμιση του ΕΚΑΒ και ενίσχυση με τις αναγκαίες προσλήψεις**

**6.Παιδεία**

**Δημόσια, δωρεάν και ποιοτική Παιδεία.** Στήριξη και αναβάθμιση της δημόσιας εκπαίδευσης και της έρευνας. Κατοχύρωση της συμπεριληπτικής δημόσιας και δωρεάν εκπαίδευσης όπως και της χρήσης της Τεχνητής Νοημοσύνης στην συμμετοχική μάθηση και συλλογική διαμόρφωση σκοπών, για να ενισχυθεί και όχι για να αντικατασταθεί ο ρόλος των εκπαιδευτικών.

Για ένα δημόσιο, δωρεάν, δημοκρατικό και συμπεριληπτικό σχολείο, βασικό πυλώνα ολόπλευρης μόρφωσης, ανάπτυξης και κοινωνικής συνοχής, που ανταποκρίνεται στις σύγχρονες απαιτήσεις με ασφαλείς και αξιοπρεπείς συνθήκες μάθησης και εργασίας για παιδιά και εκπαιδευτικούς.

Κατάργηση της τιμωρητικής αξιολόγησής των εκπαιδευτικών, του επιθεωρητισμού και συνολικά των αντιεκπαιδευτικών ν.4692/20 και 4823/21 και τερματισμός του πογκρόμ των πειθαρχικών διώξεων και του υποβιβασμού των εκπαιδευτικών.

**Δεσμευόμαστε για:**

-Αύξηση της χρηματοδότηση της Παιδείας στο 5% του ΑΕΠ

- Κατοχύρωση του δημόσιου χαρακτήρα των Πανεπιστημίων, ενίσχυση και αναβάθμιση τους.

-Προσλήψεις μόνιμων εκπαιδευτικών και καθηγητών σε σχολεία και Πανεπιστήμια και μισθολογική αναβάθμιση τους. Στήριξη της εργασίας τους με επίδομα ενοικίου σε περιοχές που αποδεδειγμένα υπάρχει πρόβλημα. Πρόσληψη αναπληρωτών/τριών για έκτακτες ανάγκες και πραγματική αναπλήρωση.

-14χρονη υποχρεωτική εκπαίδευση από το νηπιαγωγείο έως το Λύκειο με την ένταξη όλων των υπαρχόντων τύπων λυκείων

-Επαναφορά του κλίματος δημοκρατίας και συνεργασίας στα σχολεία. Επαναφορά του ν.4547/18 για τον προγραμματισμό και την αποτίμηση του εκπαιδευτικού έργου, σε διάλογο με την εκπαιδευτική κοινότητα για τις αναγκαίες αλλαγές στο εκπαιδευτικό σύστημα, εξασφαλίζοντας ένα ευρύ πρόγραμμα δημιουργίας υποδομών και μέσων και ουσιαστικής επιμόρφωσης των εκπαιδευτικών. Ανανέωση και ενίσχυση των συνεργειών στα ΠΕΚΕΣ.

-Προστασία της σωματικής και ψυχικής υγείας κάθε παιδιού, αντιμετώπιση της ενδοσχολικής βίας.

-Παιδαγωγική και κοινωνική στήριξη των παιδιών με αυξημένες ανάγκες, προαγωγή της αλληλεγγύης και συμπερίληψης. Ενίσχυση της ειδικής αγωγής και εκπαίδευσης.

- Αλλαγή προγραμμάτων σπουδών. Επανένταξη μαθημάτων κοινωνικών επιστημών και καλλιτεχνικής παιδείας.

-Επανένταξη της διαδικασίας επιλογής διευθυντών σχολείων, με συμβολή κατά ουσιαστικό τρόπο της γνώμης των συλλόγων διδασκόντων.

-Μείωση του ανώτατου αριθμού μαθητών/τριων σε 20 ανά τμήμα.

-Κατάργηση των Πρότυπων και των Ωνασείων Σχολείων και αναβάθμιση της λειτουργίας των Πειραματικών.

-Επανένταξη όλων των θεμάτων της Ιδιωτικής Εκπαίδευσης στο ΥΠΑΙΘ.

-Δημόσιος οργανισμός σχολικής στέγης και παιδαγωγικού εξοπλισμού.

-Επαγγελματική Εκπαίδευση και κατάρτιση- εκσυγχρονισμός τομέων και ειδικοτήτων της ΕΕΚ ακολουθώντας αφενός τις εξελίξεις στην κοινωνία και την οικονομία και με τη νέα πραγματικότητα που δημιουργεί η πληροφορική και η τεχνολογία σε κάθε κλάδο.

-Εισαγωγή μαθήματος Ψηφιακής Διαπαιδαγώγησης και η λειτουργία εργαστηρίων Τεχνητής Νοημοσύνης στο μάθημα Πληροφορικής.

-Διετή προγράμματα στα πανεπιστήμια με ελεύθερη πρόσβαση σε αυτά των αποφοίτων των ΕΠΑΛ.

-Δυνατότητα ελεύθερης πρόσβασης σε πανεπιστημιακά Τμήματα με αναβάθμιση του απολυτηρίου και καθιέρωση της Γ’ Γενικού Λυκείου ως τάξης κυρίως προετοιμασίας για την εισαγωγή στα πανεπιστήμια.

-Κατάργηση της Ελάχιστης Βάσης Εισαγωγής για την πρόσβαση στα πανεπιστήμια.

-Αλλαγή των διαδικασιών ψήφισης των διοικήσεων των πανεπιστημίων, επαναφορά της Συγκλήτου ως το ανώτατο όργανο διοίκησης στα πανεπιστήμια. Ενίσχυση του αυτοδιοίκητου των ΑΕΙ.

-Κατάργηση της πανεπιστημιακής αστυνομίας και επαναφορά του πανεπιστημιακού ασύλου.

-Επανεγγραφή όσων το επιθυμούν από τους φοιτητές που θα διαγράψει το Υπουργείο.

-Δέσμη μέτρων για ενίσχυση οικογενειακού διαθέσιμου εισοδήματος με την επέκταση σχολικών γευμάτων σε όλους τους μαθητές Α’ βαθμιας Εκπαίδευσης.

-Θεσμοθέτηση Ενιαίου Δημόσιου Φορέα σχολικών εκδρομών για την ανακοπή της υλικής και κοινωνικής στέρησης άρα και του κοινωνικού αποκλεισμού των παιδιών με χαμηλής έντασης οικογενειακά εισοδήματα.

-Ενίσχυση των βιβλιοθηκών και αξιοποίηση των ψηφιακών δυνατοτήτων για τα πανεπιστημιακά συγγράμματα.

**Έρευνα και Καινοτομία**

Το γνωσιακό κεφάλαιο που δημιουργείται από την επιστημονική έρευνα βρίσκεται στον πυρήνα της δημόσιας εκπαίδευσης και της βιώσιμης, συμπεριληπτικής και δίκαιης ανάπτυξης, για την αντιμετώπιση των μεγάλων κοινωνικών προκλήσεων που αντιμετωπίζει η χώρα. Ο ΣΥΡΙΖΑ-ΠΣ πρώτος ανέδειξε την ανάγκη διαμόρφωσης του ενιαίου χώρου παιδείας-έρευνας. Επενδύουμε στην έρευνα ως αναγκαιότητα για τη συνολική πορεία και προοπτική της χώρας.

**Δεσμευόμαστε για:**

-Προαγωγή της ελεύθερης και χωρίς θεματικούς περιορισμούς ποιοτικής επιστημονικής έρευνας. Στήριξη της παραγωγής και προώθησης νέας γνώσης στο διεθνές γίγνεσθαι της έρευνας. Διασφάλιση της ακαδημαϊκότητας, της ακεραιότητας και της ανεξαρτησίας της ερευνητικής δραστηριότητας, με προτεραιότητα τους νέους/ες επιστήμονες

-Επαναφορά της ΓΓ Έρευνας και μεταφορά όλων των υπολοίπων αρμοδιοτήτων Έρευνας από το Υπουργείο Ανάπτυξης στο Υπουργείο Παιδείας

-Νέο νομοθετικό πλαίσιο για την έρευνα και την εξέλιξη των δημοκρατικών θεσμών και συμμετοχικών διαδικασιών στην εσωτερική ζωή των Ερευνητικών Κέντρων (ΕΚ)

-Αύξηση της δημόσιας επιχορήγησης των ΕΚ, κάλυψη της πλήρους μισθοδοσίας του τακτικού προσωπικού και των λειτουργικών δαπανών

-Ανασχεδιασμός της χρηματοδότησης της έρευνας από το Ταμείο Ανάκαμψης

-Έμφαση στη στήριξη του ανθρώπινου δυναμικού, με υποστήριξη και μακρόχρονη χρηματοδότηση του Ελληνικού Ιδρύματος Έρευνας και Καινοτομίας (ΕΛΙΔΕΚ) και διαφύλαξη της φυσιογνωμίας του ως ανεξάρτητου μηχανισμού στήριξης της ελεύθερης βασικής ή εφαρμοσμένης έρευνας, ειδικά των νέων ερευνητών

-Συστηματική προκήρυξη νέων μόνιμων θέσεων εργασίας ερευνητικού και άλλου προσωπικού, με στόχο το διπλασιασμό των μόνιμων θέσεων ερευνητών στην 4ετία.

-Στήριξη των νέων επιστημόνων, ειδικά υποψηφίων διδακτόρων και μεταδιδακτορικών ερευνητών.

-Στήριξη της καινοτόμου επιχειρηματικότητας και ιδίως των νεοφυών καινοτόμων επιχειρήσεων, με διαφανή κριτήρια αξιολόγησης και αξιοποίηση πολλαπλών χρηματοδοτικών εργαλείων.

-Αντιμετώπιση του brain drain, δημιουργία θέσεων εργασίας αορίστου χρόνου για Έρευνας και Ανάπτυξης στο δημόσιο τομέα και επιδότηση θέσεων εργασίας σε τμήματα Ε&Α καινοτόμων επιχειρήσεων

**7.Ολοκληρωμένο σχέδιο για τη δημογραφική κρίση**

Οι πρόσφατες δημογραφικές προβολές της Eurostat προβλέπουν τη μελλοντική επιδείνωση της δημογραφικής προοπτικής της χώρας μας. Πιο συγκεκριμένα προβλέπουν ότι η χώρα μας θα έχει την τρίτη μεγαλύτερη μείωση πληθυσμού (30,4%) από όλες τις χώρες της ΕΕ. Οι εξελίξεις στο Δημογραφικό έχουν τεράστιες συνέπειες στην ευημερία, στην ασφάλεια και στη σταθερότητα των χώρας και τεράστιες κοινωνικές, οικονομικές και πολιτικές επιπτώσεις. Η αντιμετώπιση της δημογραφικής κρίσης απαιτεί ολοκληρωμένο σχέδιο με πολιτικές που αφορούν στην Πρόνοια, στην Υγεία, στην Παιδεία, στην Εργασία, στις Υποδομές, στην Οικονομία, στο Παραγωγικό και Αναπτυξιακό Μοντέλο.

**Δεσμευόμαστε για:**

-Ενίσχυση των νέων ζευγαριών και επένδυση στη φροντίδα του παιδιού. Αναγνώριση και ισότιμη αντιμετώπιση των νέων μορφών οικογένειας

-Εναρμόνιση επαγγελματικής και οικογενειακής ζωής

-Ενίσχυση των επιδομάτων και παροχή κινήτρων, που είναι απαραίτητη και σημαντική για ένα νέο ζευγάρι στην απόφαση του να αποκτήσει παιδί και να ξεπεράσει τον φόβο της αβεβαιότητας και της ανασφάλειας για το μέλλον.

-Ενίσχυση υποδομών και υπηρεσιών υγείας, καθώς και υποδομών φροντίδας παιδιών. Εθνικό Σύστημα Υγείας για τον τοκετό.

-Περιφερειακή Ανάπτυξη, ευκαιρίες απασχόλησης, δημιουργία και ενίσχυση υποδομών, υπηρεσιών και δικτύων, δημόσιες δομές για τη φροντίδα και την περίθαλψή του παιδιού και καλά ποιοτικά δημόσια σχολεία για τη μόρφωσή του, ώστε να ανασχεθεί η εγκατάλειψη και η ερημοποίηση της υπαίθρου και της επαρχίας.

-Κοινωνική ένταξη προσφύγων και μεταναστών.

**8.Πολιτισμός - Αθλητισμός**

**Πολιτισμός**

Για την Αριστερά η έννοια του Πολιτισμού δεν περιορίζεται στο πεδίο της πολιτιστικής κληρονομιάς, της παράδοσης και της υψηλής τέχνης, αλλά τα υπερβαίνει. Αφορά έναν πολιτισμό συμπεριληπτικό, που καταπολεμά τις ανισότητες και τις διακρίσεις, τον ρατσισμό, τον σεξισμό και συμβάλλει στην ανάπτυξη οικολογικής συνείδησης, δημοκρατικού ήθους, κριτικής σκέψης και συμμετοχής στη δημόσια ζωή. Οι λέξεις ΠΟΛΙΤΙΣΜΟΣ και ΠΑΙΔΕΙΑ είναι δύο αδιαίρετες και αλληλεξαρτώμενες έννοιες, με κοινά οφέλη που δρουν πολλαπλασιαστικά στο κοινωνικό σύνολο. Συνιστούν, συνεπώς, «κεφάλαιο», όχι μόνο χάρη στις άυλες αξίες που ενσωματώνουν, αλλά και λόγω της ευρύτατης αναπτυξιακής τους διάστασης. Για τον ΣΥΡΙΖΑ-ΠΣ, ο Πολιτισμός βρίσκεται στην καρδιά της δημοκρατίας, αποτελεί αυταξία, δημόσιο κοινωνικό αγαθό, πρόκληση σε συμμετοχή, δημιουργία και ελευθερία, δικαίωμα, ζωντανή μνήμη και κοινό μέλλον. Η πρότασή μας για μια νέα πολιτιστική πολιτική ξεκινά από τα προτάγματα της δημοκρατίας, της διαφάνειας και της αξιοκρατίας. **Αξιολογώντας τη σημασία και την αξία του Πολιτισμού για τη συνοχή και την πρόοδο μιας σύγχρονης και προοδευτικής κοινωνίας, ο ΣΥΡΙΖΑ – ΠΣ αναλαμβάνει την πρωτοβουλία σχεδιασμού και εφαρμογής ενός Εθνικού Σχεδίου για τον Πολιτισμό.**

**Δεσμευόμαστε για:**

-Προστασία και ανάδειξη της πολιτιστικής κληρονομιάς, αναβάθμιση των πολιτικών προστασίας και ανάδειξης του αρχαιολογικού πλούτου, του βυζαντινού πολιτισμού, των νεότερων μνημείων και των διατηρητέων κτηρίων σε όλη τη χώρα.

-Μόνιμη επιστροφή των γλυπτών του Παρθενώνα στον φυσικό τους χώρο, χωρίς υπό όλους κατοχή, δανεισμό ή ανταλλαγή με ταυτόχρονη αναγνώριση του νόμιμου δικαιώματος ιδιοκτησίας του μνημειακού συνόλου από την Ελλάδα.

-Αύξηση της χρηματοδότησης της χρηματοδότησης από δημόσιους πόρους του πολιτιστικού τομέα.

-Καθιέρωση εβδομαδιαίας ημέρας πολιτισμού σε όλες τις βαθμίδες της εκπαίδευσης.

-Εκσυγχρονισμό του θεσμικού πλαισίου, ώστε να προστατεύονται τα πολιτιστικά αγαθά από φαινόμενα παράνομου εμπορίου ή αμφισβητούμενων ιδιωτικών συλλογών (πχ. η ονομαζόμενη συλλογή Stern).

-Ισχυρό πλαίσιο, στελεχωμένες υπηρεσίες, πόρους για έρευνα και ανάδειξη και κίνητρα για την διάσωση του αρχαιολογικού πλούτου και του παραδοσιακού δομημένου περιβάλλοντος.

-Άμεση στελέχωση και αναβάθμιση των υπηρεσιών με ανανέωση και αξιοπρεπείς συνθήκες εργασίας. Θεσμοθέτηση ενός δίκαιου συστήματος κρίσεων και επιλογών στελεχών. -Ενίσχυση της μόνιμης απασχόλησης και στην κατάργηση των διαρκών συμβάσεων ορισμένου χρόνου.

-Ενίσχυση της ενιαίας μουσειακής πολιτικής και επαναφορά των πέντε μεγάλων δημόσιων μουσείων που αποκόπηκαν από τον κορμό της αρχαιολογικής υπηρεσίας με κατάργηση του Ν 5021/23.

-Επαναφορά του δημοσίου ελέγχου και της ευθύνης επί των πολιτιστικών δομών και φορέων.

- Δίκτυο πολιτιστικών αιθουσών και περιφερειακών πολιτιστικών κόμβων.

-Προώθηση του Νεοελληνικού Πολιτισμού στο εξωτερικό και προβολή του έργου των Ελλήνων καλλιτεχνών σε ευρωπαϊκό και διεθνές επίπεδο.

-Ενίσχυση του Πολιτισμού στους δήμους των μεγάλων και μεσαίων πόλεων για: συγκρότηση κέντρων Πολιτισμού με Βιβλιοθήκες, Πινακοθήκες, εργαστήρια θεάτρου, τεχνών με Λαϊκή Επιμόρφωση και συντονισμό και συνεργασίες Πολιτισμού με τοπικούς συλλόγους.

-Κανονικοποίηση του ρυθμού απονομής των τιμητικών συντάξεων.

-Ανάσχεση της πλήρους απορρύθμισης της αγοράς εργασίας στον κλάδο του θεάματος ακροάματος και η δυνατότητα των καλλιτεχνών και των ανθρώπων που εργάζονται στον χώρο να βιοπορίζονται με αξιοπρέπεια από τη δουλειά τους.

-Θωράκιση της εργασίας και των σπουδών των ανθρώπων της τέχνης και του σύγχρονου πολιτισμού. Ενίσχυση της δημόσιας καλλιτεχνικής εκπαίδευσης, με τροποποίηση του ΠΔ 85/2022, ώστε να διασφαλίζεται το επίπεδο σπουδών.

-Καθιέρωση Συλλογικών Συμβάσεων Εργασίας και την αυστηρή εποπτεία της εφαρμογής τους.

-Προσλήψεις μέσω ΑΣΕΠ, με μέριμνα για αναγνώριση υπηρεσίας των ήδη εργαζομένων, επί μακρόν, με επισφαλείς σχέσεις εργασίας.

**Αθλητισμός**

Για εμάς, για το ΣΥΡΙΖΑ ΠΣ, ο αθλητισμός και δη ο ερασιτεχνικός αθλητισμός αποτελεί θεμελιώδη πυλώνα της κοινωνίας μας, ένα ζωντανό κύτταρο της καθημερινότητας που ενώνει γενιές, διαμορφώνει συνειδήσεις, καλλιεργεί αξίες και προάγει τη συλλογικότητα, την ευγενή άμιλλα και τη συμμετοχή. Είναι ο χώρος όπου γεννιούνται οι αυριανοί πρωταθλητές, αλλά και οι ενεργοί πολίτες. Ο μαζικός αθλητισμός, ως μορφή κοινωνικής και πολιτισμικής πολιτικής, αποτελεί επένδυση στο μέλλον μιας υγιούς, δημιουργικής και ανθεκτικής κοινωνίας. Αφορά την πρόληψη στη δημόσια υγεία, την ενίσχυση της κοινωνικής συνοχής, τη μείωση των ανισοτήτων. Δημιουργούμε, λοιπόν, τις βάσεις για μια νέα κουλτούρα άσκησης: με δημόσιες πολιτικές, με ανοιχτές υποδομές, με παιδαγωγική προσέγγιση, με κοινωνική μέριμνα. Γιατί ο αθλητισμός δεν είναι προνόμιο. Είναι ανάγκη, δικαίωμα και ευθύνη όλων μας. Ο ΣΥΡΙΖΑ – Προοδευτική Συμμαχία στέκεται με σαφήνεια και σχέδιο στο πλευρό του ερασιτεχνικού αθλητισμού. Χαράζουμε μια συνεκτική, ριζοσπαστική και κοινωνικά δίκαιη πολιτική πρόταση που περιλαμβάνει:

-ανακατανομή των πόρων,

-δημόσιες επενδύσεις σε υποδομές,

-ολοκληρωμένο σχέδιο συντήρησης και αναβάθμισης των εγκαταστάσεων,

-στήριξη του ανθρώπινου δυναμικού και ουσιαστική διασύνδεση του αθλητισμού με την παιδεία, την τοπική κοινωνία και τη δημόσια υγεία.

Ένα νέο θεσμικό πλαίσιο που θα επιτρέπει στα σωματεία να λειτουργούν με διαφάνεια και δημοκρατία, αλλά και με ουσιαστική υποστήριξη.

Σε αυτό το πλαίσιο, είναι ζωτικής σημασίας η οργανωμένη και συστηματική δικτύωση του κόμματος με τα ερασιτεχνικά σωματεία σε όλη τη χώρα.

Ένα εθνικό σχέδιο που να βάζει στο επίκεντρο τη φυσική δραστηριότητα ως καθημερινή πρακτική, ως δικαίωμα και ως στάση ζωής.

-Η εκπαίδευση πρέπει να παίξει καθοριστικό ρόλο – το μάθημα της Φυσικής Αγωγής να ενισχυθεί ουσιαστικά και να μην περιορίζεται σε τυπικές ασκήσεις.

-Οι σχολικές αυλές και οι δημόσιοι χώροι να μετατραπούν σε ανοιχτά πεδία άθλησης για μικρούς και μεγάλους.

-Οι δήμοι να ενισχυθούν, ώστε να προσφέρουν προγράμματα για κάθε ηλικιακή και κοινωνική ομάδα.

-Να ενθαρρυνθούν τα προγράμματα άθλησης για εργαζόμενους, ηλικιωμένους, γυναίκες, άτομα με αναπηρία και άλλες ευάλωτες ομάδες.

-Να γίνει πραγματικότητα η πρόσβαση όλων σε ασφαλείς και προσβάσιμες υποδομές.

**Γ.ΔΗΜΟΚΡΑΤΙΑ, ΘΕΣΜΟΙ, ΚΡΑΤΟΣ ΔΙΚΑΙΟΥ, ΔΙΑΦΑΝΕΙΑ,ΔΗΜΟΣΙΑ ΔΙΟΙΚΗΣΗ, ΑΠΟΚΕΝΤΡΩΣΗ ΚΑΙ ΑΥΤΟΔΙΟΙΚΗΣΗ, ΔΙΚΑΙΩΜΑΤΑ, ΑΣΦΑΛΕΙΑ, ΠΡΟΣΦΥΓΙΚΟ – ΜΕΤΑΝΑΣΤΕΥΤΙΚΗ ΠΟΛΙΤΙΚΗ.**

Στο «νέο δυστοπικό κόσμο» που διαμορφώνεται διεθνώς με τη διοίκηση Τραμπ στις ΗΠΑ και την άνοδο της ακροδεξιάς στην Ευρώπη, εδραιώνονται νέες αντιδραστικές συμμαχίες στη βάση του εθνικισμού, του ρατσισμού, του σεξισμού και ενός αυταρχικού νεοφιλελευθερισμού. Οι ανισότητες που αυξάνονται ραγδαία είναι η υλική συνθήκη και το πεδίο ανάπτυξης ενός δήθεν αντισυστημικού απαξιωτικού λόγου αμφισβήτησης της δημοκρατίας, του κράτους δικαίου, καθώς και των πολιτικών καταπολέμησης των διακρίσεων και της ενσωμάτωσης, ως εκδηλώσεις ενός «άστοχου εξισωτισμού», που έχει ως συνέπεια την οπισθοχώρηση όσον αφορά τα δικαιώματα.

**Το αίτημα για Δικαιοσύνη επανέρχεται ως παλλαϊκό αίτημα για την απόδοση ευθυνών στο έγκλημα των Τεμπών.** Το Κράτος Δικαίου, που αποτελεί βασικό πυλώνα της δημοκρατίας, της ισότητας και της προστασίας των θεμελιωδών δικαιωμάτων, βρίσκεται σε κρίση, πλήττεται και αντιμετωπίζει σοβαρές προκλήσεις και κινδύνους. Υπεύθυνη είναι η διακυβέρνηση Μητσοτάκη με τις συνολικές επιλογές της, την χειραγώγηση και την απαξίωση των συνταγματικών διατάξεων και των θεσμικών λειτουργιών, και την απροκάλυπτη συγκάλυψη του σκανδάλου των υποκλοπών και του εγκλήματος των Τεμπών, που έχει προκαλέσει μεγάλη κρίση εμπιστοσύνης προς τους θεσμούς και στη λειτουργία της Δικαιοσύνης επιφέροντας σοβαρό πλήγμα στην ίδια την Δημοκρατία.

**Η Δικαιοσύνη αποτελεί οξυγόνο της Δημοκρατίας. Η Ελλάδα όμως σήμερα βρίσκεται στην 27η θέση, δηλαδή στην τελευταία μεταξύ των κρατών – μελών της Ε.Ε. ως προς την αποτελεσματικότητα κατά την απονομή της Δικαιοσύνης.** Στη νεότερη ιστορία ουδέποτε έχει καταγραφεί μεγαλύτερη και κατ’ επανάληψη εργαλειοποίηση της Δικαιοσύνης από την εκτελεστική εξουσία, έλλειψη σεβασμού στους θεσμούς και στην ανεξαρτησία των τριών εξουσιών, παραβίαση της ανεξαρτησίας των Ανεξάρτητων Αρχών, έλλειψη διαφάνειας στη νομοπαρασκευαστική διαδικασία. Το έγκλημα των Τεμπών και οι πρωτόγνωρες μαζικές λαϊκές κινητοποιήσεις αποτυπώνουν τον ευρύτερο κλονισμό της εμπιστοσύνης στο πολιτικό σύστημα, ιδίως των νέων, αλλά και τα βαθύτερα αίτια που ανάγονται στη διαμόρφωση μιας κοινωνίας επισφάλειας, ανισοτήτων, χαμηλών προσδοκιών που αμφισβητεί την αξιοπιστία και τη δυνατότητα των αντιπροσωπευτικών θεσμών και των κομμάτων να αντιμετωπίσουν τα προβλήματα και τις κοινωνικές ανάγκες.

**Η απάντηση μας οφείλει να αναδεικνύει με αξιοπιστία και καθαρό προγραμματικό λόγο τη δυνατότητα ενός προοδευτικού εναλλακτικού σχεδίου για τη χώρα και την κοινωνική πλειοψηφία, που βασίζεται, στοχεύει και εγγυάται την ενίσχυση και στην εμβάθυνση της Δημοκρατίας με Δικαιοσύνη, χωρίς ανισότητες και διακρίσεις.**

**Σε αυτήν την κατεύθυνση προτεραιότητες είναι:**

**-Ενίσχυση της δημοκρατικής/θεσμικής λειτουργίας.** Αποκατάσταση και ενίσχυση του Κράτους Δικαίου -Ισονομία. Ασφάλεια δικαίου, απρόσκοπτη και άμεση απονομή δικαιοσύνης, έλεγχος της διαφθοράς και της διασπάθισης δημοσίου χρήματος.

**-Διαφάνεια – κοινωνικός έλεγχος – λαϊκή συμμετοχή και ενδυνάμωση της έκφρασης της κοινωνίας με κινηματικές δράσεις.**

**-Ουσιαστική διαφάνεια** σε όλα τα επίπεδα των Κρατικών Δομών και όλες τις σφαίρες της Δημόσιας

Ζωής (οικονομία, πολιτική, λήψη πάσης φύσεως αποφάσεων) με σεβασμό στα ατομικά δικαιώματα.

-**Θεσμοθέτηση πολλαπλών μορφών ουσιαστικής άμεσης και έμμεσης λαϊκής συμμετοχής** σε όλα τα επίπεδα λήψης αποφάσεων μαζί με τη διαμόρφωση ενός πλέγματος πραγματικού κοινωνικού ελέγχου από κάτω μέχρι πάνω σε όλα τα κέντρα λήψης αποφάσεων.

**-Ενθάρρυνση δημιουργίας νέων μορφών συλλογικής - κοινωνικής οργάνωσης** αλλά και αυτό- οργάνωσης, μαζί με την υποστήριξη της Δημοκρατικής τους λειτουργίας, της ανάπτυξης εθελοντικού κινήματος κοινωνικής προσφοράς, σε κάθε χώρο διαβίωσης-εργασίας-ελεύθερου χρόνου με βάση τα υπαρκτά προβλήματα.

**-Βελτίωση του δικαστικού συστήματος.** Για την αντιμετώπιση των δυσλειτουργιών και των καθυστερήσεων στη Δικαιοσύνη και την ενίσχυση της ανεξαρτησίας της, απαιτείται ενίσχυση και ανανέωση του ανθρώπινου δυναμικού, διάρρηξη του ομφάλιου λώρου μεταξύ της δικαστικής και της εκτελεστικής εξουσίας για την ενίσχυση της ανεξαρτησίας των δικαστών. Με την αλλαγή του τρόπου επιλογής της ηγεσίας της δικαιοσύνης που θα προβλέπει ως απαραίτητη την αυξημένη πλειοψηφία της Βουλής. Με προστασία του Δικαστή από παρεμβάσεις της Εκτελεστικής Εξουσίας και εξωθεσμικών παραγόντων, με ενίσχυση του αυτοδιοίκητου των Δικαστηρίων, νέος προσανατολισμός στην Εθνική Σχολή Δικαστών. Αύξηση των εισακτέων στην ΕΣΔ, αύξηση του απαιτούμενου χρόνου άσκησης της δικηγορίας και ενίσχυση της κοινωνικής εμπειρίας με υποχρεωτικές έρευνες και άσκηση σε κοινωνικές δομές. Παράλληλα, απαιτείται αποκέντρωση του συστήματος απονομής δικαιοσύνης, εκσυγχρονισμός και στελέχωση των υπηρεσιών της Δικαιοσύνης στη νησιωτική χώρα. Αντί της συγχώνευσης και κατάργησης δικαστηρίων μέσω του δικαστικού χάρτη της χώρας, απαιτείται η διατήρηση των υπαρχόντων πρωτοδικείων και Εφετείων. Ενίσχυση του σώματος των δικαστικών υπαλλήλων για την αποκατάσταση της σχέσης δύο προς έναν δικαστή.

**Ασφάλεια και προστασία του πολίτη.** Εμπέδωση αισθήματος ασφάλειας σε κάθε πολίτη ατομικά, αλλά και στη κοινωνία γενικότερα, πέρα από τη διαμόρφωση ενός αποτελεσματικού πλαισίου οικονομικής ασφάλειας και κοινωνικής προστασίας, απέναντι στην εγκληματικότητα και την παραβατικότητα. Η ασφάλεια του πολίτη και η λειτουργία των σωμάτων ασφαλείας στην υπηρεσία της κοινωνίας και στην προστασία της τήρησης του Συντάγματος αποτελούν βασικές προϋποθέσεις για τη Δημοκρατία. Σε αυτήν την κατεύθυνση είναι αναγκαία μια ολοκληρωμένη δέσμη παρεμβάσεων προσανατολισμένη στη δημιουργία μιας Ελληνικής Αστυνομίας δημοκρατικής, αποτελεσματικής και κοινωνικά αποδεκτής, με σεβασμό στα ανθρώπινα δικαιώματα, με διαφάνεια και λογοδοσία.

**Δεσμευόμαστε για:**

- Δομική και λειτουργική αναδιάρθρωση της ΕΛ.ΑΣ. και εκσυγχρονισμό της, με ορθολογική κατανομή και αξιοποίηση του ανθρώπινου δυναμικού, στελέχωση των υπηρεσιών με εξειδικευμένο προσωπικό.

-Θεσμικές μεταρρυθμίσεις, όπως της συμμετοχής της Βουλής των Ελλήνων στην επιλογή του/της Αρχηγού της ΕΛ.ΑΣ., η κατάρτιση αξιοκρατικού και αδιάβλητου πλαισίου για τις κρίσεις, προαγωγές, μεταθέσεις και αποσπάσεις του προσωπικού, καθώς και η αναγνώριση του επαγγέλματος του/της αστυνομικού ως επικίνδυνου και ανθυγιεινού.

-Δίκαιη και λειτουργική διαχείριση του έμψυχου δυναμικού με σκοπό την ενίσχυση των αστυνομικών τμημάτων της γειτονίας για την οικοδόμηση μιας αμφίδρομης σχέσης εμπιστοσύνης μεταξύ πολίτη και Αστυνομίας.

-Επαναφορά της αντεγκληματικής και σωφρονιστικής πολιτικής στο Υπουργείο Δικαιοσύνης,

-Αναβάθμιση της αστυνομικής εκπαίδευσης σε όλα τα επίπεδα, με έμφαση στην παροχή δια βίου μάθησης, την αναγνώριση των τίτλων σπουδών και την ενοποίηση των διαδικασιών εισαγωγής και εκπαίδευσης των αστυνομικών.

-Πρόσληψη αστυνομικών αποκλειστικά από τις σχολές της Αστυνομίας.

**Δημόσια Διοίκηση στην υπηρεσία του πολίτη - Για ένα νέο μοντέλο διακυβέρνησης.**

Η νεοφιλελεύθερη επέλαση των τελευταίων ετών με την βάρβαρη ιδιωτικοποίηση ολόκληρων τομέων της οικονομικής και κοινωνικής δραστηριότητας, θέτει επιτακτικά την ανάγκη ουσιαστικών τομών για έναν αποτελεσματικό δημόσιο τομέα, που να ανταποκριθεί στην παραγωγική ανασυγκρότηση, ένα ισχυρό κοινωνικό κράτος, μία δίκαιη και δημοκρατικά οργανωμένη πολιτεία. Να σταματήσει ο δημόσιος τομέας να αποτελεί λάφυρο της εκάστοτε εκτελεστικής εξουσίας. Ένα ανοικτό, δημοκρατικό κράτος των πολιτών, της ισότητας, της διαφάνειας, της εμπιστοσύνης, της αποτελεσματικότητας. Με ισχυρούς θεσμούς που εμπιστεύονται οι πολίτες. Δημόσια διοίκηση να υπηρετεί το δημόσιο συμφέρον και υπερασπίζεται τη νομιμότητα και το δίκαιο.

**Δεσμευόμαστε για:**

-Κατάργηση του νόμου περί επιτελικού κράτους.

-Αξιοκρατία στη Δημόσια Διοίκηση και εμπιστοσύνη στα στελέχη της. Καμία θέση της πάγιας διοικητικής ιεραρχίας δεν καταλαμβάνεται από μετακλητό υπάλληλο.

-Ενίσχυση του ΑΣΕΠ και αρμοδιότητα του στο σύνολο των προσλήψεων.

-Αναγκαίες προσλήψεις μόνιμου προσωπικού και τέλος στην ομηρία των συμβασιούχων.

Συνεχής επιμόρφωση των δημοσίων υπαλλήλων, ώστε να μπορούν να ανταποκριθούν στις αναβαθμισμένες απαιτήσεις και ανάγκες μιας σύγχρονης Ευρωπαϊκής δημόσιας διοίκησης.

-Δίκαιο αξιοκρατικό σύστημα επιλογής σε θέσεις ευθύνης.

-Χρήση της τεχνολογίας όχι για ψηφιοποίηση της γραφειοκρατίας αλλά για απλοποίηση της διαδικασίας. Η καταπολέμηση της ψηφιακής γραφειοκρατίας απαιτεί ριζικό επανασχεδιασμό των διοικητικών διαδικασιών, πλήρη διαλειτουργικότητα και κατάργηση της επαναλαμβανόμενης υποβολής στοιχείων.

-Η δημοκρατική λογοδοσία δεν μπορεί να ανασταλεί στο όνομα της "τεχνολογικής αποτελεσματικότητας". Αντίθετα, απαιτείται θωράκιση της διαφάνειας στη χρήση ψηφιακών εργαλείων, εγγυήσεις για την προστασία των προσωπικών δεδομένων και καθιέρωση θεσμικών μηχανισμών ελέγχου σε κάθε αυτοματοποιημένη διαδικασία.

-Ηλεκτρονική διακυβέρνηση πρέπει να είναι δημόσια, προσιτή και λογοδοτούσα, χωρίς κερδοσκοπικές παρεμβάσεις και εξαρτήσεις. Θεσμοθέτηση Συνηγόρου του Πολίτη για την Ψηφιακή Διακυβέρνηση, ως ανεξάρτητου θεσμού εποπτείας και προστασίας των πολιτών στις ψηφιακές υπηρεσίες. Η κυβερνοασφάλεια και η προστασία των κρίσιμων δημόσιων υποδομών αποτελούν όρο εθνικής κυριαρχίας και δημοκρατίας. Η τεχνολογία οφείλει να λειτουργεί στο πλαίσιο της δημοκρατικής λογοδοσίας και της ισότητας, όχι ως εργαλείο αδιαφάνειας ή κοινωνικού αποκλεισμού.

**Αποκέντρωση – Αυτοδιοίκηση. Δήμοι – Περιφέρειες: Ισχυροί θεσμοί Ανάπτυξης, Κοινωνικής Συνοχής, Δημοκρατίας**

Η Ελλάδα παραμένει το πιο συγκεντρωτικό και το λιγότερο αποτελεσματικό κράτος της Ευρωπαϊκής Ένωσης. Χρειαζόμαστε άμεσα μια ριζοσπαστική τομή στη συγκρότηση και λειτουργία του. Ιδιαίτερα για την Αυτοδιοίκηση, στην πρωτοφανή για την μεταπολιτευτική περίοδο εποχή, η επίθεση που δέχονται οι Δήμοι και οι Περιφέρειες από τις εφαρμοζόμενες πολιτικές της Κυβέρνησης, απαξιώνει την θεσμική τους λειτουργία και την τοπική πολιτική τους δράση, στερώντας τους χρήματα και προσωπικό και αμφισβητώντας την υλοποίηση του πυρήνα των αρμοδιοτήτων τους. Ιδιωτικοποίηση βασικών δημοσίων τομέων και αυταρχικό πλαίσιο λειτουργίας των ΟΤΑ, συνιστούν τους ακρογωνιαίους λίθους των Κυβερνητικών πρακτικών προς την Αυτοδιοίκηση. Είμαστε αντίθετοι στον αντιδημοκρατικό και αντι-αυτοδιοικητικό νέο κώδικα για την Τοπική Αυτοδιοίκηση που προωθεί η κυβέρνηση.

**Ο ΣΥΡΙΖΑ – ΠΣ υποστηρίζει την άσκηση των δημόσιων πολιτικών στο εγγύτερο προς τον πολίτη επίπεδο,** με διαδικασίες κοινωνικής συμμετοχής και ελέγχου. Για εμάς οι Δήμοι και οι Περιφέρειες αποτελούν βασικούς συντελεστές για την Πράσινη και Ψηφιακή μετάβαση, την Αποκέντρωση με δημοκρατία και την κοινωνικά δίκαιη και ανθεκτική περιφερειακή και τοπική ανάπτυξη, που θα αντιμετωπίζει αποτελεσματικά την ερήμωση της υπαίθρου, ιδίως των ακριτικών περιοχών, και το μεγάλο δημογραφικό πρόβλημα της χώρας.

**Σήμερα απαιτείται μία μεγάλη τομή με μια ουσιαστική αποκέντρωση αρμοδιοτήτων, πόρων και εξουσιών με Περιφέρειες και Δήμους θεσμικά, οικονομικά και επιχειρησιακά ισχυρούς Αυτό είναι το κορυφαίο σημείο μιας ριζοσπαστικής μεταρρύθμισης.** Επιδίωξη είναι να περάσουν στους δύο βαθμούς αυτοδιοίκησης όχι μόνο τα «τοπικά ζητήματα», αλλά και οι δημόσιες πολιτικές που έχουν Περιφερειακή – Τοπική διάσταση, δηλαδή η πλειονότητα των σημερινών κρατικών αρμοδιοτήτων.

**Αυτό σημαίνει: Ριζική θεσμική αναδιοργάνωση των δύο βαθμών Αυτοδιοίκησης στο πλαίσιο της πολυεπίπεδης διακυβέρνησης**, με επάρκεια προσωπικού, πλήρη οικονομική δυνατότητα υλοποίησης των ανατεθεισών αρμοδιοτήτων, απλούστευση – προτυποποίηση διαδικασιών και ψηφιακή τεχνολογία, κατοχύρωση της συμμετοχής των δημοτών με πλήρη διαφάνεια στη λειτουργία της, με ενίσχυση της ενδοδημοτικής αποκέντρωσης. Δημιουργία και στήριξη δημοτικών επιχειρήσεων κοινής ωφέλειας και κοινωνικών συνεταιρισμών. Καθολική δυνατότητα ίδρυσης Ενεργειακών Κοινοτήτων υπό δημοτική αιγίδα για την παραγωγή ενέργειας από ανανεώσιμες πηγές. Κίνητρα και υποχρεωτικά σχέδια για ενεργειακή αυτάρκεια των δημοτικών κτηρίων και των ευπαθών ομάδων πληθυσμού.

**Δικαιώματα – Ισότητα - Αντιμετώπιση της έμφυλης βίας.**

**Συστατικό στοιχείο της πολιτικής μας και ταυτοχρόνως οραματικός στόχος μας είναι η οικοδόμηση μιας κοινωνίας που όλα τα άτομα ανεξαρτήτως φύλου, φυλής, θρησκείας, σεξουαλικού προσανατολισμού, η ταυτότητας φύλου, θα απολαμβάνουν ίσα δικαιώματα και αξιοπρέπεια και θα διασφαλίζεται η ισότιμη πρόσβαση τους στα δημοσία αγαθά, μια κοινωνία χωρίς ανισότητες, απαλλαγμένη από τη βία και τα πατριαρχικά στερεότυπα**. Μια κοινωνία συμπεριληπτική, όπου συμπεριλαμβάνει κάθε άτομο που ταυτοτικά βιώνει κοινωνικό αποκλεισμό και διακρίσεις με βάση τη φυλή, το φύλο, την ταυτότητα/έκφραση φύλου, το σεξουαλικό προσανατολισμό, την αρτιμέλεια, τις θρησκευτικές πεποιθήσεις, την ηλικία κ.ά.

**Για τον ΣΥΡΙΖΑ ΠΣ η προώθηση τα ισότητας των φύλων σημαίνει ενίσχυση ισότιμης της συμμετοχής σε όλα τα πεδία της δημόσιας και επαγγελματικής ζωής και ιδιαιτέρως σε διαδικασίες και θέσεις λήψης αποφάσεων** (κοινοβούλιο, τοπική και περιφερειακή αυτοδιοίκηση, συνδικαλιστικούς φορείς, πολιτικούς σχηματισμούς και κόμματα) Στο πλαίσιο αυτό συμπεριλαμβάνει στο καταστατικό του την εκπροσώπηση του 50/50 στα όργανα και σε θέσεις ευθύνης του κόμματος.

**Για τον ΣΥΡΙΖΑ ΠΣ η έμφυλη βία συνιστά παραβίαση των ανθρωπίνων δικαιωμάτων των γυναικών, δημιουργεί σοβαρό εμπόδιο στη συμμετοχή των γυναικών στην κοινωνική, δημόσια και πολιτική ζωή και στην αγορά εργασίας, και εμποδίζει τις γυναίκες να απολαμβάνουν πλήρως τα δικαιώματα και τις θεμελιώδεις ελευθερίες τους.** Ιδιαίτερη έμφαση δίνεται στις γυναικοκτονίες, ως την πιο ακραία μορφή βίας και έμφυλης διάστασης, οι οποίες το τελευταίο διάστημα έχουν πάρει τεράστιες διαστάσεις. **Ο ΣΥΡΙΖΑ-ΠΣ διεκδικεί την νομική αναγνώριση του όρου «γυναικοκτονία»** με σκοπό να έχουμε ουσιαστικές και αποτελεσματικές λύσεις και κυρίως για να μην μετράμε νεκρές γυναίκες, συζύγους, συντρόφους, κόρες, μητέρες και εν γένει θηλυκότητες, γιατί έχει να κάνει με το υπόβαθρο τέλεσης αυτών των εγκλημάτων, και δεν σχετίζεται με την αυστηροποίηση των ποινών για την ανθρωποκτονία, όπως λανθασμένα επιδιώκεται. **Διεκδικεί επίσης την κατάργηση των δυσμενών διατάξεων των νόμων, για υποχρεωτική συνεπιμέλεια με την ταυτόχρονη θέσπιση των απαραίτητων βελτιώσεων στο οικογενειακό δίκαιο**. Ο ΣΥΡΙΖΑ ΠΣ για την αντιμετώπιση της έμφυλης βίας προτείνει μέτρα, με βάση την Σύμβαση της Κωνσταντινούπολης (4531/2018), της οποίας η κύρωση της έγινε κατά την περίοδο της διακυβέρνησης μας και την εφαρμογή των συστάσεων της GREVIO, που έχουν υποβληθεί στην χώρα μας από το 2023. Μέτρα που αφορούν την πρόληψη, ευαισθητοποίηση, εκπαίδευση, δημόσιες δομές υποστήριξης καθώς επίσης και προγράμματα για τους δράστες και για την ενθάρρυνση της ενεργού συμμετοχής και συμβολής των ανδρών και αγοριών στην πρόληψη.

**Αγωνιζόμαστε για μια κοινωνία η οποία:**

**-Αναγνωρίζει ρητά το δικαίωμα κάθε παιδιού για ένα κατάλληλο επίπεδο διαβίωσης**, που να επιτρέπει τη σωματική, πνευματική, ψυχική, ηθική και κοινωνική ανάπτυξή του.

**-Διασφαλίζει χωρίς εμπόδια ότι η αναπηρία δεν είναι αόρατη,** αντίθετα μπορεί να διαδραματίζει το δικό της καθοριστικό ρόλο ισότιμα μέσα από την καθολική πρόσβαση στην εκπαίδευση, στην υγειονομική φροντίδα και στην παροχή προνοιακών επιδομάτων που να συμβαδίζουν με τον τρέχοντα πληθωρισμό και την αναμόρφωση των ΚΕΠΑ, με γνώμονα τον σεβασμό στον άνθρωπο.

**-Λειτουργεί χωρίς ηλικιακό ρατσισμό,** όπου η πολιτεία θα παρέχει στους ηλικιωμένους άνδρες και γυναίκες την δυνατότητα πρόσβασης στην υγειονομική περίθαλψη, στις Δημόσιες συγκοινωνίες και Υποδομές, θα δημιουργεί προϋποθέσεις ενεργού γήρανσης και δομές Υποστήριξης.

**-Αναγνωρίζει τα δικαιώματα των ομόφυλων ζευγαριών** πέρα από τον γάμο και της θεσμοθέτησης του δικαιώματος της τεκνοθεσίας, την ενίσχυση και εφαρμογή νομοθεσιών που απαγορεύουν τις διακρίσεις βάσει σεξουαλικού προσανατολισμού και ταυτότητας σε όλους τους τομείς της δημόσιας ζωής και την ενθάρρυνση της ενεργούς συμμετοχής τους στα κοινά.

**-Αντιμετωπίζει την περιθωριοποίηση και την αποστέρηση από τα θεμελιώδη δικαιώματα των ΡΟΜΑ** (εκπαίδευση, εργασία, στέγαση, βασικές υπηρεσίες υγείας). Ο ΣΥΡΙΖΑ ΠΣ προτείνει ολοκληρωμένο πρόγραμμα για την κοινωνικοοικονομική ένταξη των Ρομά στην ελληνική κοινωνία, που στοχεύει στην πρόληψη, την καταπολέμηση της φτώχειας και του κοινωνικού αποκλεισμού, με στοχευμένες παρεμβάσεις για την στέγαση, υγεία-πρόνοια, εκπαίδευση, απασχόληση, ευαισθητοποίηση του γενικού πληθυσμού για την καταπολέμηση του ρατσισμού και των διακρίσεων και την συμμετοχή των ίδιων των Ρομά στη λήψη αποφάσεων και στον σχεδιασμό πολιτικών καθώς επίσης και στη δημιουργία υποστηρικτικών δομών( κέντρα υποστήριξης για Ρομά) που θα συμβάλουν στην άρση των διακρίσεων και του αποκλεισμού τους από την κοινωνία.

**-Υπερασπίζεται τα δικαιώματα των κρατουμένων**, γιατί αποτελούν τη διασφάλιση του κράτους δικαίου και της ανθρώπινης αξιοπρέπειας. Με την ενίσχυση της νομικής βοήθειας, της ψυχοκοινωνικής βοήθειας και δράσεων κοινωνικής ένταξης, με ιδιαίτερη έμφαση στο σωφρονιστικό σύστημα, με τη επαναφορά στον καθ’ ύλην αρμόδιο Υπουργείο Δικαιοσύνης.

**-Δεν ανέχεται την κακοποίηση των ζώων**. Η ενημέρωση τόσο των πολιτών όσο και των Αστυνομικών και Δημοτικών αρχών αλλά και των σχολείων συμβάλει σε αυτήν την κατεύθυνση σε συνδυασμό με την Τοπική Αυτοδιοίκηση, η οποία αναλαμβάνει την αρμοδιότητα της προστασίας των ζώων Αδέσποτων αλλά και Δεσποζόμενων κάθε είδους.

**Προσφυγικό Μεταναστευτική Πολιτική**

**Ο ΣΥΡΙΖΑ-ΠΣ έχει παρουσιάσει ένα πλήρες εναλλακτικό σχέδιο, βασισμένο στον σεβασμό του διεθνούς δικαίου, την αναγνώριση των δικαιωμάτων και την κοινωνική δικαιοσύνη.**

**-Επιδιώκουμε ένα σύστημα ασύλου με διαφάνεια, αντικειμενικότητα και προστασία των ευάλωτων,** την επαναφορά των εγγυήσεων και των ανθρωπιστικών αδειών, τη δημιουργία δομών υποστήριξης για την εκπαίδευση και την υγεία, και τη χάραξη μιας εθνικής πολιτικής ένταξης που σέβεται τις τοπικές κοινωνίες και αξιοποιεί τα θετικά της διαπολιτισμικότητας.

**-Βελτίωση των συνθηκών διαβίωσης στις δομές φιλοξενίας μεταναστών και διαφύλαξη της αξιοπρέπειας και των ανθρωπίνων δικαιωμάτων τους.** Λέμε ένα ξεκάθαρο όχι στις υπερδομές φυλακές στα νησιά του Β.Αιγαίου και του Έβρου. Προτείνουμε μικρές δομές με επαρκείς εγκαταστάσεις και οργάνωση για γρήγορη καταγραφή και ταυτοποίηση. Διασφάλιση πρόσβασης την Υγειονομική Περίθαλψη. Περιορισμός της διοικητικής κράτησης με ανώτατο χρονικό όριο 6 μηνών και όχι στη λογική του γενικού κανόνα, χωρίς να έχουν εξαντληθεί ηπιότερα μέτρα.

**-Επιτάχυνση στην διαδικασία ανανέωσης των αδειών διαμονής για τους μετανάστες.** Εξασφάλιση επαρκών υπηρεσιών διερμηνείας και νομικής στήριξης ώστε οι μετανάστες να μπορούν να κατανοήσουν και να συμμετάσχουν σε διοικητικές και δικαστικές διαδικασίες. Δημιουργία δημόσιας ψηφιακής υπηρεσίας ένταξης μεταναστών και προσφύγων, η οποία θα παρέχει σε πολλές γλώσσες πρόσβαση σε βασικές υπηρεσίες και εργαλεία εκμάθησης, διευκολύνοντας την επικοινωνία με το κράτος και προωθώντας την ισότητα και την αξιοπρέπεια.

**-Κοινωνική ένταξη προσφύγων και μεταναστών**, δικαίωμα στην ιθαγένεια από το οποίο αποκλείονται με νόμο της Ν.Δ. και ταξικά κριτήρια χιλιάδες άνθρωποι που ζουν και εργάζονται επί δεκαετίες στη χώρα.

**-Διασφάλιση των Δικαιωμάτων των Παιδιών.** Είναι κρίσιμης σημασίας το αναφαίρετο Δικαίωμα του Παιδιού στην δημόσια εκπαίδευση ανεξάρτητα από την καταγωγή του - Δικαίωμα που καθιερώνεται από διεθνείς συμβάσεις και το Σύνταγμα της χώρας.

**-Πλήρης και σε βάθος έρευνα στις καταγγελίες για επαναπροωθήσεις** και στις ευθύνες των αρχών σε περιπτώσεις ναυαγίων ή παραβιάσεων του Διεθνούς Δικαίου στη συνοριακή διαδικασία. Σημασία διεξαγωγής ανεξάρτητων, αμερόληπτων και διεξοδικών ερευνών.

**Μέσα ενημέρωσης** Η Ελλάδα βρίσκεται στις τελευταίες θέσεις όσον αφορά την αξιοπιστία των μέσων ενημέρωσης, σύμφωνα με τις πρόσφατες έρευνες. Η ενίσχυση της ανεξαρτησίας, η διασφάλιση της πολυφωνίας και η καταπολέμηση της παραπληροφόρησης αποτελούν κρίσιμα βήματα για την αποκατάσταση της εμπιστοσύνης και την εύρυθμη λειτουργία τους ως παράγοντα ενημέρωσης των πολιτών και ελέγχου της εξουσίας.

Στο πλαίσιο αυτό, ο ΣΥΡΙΖΑ ΠΣ θα ενδυναμώσει την ψηφιακή παρουσία των δικών του μέσων ενημέρωσης και θα αξιοποιήσει καινοτόμους τρόπους αλληλεπίδρασης με τους πολίτες, προκειμένου να ενισχυθεί η αμεσότητα, η διαφάνεια και η συμμετοχή στον δημόσιο διάλογο.

**Διαχωρισμός Κράτους-Εκκλησίας**. Ο ΣΥΡΙΖΑ ΠΣ σέβεται το θρησκευτικό αίσθημα του ελληνικού λαού και τιμά τις παραδόσεις του. Οι θέσεις μας για μία νέα σύγχρονη ρύθμιση των σχέσεων Κράτους – Εκκλησίας εντάσσονται στην προοπτική της βαθμιαίας απεξάρτησης, στο πλαίσιο ενός καθεστώτος διακριτών ρόλων.

**Συνταγματική Αναθεώρηση.**

Σχετικά με την επικείμενη συνταγματική αναθεώρηση, η θέση του ΣΥΡΙΖΑ-ΠΣ είναι ξεκάθαρη. Δεν πρόκειται να συναινέσουμε σε κανένα «πάρε-δώσε», όπως αυτό που τόλμησε να προτείνει ο κ. Μητσοτάκης, στη Βουλή, αναφορικά με την υπερψήφιση της αναθεώρησης του άρθρου 86, με

«αντάλλαγμα» το άρθρο 16. Ούτε βέβαια σε καμία προσπάθεια ανατροπής εργασιακών και κοινωνικών κεκτημένων, αλλαγής διατάξεων με τις οποίες προστατεύεται το περιβάλλον, και ο δημόσιος χαρακτήρας της Τριτοβάθμιας Εκπαίδευσης, των φυσικών πόρων, όπως το νερό, ή η μονιμότητα των δημοσίων υπαλλήλων. Όλα τα προοδευτικά κόμματα, και ιδίως το ΠΑΣΟΚ, οφείλουν να πάρουν θέση έγκαιρα και δημοσίως, ξεκαθαρίζοντας τη στάση τους απέναντι στις μεθοδεύσεις της ΝΔ και του κ. Μητσοτάκη.

**Ανοίγουμε δημόσιο διάλογο για τη Συνταγματική αναθεώρηση, έχοντας ως κεντρικές προτεραιότητες:**

-Πρόσβαση στα δημόσια αγαθά: Παιδεία, Υγεία, ρεύμα, νερό, στέγη.

-Συλλογικές συμβάσεις εργασίας και εισόδημα αξιοπρεπούς διαβίωσης.

-Κοινωνική ισότητα, ατομικά δικαιώματα και προστασία της ιδιωτικότητας.

-Ανεξαρτησία της Δικαιοσύνης, αλλαγή στην επιλογή της ηγεσίας της Δικαιοσύνης, αλλά και των ανεξάρτητων Αρχών και της ηγεσίας της ΕΡΤ. Με ενίσχυση των ανεξάρτητων Αρχών.

-Κατάργηση της ανισοτιμίας έναντι των πολιτών στον νόμο περί ευθύνης υπουργών και τη λειτουργία των εξεταστικών και Προκαταρκτικών Επιτροπών.

-Αποκέντρωση - ενδυνάμωση της Αυτοδιοίκησης.

-Ενδυνάμωση της Λαϊκής Συμμετοχής

**7ο ΚΕΦΑΛΑΙΟ: ΠΟΛΙΤΙΚΕΣ – ΚΟΙΝΩΝΙΚΕΣ ΣΥΝΕΡΓΑΣΙΕΣ – ΠΡΟΟΔΕΥΤΙΚΗ ΔΙΕΞΟΔΟΣ - ΣΥΝΕΡΓΑΣΙΕΣ ΚΑΙ ΠΡΟΟΔΕΥΤΙΚΗ ΠΡΟΟΠΤΙΚΗ**

**Ο ΣΥΡΙΖΑ-ΠΣ έχει μια σταθερή στρατηγική για τη συνεργασία των προοδευτικών δυνάμεων.** Το μέτωπό του είναι απέναντι στον Κ. Μητσοτάκη, τη ΝΔ και τις δεξιές, αντιλαϊκές πολιτικές. Αγωνίζεται για τα συμφέροντα της μεγάλης κοινωνικής πλειοψηφίας. Πρώτη προτεραιότητα είναι η ανασυγκρότηση και ισχυροποίηση του, η διεύρυνση του, ώστε να είναι το ισχυρό κόμμα της κυβερνώσας αριστεράς και της προοδευτικής παράταξης που έχει ανάγκη ο τόπος και μπορεί να εγγυηθεί την προοδευτική προοπτική. Η πολυδιάσπαση του προοδευτικού χώρου ωφελεί μόνο την κυβέρνηση Μητσοτάκη και το σύστημα που τη στηρίζει. Καμία επιλογή κομματικού εγωισμού και περιχαράκωσης δεν αμφισβητεί το καθεστώς Μητσοτάκη.

Για αυτό, ο ΣΥΡΙΖΑ-ΠΣ υποστηρίζει με όλες του τις δυνάμεις τη συνεργασία και το διάλογο των προοδευτικών δυνάμεων. Μια συνεργασία και έναν διάλογο, όχι μόνο μεταξύ των κομμάτων, εντός της Βουλής, αλλά και μέσα στην κοινωνία, στους θεσμούς κοινωνικής αντιπροσώπευσης, στα συνδικάτα, στην αυτοδιοίκηση, στα επιμελητήρια. Η κοινωνία ζητά απαντήσεις, και τις ζητά άμεσα. Ζητά ένα προοδευτικό ανάχωμα στις αντιλαϊκές πολιτικές της κυβέρνησης της ΝΔ. Αλλά και ένα προοδευτικό μέτωπο, βασισμένο σε ένα πρόγραμμα κοινωνικής Δικαιοσύνης, και με κυβερνητική προοπτική. Ο ΣΥΡΙΖΑ-ΠΣ έχει καταθέσει προς τις δυνάμεις της προοδευτικής αντιπολίτευσης, αλλά και προς τους αριστερούς, προοδευτικούς πολίτες, μια πρόταση η οποία περιλαμβάνει κοινοβουλευτική συμπόρευση, τη δημιουργία ενός πολιτικού φόρουμ διαλόγου, όπως και κοινωνικές συνεργασίες για όλα τα μεγάλα ζητήματα που απασχολούν την κοινωνία.

**Έχει καταθέσει στο δημόσιο διάλογο 10+1 προγραμματικά σημεία διαλόγου με μέτρα ανακούφισης της κοινωνίας και ανάκαμψης της οικονομίας.** Πάνω σε αυτά καλούνται να τοποθετούν τα προοδευτικά κόμματα. Ο στόχος της συνεργασίας των προοδευτικών δυνάμεων δεν περιορίζεται στην ήττα της κυβέρνησης Μητσοτάκη και της ΝΔ.

Προϋποθέτει προγραμματική συζήτηση για ένα ρηξικέλευθο και ταυτόχρονα ρεαλιστικό προοδευτικό κυβερνητικό πρόγραμμα «για την Ελλάδα που μας αξίζει», καθώς και τη μεγαλύτερη δυνατή συσπείρωση ευρύτερων προοδευτικών κοινωνικών και πολιτικών δυνάμεων, χωρίς ανταλλάγματα, διαγκωνισμούς και κομματικούς εγωισμούς.

Όλες οι έρευνες κοινής γνώμης, οι μεγάλες συγκεντρώσεις και οι συμπεριφορές ευρύτατων κοινωνικών ομάδων, πιστοποιούν μια συνολική φθορά και ρευστοποίηση του πολιτικού συστήματός. Αμφισβητούν με διάφορες διαβαθμίσεις την αποτελεσματικότητα των υφιστάμενου κρατικού συστήματος, συμπεριλαμβάνοντας, κυβέρνηση, κόμματα, ανεξάρτητες αρχές, κλπ. Με άλλα λόγια, έχουμε μία αλληλεξάρτηση κατάρρευσης υποδομών (Τέμπη) και απαξίωσης θεσμών. Το θεμελιακό υπόβαθρο, αυτής της καθίζησης, είναι η έλλειψη αξιοπιστίας και η απονομιμοποίηση της κυβερνητικής πολιτικής. Παράλληλα όμως δημιουργείται και καλλιεργείται μια ευρύτερη και διάχυτη κοινωνική και πολιτική δυσπιστία, που φέρνει στην επιφάνεια σταδιακά, μια «νέα πολιτική σκηνή», με ασύμμετρες εκλογικές συμπεριφορές και επιλογές των πολιτών.

Χαρακτηριστικό παράδειγμα η «Πλεύση Ελευθερίας», που αναπτύσσει έναν γενικό και ισοπεδωτικό καταγγελτικό λόγο, χωρίς προγραμματικό περιεχόμενο προτάσεων, που εξαντλείται στην λανθασμένη εξισωτική αντίληψη, ότι «όλοι είναι ίδιοι». Με εσκεμμένα θολά μηνύματα και πολιτικά χαρακτηριστικά, επιχειρεί να «τσιμπήσει» από παντού, ακόμη και από ακροδεξιά ακροατήρια. Εξάλλου, η κ. Κωνσταντοπούλου στο παρελθόν έχει δείξει ανοχή στην Χρυσή Αυγή και έχει συμμετάσχει στα συλλαλητήρια κατά της συμφωνίας των Πρεσπών με ακροδεξιά στοιχεία. Από την επιθετική αντι – ΣΥΡΙΖΑ ρητορική της και τις επιθέσεις της κατά της κυβέρνησης του ΣΥΡΙΖΑ με επιχειρήματα της Ομάδας Αλήθειας, τελικά εξυπηρετείται μόνο η κυβέρνηση Μητσοτάκη και τα κατεστημένα συμφέροντα που την στηρίζουν.

Προφανώς, η κοινωνική και πολιτική «δυσπιστία» με κεντρικό κορμό την Κυβέρνηση, συμπεριλαμβάνει και τα κόμματα της Αντιπολίτευσης, που έχουν ασκήσει κυβερνητική εξουσία. Η διάκριση που καλλιεργείται σε δήθεν συστημικές και αντισυστημικές δυνάμεις σήμερα, στην πραγματικότητα διαμορφώνει μια θολή συνθήκη που ξεπλένει την ακροδεξιά και αποδυναμώνει την διάκριση Αριστεράς – Δεξιάς, προοδευτικής πρότασης και νεοφιλελεύθερης / συντηρητικής, αφήνοντας στο απυρόβλητο το κατεστημένο των οικονομικών συμφερόντων που θέλει να αποτρέψει μία προοδευτική πολιτική αλλαγή στη χώρα. Εξαιτίας και αυτού του κλίματος και του πολυκερματισμού του αριστερού προοδευτικού χώρου, ενώ φθίνει η ΝΔ, δεν φαίνεται να κερδίζει η Προοδευτική Αντιπολίτευση. Με τα σημερινά δημοσκοπικά δεδομένα, η μόνη δυνατότητα να προκύψει Κυβέρνηση στις επόμενες εκλογές, είναι μια συνεργασία Νέας Δημοκρατίας και Ακροδεξιών κομμάτων, με διάφορες μορφές και εκδοχές. Και αυτός είναι ο μεγάλος κίνδυνος.

**Η στρατηγική των προοδευτικών δυνάμεων, πρέπει να είναι, η ανατροπή αυτής της κατάστασης, μέσω μιας συνεργασίας, που θα μπορέσει να κερδίσει στις επόμενες εκλογές.** Η δυναμική ενός πολιτικού «αθροίσματος», διαμορφώνει κατά κανόνα, πολλαπλασιαστικά πολιτικά αποτελέσματα. Ο δρόμος της συνεργασίας, χωρίς αυταπάτες, θα είναι «Μαραθώνιος» και δύσκολος. Ο χρόνος πιέζει. Η κοινωνία επίσης πιέζει και προτρέπει: «βρείτε τα». Για να γίνει αυτό, υπάρχουν ορισμένα προαπαιτούμενα. Να σταματήσουν οι μεταξύ τους άγονες «τοξικές αντιπαραθέσεις», που πληγώνουν το εγχείρημα και αξιοποιούνται κατάλληλα, από την ΝΔ. Απαιτούνται κοινές δράσεις, φόρουμ διαλόγου, προγραμματικές συνεννοήσεις με σαφή χρονοδιαγράμματα. Με αυτοκριτική – χωρίς φόβο – όπου χρειάζεται. Και συλλογική και ατομική, σε ορισμένες περιστάσεις.

Άλλο το πρόγραμμα του κάθε κόμματος, των άλλων συλλογικοτήτων, ή και οι θέσεις προσώπων και άλλο, το ζητούμενο, ένα ρεαλιστικό ριζοσπαστικό πρόγραμμα κυβερνητικής συνεργασίας. Ο κομματικός πολιτικός ανταγωνισμός, είναι εύλογος, εφ’ όσον δεν υπονομεύει, τον στρατηγικό στόχο της προοδευτική διακυβέρνησης. Δύσκολη ισορροπία, αλλά αναγκαία.

Δεν μας διαφεύγει η άρνηση πρόθεσης συνεργασίας, με κυβερνητική στόχευση, του κ. Ανδρουλάκη. Παρ’ ότι ένα σημαντικό ποσοστό του κόμματός του, είναι υπέρ της Συνεργασίας. Όμως η αρχική δημοσκοπική ανάκαμψη του ΠΑΣΟΚ-ΚΙΝΑΛ διαψεύδεται, καθώς τώρα βρίσκεται σε καθοδική τάση με αδιευκρίνιστης εξέλιξη. Από την άλλη πλευρά, δεν ανταποκρίνεται στις σύγχρονες ανάγκες της εποχής, η εμμονή μιας ισχυρής τάσης του ΠΑΣΟΚ σε ένα πολιτικό πλαίσιο συντηρητικής αριστερόφοβης σοσιαλδημοκρατίας, που τελικά ευνοεί την ΝΔ.

Όσο για τη Νέα Αριστερά, έχει μέχρι στιγμής αυτοπαγιδευτεί σ’ ένα πλαίσιο ιδεολογικο-πολιτικής καχυποψίας και άρνησης, που την οδηγεί σε «ακινησία» και δεν επιτρέπει την πρόοδο των αναγκαίων συγκλήσεων και συνεργασιών.

**Παρ’ όλα αυτά, το προσκλητήριο συνεργασίας και συμπόρευσης που έχει απευθύνει ο ΣΥΡΙΖΑ-ΠΣ είναι ισχυρό και επίκαιρο, και ανταποκρίνεται στη σημερινές κοινωνικές ανάγκες και προσδοκίες.** Εκτιμούμε, ότι σε τελευταία ανάλυση, η ισχυρή κοινωνική βούληση για αλλαγή και η κοινή πολιτική λογική, θα επιβάλλουν την λύση της Συνεργασίας – μέσα σ’ ένα εύλογο χρόνο ωρίμανσης – των πολιτικών δυνάμεων του προοδευτικού χώρου. Η πολυδιάσπαση του προοδευτικού χώρου, προφανώς ευνοεί τον κ. Μητσοτάκη, ενώ εμφανώς πριμοδοτείται η «Πλεύση Ελευθερίας», καθώς εξυπηρετεί το ψευτοδίλημμα Μητσοτάκης ή χάος.

**Υπό το φως της άρνησης άλλων κομμάτων στην προοπτική συνεργασίας, μόνο η ενίσχυση του ΣΥΡΙΖΑ-ΠΣ μπορεί να είναι το προανάκρουσμα της μεγάλης εκλογικής συμμαχίας που θα ανατρέψει την ΝΔ.** Το πολιτικό διακύβευμα της συγκυρίας, είναι πως οι προοδευτικές δυνάμεις θα μετατρέψουν τη λαϊκή δυσαρέσκεια και την κοινωνική οργή σε μία μεγάλη και ριζοσπαστική πολιτική αλλαγή για τη χώρα. Κορμός και καταλύτης αυτής της προσπάθειας, πρέπει να είναι, ένας ισχυρός, επίμονος και ενωτικός ΣΥΡΙΖΑ-ΠΣ.

**8ο ΚΕΦΑΛΑΙΟ: ΙΣΧΥΡΟΣ ΣΥΡΙΖΑ-ΠΣ. Για ένα ανοιχτό, ευρωπαϊκό, μαζικό, λαϊκό, δημοκρατικό, οικολογικό, φεμινιστικό κόμμα της Σύγχρονης Αριστεράς.**

**Ο ΣΥΡΙΖΑ-ΠΣ στις νέες συνθήκες. Προκλήσεις, λειτουργία, ανασυγκρότηση και μετασχηματισμός, σύνδεση με την κοινωνία και τις ανάγκες της.**

Ο ΣΥΡΙΖΑ-ΠΣ οραματίζεται και αγωνίζεται για μια κοινωνία συλλογικότητας, ισότητας, δικαιοσύνης, δημοκρατίας, ευημερίας, ειρήνης, διεθνούς συνεργασίας και αλληλεγγύης, συλλογικής και ατομικής προόδου, οικονομίας που απαντά σε κοινωνικές ανάγκες, χωρίς καταπίεση, χωρίς εκμετάλλευση ανθρώπου από άνθρωπο.

Ο ΣΥΡΙΖΑ-ΠΣ μετά την ολοκλήρωση της πρώτης φάσης διεύρυνσης και μετασχηματισμού του, έχει κατοχυρώσει μια αντίληψη συμπερίληψης όλων των δημοκρατικών παραδόσεων και έχει δημιουργήσει ένα νέο πρότυπο εσωκομματικής αντιπροσωπευτικής Δημοκρατίας, ικανό να διασφαλίζει την αποτύπωση της βούλησης των μελών και φίλων του σε όλα τα επίπεδα οργάνωσής του.

Ο μετασχηματισμός δεν είναι μια στιγμιαία διαδικασία. Είναι ταυτόχρονα μια αντίληψη και συλλογική διαδικασία διαρκούς προσαρμογής του πολιτικού και οργανωτικού υπόβαθρου του ΣΥΡΙΖΑ-ΠΣ, σε μια περίοδο παγκόσμιων αλλαγών και κοινωνικής κινητικότητας. Στο πλαίσιο αυτό, ο μετασχηματισμός πρέπει να αποτυπωθεί και σε μια νέα οργανωτική δομή, η οποία θα κατοχυρώνει την αντιπροσωπευτικότητα των μελών σε επίπεδο χωροταξίας του κόμματος, φύλου και κοινωνικών ομάδων.

Η φεμινιστική πολιτική αποτελεί ταυτοτικό στοιχείο του κόμματος μας με ιστορική κατάκτηση την συμμετοχή 50/50 κατά φύλλο στα όργανα του κόμματος και την οποία επιδιώκουμε να εφαρμοστεί σε όλα τα κέντρα λήψης αποφάσεων και σε θέσεις ευθύνης στον δημόσιο και ιδιωτικό τομέα.

Η διεύρυνση είναι μια αδιαπραγμάτευτη κατάκτηση και η διαρκής συνέχισή της προς κάθε άτομο ή συλλογικότητα που αισθάνεται συμβατή με το πολιτικό σχέδιο του ΣΥΡΙΖΑ-ΠΣ είναι όρος ανάκτησης και διατήρησης της κυβερνητικής προοπτικής μας.

Η σύνδεση με την πραγματική κοινωνία των πολιτών και τα αιτήματά της, είναι μονόδρομος. Οι παραδοσιακές μέθοδοι δεν αρκούν για τα επιθυμητά και αναγκαία αποτελέσματα. Οι νέες συνθήκες, που διαμορφώνονται με επιταχυνόμενο ρυθμό, αφενός εξαιτίας του μετασχηματισμού της αγοράς εργασίας και της κοινωνίας λόγω του ψηφιακού άλματος, αλλά και η αντικειμενική -για επαγγελματικούς και κοινωνικούς λόγους- αδυναμία συχνής φυσικής παρουσίας στις δράσεις των Οργανώσεων Μελών, αποτυπώνουν και τις οργανωτικές προκλήσεις που αντιμετωπίζουμε ως κομματικός οργανισμός

Ο ΣΥΡΙΖΑ-ΠΣ οφείλει να επανεξετάσει, να βελτιώσει και να ενισχύσει καθοριστικά την σχέση του με τα κινήματα, τον συνδικαλισμό, την Τοπική αυτοδιοίκηση, την νεολαία, τις υγιείς δυνάμεις της οικονομίας και της παραγωγής. Σε αυτήν την κατεύθυνση είναι αναγκαία η ανάπτυξη των αντίστοιχων δικτύων.

Ο ιστορικά αναγκαίος και χρήσιμος ΣΥΡΙΖΑ-ΠΣ, απαιτεί από όλες και όλους μας να αντιληφθούμε, ως μέλη και φίλοι, τον εαυτό μας σαν μέρος ενός κόμματος που κοιτάζει προς το μέλλον με την πλουραλιστική Αριστερά στο επίκεντρο. Αυτό σημαίνει ότι, μέσα από συλλογική δουλειά πρέπει να επανασυνδεθούμε με τα πραγματικά αιτήματα της κοινωνίας, κατανοώντας ότι η κοινωνία διαμορφώνει στάσεις και τάσεις με ταχύτητα που υπερβαίνει τις κλασικές παραμέτρους στις οποίες στηριζόμαστε σήμερα.

Η ψηφιακή πολιτική δεν είναι τεχνικό ζήτημα, αλλά πεδίο βαθιά πολιτικό. Η Αριστερά του 21ου αιώνα οφείλει να αντιληφθεί και να διεκδικήσει τους όρους του ψηφιακού κόσμου, υπερασπίζοντας τη δημοκρατία, τη διαφάνεια, την κοινωνική δικαιοσύνη και τα δικαιώματα όλων.

Ο ΣΥΡΙΖΑ-ΠΣ οφείλει να αποτελέσει παράδειγμα πολιτικής λειτουργίας που ενσωματώνει την τεχνολογία με τρόπο συμμετοχικό, δημοκρατικό και ενταγμένο στις αρχές του κόμματος. Η καθιέρωση ψηφιακών εργαλείων για τη συμμετοχή των μελών, η ενίσχυση της πολιτικής λειτουργίας των ΟΜ με τεχνική υποστήριξη, η δημιουργία δομών υποστήριξης με προσβασιμότητα για όλους αποτελούν και ο ρόλος του Τμήματος Ψηφιακής Πολιτικής στη χάραξη στρατηγικής και περιεχομένου, αποτελούν σημαντικά βήματα για μια σύγχρονη οργανωτική κουλτούρα και οργανωτικά εργαλεία για τη σύγχρονη κομματική λειτουργία.

Η λειτουργία του isyriza, πρέπει να ενισχυθεί με μια σειρά αναγκαίων παρεμβάσεων, ώστε, σε συνδυασμό με την ενσωμάτωση υβριδικών πρακτικών στην λειτουργία των Οργανώσεων Μελών, να αποτελέσει ένα πραγματικό πεδίο αμεσοδημοκρατικής έκφρασης και διαλόγου, στοιχείων απαραίτητων για την πολιτική παραγωγή του κόμματος και την λήψη αποφάσεων σε τοπικό, περιφερειακό και εθνικό επίπεδο.

Η ιδιοκτησία και ο έλεγχος των ψηφιακών εργαλείων του κόμματος (emails, πλατφόρμες, cloud) πρέπει να κατοχυρωθούν θεσμικά ως μέρος της πολιτικής του αυτονομίας.

**ΤΟ ΣΥΝΕΔΡΙΟ ΤΟΥ ΣΥΡΙΖΑ- ΠΣ**

Η ισχυροποίηση και η ανασυγκρότηση του ΣΥΡΙΖΑ-ΠΣ θα κορυφωθεί με το Συνέδριο μας, που με τις θέσεις του και το νέο καταστατικό του θα σηματοδοτήσει μια νέα σελίδα για τον ΣΥΡΙΖΑ-ΠΣ και συνολικά για τον προοδευτικό χώρο. Στην κατεύθυνση αυτή, συγκροτήθηκε η Κεντρική Επιτροπή Επανεκκίνησης του κόμματος, η οποία συμβάλλει στη δυναμική επανεκκίνηση και τη διεύρυνση του ΣΥΡΙΖΑ-ΠΣ. Σε αυτήν συμμετέχουν τόσο στελέχη του κόμματος τα οποία αποστασιοποιήθηκαν το προηγούμενο χρονικό διάστημα, όσο και αριστεροί, προοδευτικοί πολίτες που συστρατεύονται μαζί μας, στη μεγάλη προσπάθεια για την ανασυγκρότηση και την ισχυροποίηση του ΣΥΡΙΖΑ-ΠΣ.

**ΕΠΙΛΟΓΟΣ: ΠΡΟΣΚΛΗΤΗΡΙΟ ΣΥΜΜΕΤΟΧΉΣ ΚΑΙ ΣΥΜΠΟΡΕΥΣΗΣ**

Η κοινωνία χρειάζεται όσο ποτέ έναν προοδευτικό πόλο με κυβερνητική προοπτική, που προϋποθέτει έναν ΣΥΡΙΖΑ-ΠΣ ισχυρό, μαζικό και ανανεωμένο. Γι’ αυτό, όλες οι προσπάθειες συγκλίνουν στο στόχο της ισχυροποίησης του κόμματος, της ανασυγκρότησης και της επανασύνδεσής του με την κοινωνία.

Η νέα πορεία του ΣΥΡΙΖΑ-ΠΣ προϋποθέτει την ενεργό συμμετοχή των μελών και των φίλων του κόμματος, ιδιαίτερα των νέων, και την ουσιαστική στήριξη της Νεολαίας ΣΥΡΙΖΑ, καθώς και όσων είχαν απομακρυνθεί και αποστασιοποιηθεί από αυτόν, διαφωνώντας και διαρρηγνύοντας τους δεσμούς τους, και τώρα ξαναγυρίζουν για να συμβάλλουν στον αγώνα για την πολιτική και κοινωνική αλλαγή.

Σε αυτήν την προσπάθεια απευθύνουμε ένα ευρύ κάλεσμα, σε κάθε αριστερό, προοδευτικό πολίτη, στον κόσμο των κινημάτων, της εργασίας, της αυτοδιοίκησης, της τέχνης, του πολιτισμού, της διανόησης, της επιστήμης, στις παραγωγικές και δημιουργικές δυνάμεις του τόπου μας, σε όλες και όλους που πιστεύουν ότι μόνο με την ενεργή ενασχόληση με την πολιτική και την κοινωνική δράση μπορούν να αλλάξουν τη ζωή τους προς το καλύτερο και να φέρουν την προοδευτική πολιτική και κοινωνική αλλαγή στη χώρα μας.